MDP ge PG bahdhaluvunthah hulhuvaalan hushahalhaifi\nއެމްޑީޕީގެ ޕީޖީ ބައްދަލުވުންތައް ހުޅުވާލަން ހުށަހަޅައިފި\nއެމްޑީޕީގެ ޕީޖީ ގުރޫޕްގެ ބައްދަލުވުމެއްގެ ތެރެއިން -- ފޮޓޯ: އަވަސް\nއެމްޑީޕީގެ ޕާލިމަންޓްރީ ގުރޫޕުގެ ބައްދަލުވުންތައް އާންމުކޮށް ހުޅުވާލައިގެން ކުރިއަށް ގެންދިއުމަށް ގޮވާލައި ގަރާރެއް ހުށަހަޅައިފި އެވެ.\nމި ގަރާރު ހުށަހެޅުއްވީ އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފް އެވެ.\nގަރާރުގައި ބުނެފައިވަނީ ދެ ފުށް ފެންނަ ގޮތަކަށް ހުޅުވާލައިގެން ކަންކަން ކުރިއަށް ގެންދިއުމަކީ އެމްޑީޕީގެ ފަލްސަފާ ކަމަށެވެ. އެގޮތަށް އަމަލުކުރުމުން ރައްޔިތުންގެ އިތުބާރު ލިބި ހަގީގަތްތައް ސާފުވާނެ ކަމަށްވެސް ގަރާރުގައިވެ އެވެ.\nއެމްޑީޕީގެ ޕާލިމަންޓްރީ ގުރޫޕުގެ ބައްދަލުވުންތައް އާންމުކޮށް ހުޅުވާލައިގެން ކުރިއަށް ގެންދިއުމަށް ހުށަހެޅި ނަމަވެސް ޕީޖީ ގުރޫޕުން ބޭނުންވެއްޖެނަމަ ވަކި ބައްދަލުވުމެއް ނުވަތަ ބައްދަލުވުމުން ބައެއް ސިއްރު ކުރަން ހުރަހެއް ނެތް ކަމަށްވެސް ގަރާރުގައިވެ އެވެ. އެކަމަކު އެގޮތަށް ސިއްރު ކުރާނަމަ ޕީޖީ މެމްބަރުންނަށް ސަބަބު އަންގައިދޭން ވާނެ ކަމަށްވެސް ގަރާރުގައިވެ އެވެ.\nޕާލިމަންޓްރީ ގުރޫޕުގެ ބައްދަލުވުމެއް ސިއްރުކުރަން ޖުމްލަ މެމްބަރުންގެ ތިން ބައި ކުޅަ ދެ ބައިގެ މެންބަރުން އެދިވަޑައިގެންފިނަމަ އެ ބައްދަލުވުމެއް ސިއްރު ކުރަންޖެހޭނެ ކަމަށްވެސް ބުނެފައިވެ އެވެ.\nހަސަން ލަތީފްގެ ގަރާރަށް ތާއީދު ކުރައްވާފައިވަނީ ތުޅާދޫ ދާއިރާގެ މެމްބަރު ހިސާން ހުސައިން އެވެ.\nއެމްޑީޕީގެ ޕީޖީ ގުރޫޕްގެ ބައްދަލުވުންތައް ހުޅުވާލަން ހުށަހަޅާފައި މިވަނީ މެންބަރުންގެ މެދުގައި ހިޔާލުތަފާތުވުންތައް ބޮޑުވެ މަޖިލީހުގެ ތަޅުމާއި، ސޯޝަލް މީޑިއާގައި އެމްޑީޕީގެ ބައެއް މެންބަރުން އެއް ބޭފުޅަކު އަނެއް ބޭފުޅަކަށް ރައްދުދިނުން އާންމުވެފައި ވަނިކޮށެވެ.\nއެމްޑީޕީ ހަސަން ލަތީފް ހިިސާން ހުސައިން + ޕޮލިޓިކްސް


މަނާ ނުކުރެވިގެން މިއުޅެނީ ޕަބުޖީތޯއެވެ؟ ނޫނީ ޖިނާޢީ ކުށްތައް ތޯއެވެ؟ | Jazeera\tމަނާ ނުކުރެވިގެން މިއުޅެނީ ޕަބުޖީތޯއެވެ؟ ނޫނީ ޖިނާޢީ ކުށްތައް ތޯއެވެ؟ - Jazeera\nމަނާ ނުކުރެވިގެން މިއުޅެނީ ޕަބުޖީތޯއެވެ؟ ނޫނީ ޖިނާޢީ ކުށްތައް ތޯއެވެ؟\nހަމްދޫން ރަޝީދު December 3, 2018 145 views0\nދިވެހި ގިނަ ޒުވާނުންގެ މެދުގައި މިހާރު ވައިގައި ހިފާފައިވާ އެއް ކަމަކީ، ތަފާތު އޮންލައިން ގޭމުކުޅުމެވެ. އޭގެ ތެރެއިންވެސް ޕަބުޖީއަކީ، ފުރާވަރުގެ ކުދީންގެ އިތުރުން ގިނަ ޒުވާނުންވެސް ދެވި ހިފާފައިވާ ގޭމެކެވެ.\nތަންތާނގައި ކޯޅިކޯޅިއަށް ތިބެ ގޭމުގެ އަވާގައި ޖެހިފައި ތިބޭ ޒުވާނުން މަދެއް ނޫނެވެ. އަދި ދަންވަރު ހޭލާ ގޭމު ކުޅެންތިބޭ ކުދީންވެސް ވަކިން މަދެއް ނޫނެވެ. އެކަމުގެ ސަބަބުން ބައެއް ގައުމުތަކުގައި އެގޭމު މަނާކުރާ ވާހަކަ ޚަބަރުތަކުގައި ޖެހުމުން އެކަން މި ދިވެހިރާއްޖޭގައިވެސް މަނާކުރަން ބައެއް ފަރާތްތަކުން މީސްމީޑިޔާގައި ދަނީ ގޮވާލަމުންނެވެ. ބައެއް އޮންލައިން ނޫސްތަކުންނާއި މަޝްހޫރު ޕޭޖުތަކުން ފެންނަ ނުފެންނަ ވޯޓުލުމަށް ހުޅުވާލާފައިވާތަން ވެސް ފެނެއެވެ. އެހެންނަމަވެސް، މިހިސާބުން އަޅުގަނޑުގެ ހިތުގައި އުފެދެނީ ސުވާލެކެވެ. މަނާ ނުކުރެވިގެން މިއުޅެނީ ޕަބުޖީތޯއެވެ؟ ނޫނީ ތަފާތު ކުށްތައް ތޯއެވެ؟\nވައްކަން ކުރާ މީހުން ފާޅުގައި ވައްކަން ކުރަނީއެވެ. ކަންމަތީ ފިހާރަތަކުން ފެށިގެން، ގޭބިސީތަކުންނާއި ސަރުކާރުގެ އެކި ވުޒާރާތަކާ ހިސާބަށް މި ވަބާވަނީ ފެތުރިފައެވެ. މިކަން ކުރާ މީހުން ހޯދާ އެމީހުންނަށް އަދަބު ދެވެނީ ހާލަކުން ފަހަރަކުއެވެ. ޘާބިތުވިނަމަވެސް، ކޮންމެވެސް ގޮތަކުން އެމީހަކު އެކަމަކުން މިންޖުވެ އަނެއްކާވެސް ކުށުގެ ވެށްޓަށް ދޫވެގެންދެއެވެ. ޕަބުޖީއަށްވުރެ އެފަދަ މީހުން ކުރާ ކުށަށް ހައްޤު އަދަބު ދިނިއްޔާ މާރަނގަޅެއް ނޫންތޯއެވެ؟\nއޮޅުވާލައިގެން މަކަރާއި ހީލަތުން މީހުންގެ އަތުން ފައިސާ ފޭރިގަންނަ މީހުންގެ އުނދަގޫ މިއަދު މާބޮޑެވެ. ބޭންކް އޮފް މޯލްޑިވްސް އާއި ތަފާތު ކުންފުނިތަކުގެ ނަމުގައި މީސްމީހުންނަށް ގުޅައިގެން ފޭރޭ މީހުންގެ ނުބައި އަމަލު ހުއްޓުވާނޭ ފޯމިއުލާއެއް އަދި އަދަށްދާންދެންވެސް އެއްވެސް ބަޔަކަށް ހޯދިފައެއް ނުވެއެވެ. އެހެންކަމުން، ޕަބުޖީއަށްވުރެ، އެފަދަ މީހުން ހޯދައި އެމީހުންގެ އަމަލުތައް ހުއްޓުވައި ހައްޤު އަދަބު ދިނުން މާރަނގަޅު ނޫންތޯއެވެ؟\nދީނާ ޚިލާފު ޕޭޖުތައް ހަދައިގެން އިސްލާމްދީނަށް ފުރައްސާރަކުރާ ދިވެހީންގެ އަމަލުތައް ހުއްޓުވޭނޭ ގޮތެއްވެސް މިވަނީ ނުހޯދިފައެވެ. ސުމާރެއްނެތް ގޮތަށް ގިނަ ގޭގޭގައި އިންޓަނެޓް ބޭނުންކުރެވޭ ގޮތަށް ދޫކޮށްލެވިފައިވާއިރު، ކުޑަ ކުދިންނަށް ފަސޭހައިން ފެންނަ ގޮތަށް އެ ޅަ ސިކުނޑިތަކަށް ގަބޫލުކުރެވޭ ގޮތްގޮތަށް ތަފާތު އެހެން ދީންތައް ފަތުރާއިރު ކަމާބެހޭ އިދާރާތައްވަނީ މިކަންކަން ހުއްޓުވުމަށް ނުކުޅެދިފައެވެ. ޕަބުޖީއަށްވުރެ ގައިމު މިކަން މާނުރައްކާ ނޫންތޯއެވެ؟\nމައިމީހާގެ އުނގުން ކިރިޔާ ވީއްލޭއިރު ސްމާޓްފޯނެއް ގެންގުޅެން ފަށާ އަދުގެ ދުނިޔޭގައި، ދީން ހުއްދަނުކުރާ ތަކެތި ފެންނަ ވެބްސައިޓުތައް އެހުރީ ހާމައަށެވެ. ސައްތައިން ސައްތަ މުސްލިމް ގައުމެއްގައި ކުޑަކުދީންނާއި ޒުވާނުން އެ ވެބްސައިޓުތަކުގެ މަސްތުގައިވަނީ ޖެހިފައެވެ. ފޮޓޯއެއް ފެނުނީމާ އެމީހާގެ ވަނަވަރު ގުރުއާނުގެ އެންމެ ކުރު ސޫރަތް ހިތުން ނުކިޔޭހައި ފަރިތަކޮށް ކިޔާލުމަކީ މިކަން ފެތުރިފައިވާ މިންވަރު އަންގައިދޭ ކަމެކެވެ. މިކަން ހުއްޓުވޭނޭ ގޮތެއް އަދި ހުއްޓުވަން މަސައްކަތް ކުރާ ބަޔަކު ނެތެވެ. އަދިވެސް ހުއްޓުވަންވީ ޕަބުޖީ އެކަނިތޯއެވެ؟\nނެތި މޮށުމާއި ޣީބަ ބުނުމަކީ، ދުނިޔެ ފެށުނީންސުރެ ހިނގާ ކަންކަމެވެ. މި ކުޑަކުޑަ ދިވެހިރާއްޖޭގައިވެސް މިކަން އޮތީ މިހެންނެވެ. ހިތު ހުރިހާ އެއްޗެއް މީސްމީޑިޔާގައި ލިޔަނީއެވެ. ސައިޓުތަކުގައިވެސް ލިޔެ ޝާއިޢު ކުރަނީއެވެ. ޕޯޑިއަމްތަކުގައި އަދި މިކަން މާފުޅާކޮށް ކުރެއެވެ. ހުއްޓުވޭނޭ ގޮތެއް ނެތެވެ. މިކަން ކުރަން މަނާ ކުރާނެ ބައެއް ނެތެވެ. ދެންވެސް ހުއްޓުވަންވީ ޕަބުޖީ އެކަނިތޯއެވެ؟\nރަނގަޅެވެ. ޕަބުޖީއަށް ދެވި ހިފުމަކީ ގޯހެކެވެ. އެކަމުގެ އަވައިގައި ޖެހި އެތައް ރުފިޔާއެއް ހޭދަކުރުމަކީ ބޮޑު އިސްރާފެކެވެ. ގިނަ ވަގުތު އެކަމުގައި ހޭދަ ކުރުމަކީ އިޖުތިމާޢީ ގުޅުމަށް އަސަރު ކުރާނެ ކަމެކެވެ. ނަމަވެސް، އެއީ ހައްދުން ނެއްޓުނީމައެވެ. އެހެނޭ ކިޔާފައި މުޅި ގޭމް މަނާކުރީމާ އެކަން ހަމައެކަނި ފޫހި ފިލުވާލުމަށްކުރާ މީހުނަށް އެދެވެނީ ހަމަ އަނިޔާއެކެވެ. ބަޔަކު ކުރާ ކަމަކުން އެންމެނަށް އެކަމުގެ އަސަރުކޮށްގެން ނުވާނެއެވެ. ޕަބުޖީއަށްވުރެން ޖިނާޢީ އެހެން ކުށްތައް ހުއްޓުވިއްޔާ މާރަނގަޅުވާނެއެވެ.


vnews - Asaasee minivankan lootuvaafa hiley bahaa ran rissaa javaahiruge ageh neiy: Ali waheed\nއަސާސީ މިނިވަންކަން ލޫޓުވާލާފައި ހިލޭ ބަހާ ރަންރިހީގައި އަގެއްނެތް: އަލީ ވަހީދު\nއެމްޑީޕީގެ ކުރީގެ ޗެއާޕާސަން އަލީ ވަހީދު\nއަސާސީ މިނިވަންކަން ލޫޓުވާލާފައި ހިލޭ ބަހާ ރަންރިހީގައި އަގެއްނޯންނާނެކަމަށް އެމްޑީޕީގެ ކުރީގެ ޗެއާޕާސަން އަލީ ވަހީދު ވިދާޅުވެއްޖެއެވެ.\nއަލީ ވަހީދު މިހެން ވިދާޅުވީ މިސަރުކާރުން ކާޑުގެ ބާވަތްތަކުގެ އަގު 100 ޕަސެންޓް ބޮޑުކުރުމަށްފަހު ކާޑުގެ ބާވަތްތަކުގެ އަގު ކުޑަކުރުމަށް ނިންމުމާއި ގުޅިގެން އެކަމަށް ފާޑުވިދާޅުވެ ކުރައްވާފައިވާ ޓްވީޓެއްގައެވެ.\nއަލީ ވަހީދުގެ ޓްވީޓްގައި ވިދާޅުވީ ކާޑާ، ތެލާ، ފެނާ އަދި ހަކުރަށްވުރެ އިންސާނީ ހައްގުތަކާއި، އަސާސީ މިނިވަންކަން މާމުހިންމުކަމަށެވެ. އަލީ ވަހީދު ވިދާޅުވީ އެ ހައްގުތައް ލޫޓުވާލާފައި ހިލޭ ބަހާ ރަންރިހީގައި އަގެއްނޯންނާނެކަމަށެވެ.\nއަސާސީ މިނިވަންކަން ލޫޓުވާލާފައި ހިލޭ ބަހާ ރަންރިހީގައި އަގެއްނޯންނާނެކަމަށް އަލީ ވަހީދު ވިދާޅުވެފައިވާއިރު، ކާޑުގެ އަގު ބޮޑުކުރުމަށްފަހު ކާޑުގެ އަގު ހެޔޮކުރުމަށް ނިންމުމާއި ގުޅިގެން ބައެއް ފަރާތްތަކުން ގެންދަނީ ވަރަށް ބޮޑަށް ފާޑުކިޔަމުންނެވެ.\nކާޑުގެ އަގު 100 ޕަސެންޓް ބޮޑުކުރުމަށްފަހު ކާޑުގެ އަގު 10 ޕަސެންޓާއި 15 ޕަސެންޓަށް ކުޑަކުރަން ނިންމާފައިވާކަމަށް ސަރުކާރުގެ ވިޔަފާރި ކުންުފުނި އެސްޓީއޯއިން ވަނީ ހާމަކޮށްފައެވެ.\nކާޑުގެ އަގު ހެޔޮކުރަން ނިންމީ ކުރިއަށް އޮތް ކައުންސިލް އިންތިޚާބާއި ދިމާކޮށްކަމަށް ބައެއް ސިޔާސީ ބޭފުޅުންނާއި، އާންމުން ގެންދަނީ ބުނަމުންނެވެ.\nމިސަރުކާރުން ވަނީ ކާޑުގެ އިތުރަށް ކަރަންޓްގެ އަގުވެސް އެތަށް ފަހަރެއްގެ މަތިން ބޮޑުކޮށްފައެވެ.


ކޯވިޑް-19 : އިތުރު 145 މީހަކު ޕޮޒިޓިވްވެ، ޖުމްލަ ޢަދަދު 25،000 އިން މައްޗަށް ކޯވިޑް-19 : އިތުރު 145 މީހަކު ޕޮޒިޓިވްވެ، ޖުމްލަ ޢަދަދު 25،000 އިން މައްޗަށް\nކޯވިޑް-19 : އިތުރު 145 މީހަކު ޕޮޒިޓިވްވެ، ޖުމްލަ ޢަދަދު 25،000 އިން މައްޗަށް\nހުޅުމާލޭގައި އަޅާފައިވާ، މެޑިކަލް ފެސިލިޓީގެ އައިސީޔޫގައި ފަރުވާ ދެމުންދާ މީހެއް / ފައިލް ފޮޓޯ: ޢަލީ ނަސީރު، ޕީއެސްއެމް ނިއުސް\nރާއްޖެއިން ކޯވިޑް-19އަށް އިތުރު 145 މީހުން ޕޮޒިޓިވްވެ، ބަލި ޖެހުނު މީހުންގެ ޖުމްލަ ޢަދަދު 25،000 އިން މައްޗަށް އަރައިފިއެވެ.\nހެލްތު ޕްރޮޓެކްޝަން އެޖެންސީ، އެޗް.ޕީ.އޭގެ ފާއިތުވި 24 ގަޑިއިރުގެ ތަފާސްހިސާބުތަކަށް ބަލާއިރު އެންމެ ގިނަ މީހުން ޕޮޒިޓިވް ވެފައިވަނީ މާލޭ ސަރަޙައްދުންނެވެ.\nއެޗް.ޕީ.އޭއިން ހާމަކޮށްފައިވާ އެންމެފަހުގެ ތަފާސް ހިސާބުތައް ދައްކާގޮތުން އިއްޔެގެ އިރުއޮއްސި 6:00އިން ފެށިގެން މިއަދު އިރުއޮއްސި 6:00އާ ހަމައަށް ރާއްޖެއިން 145 މީހަކު ވަނީ ކޯވިޑް ޕޮޒިޓިވްވެފައެވެ. އޭގެ ތެރޭގައި މާލޭ ސަރަޙައްދުން ޕޮޒިޓިވްވި 85 މީހުން ހިމެނެއެވެ. އަދި އަތޮޅުތެރޭގެ ރަށްރަށުން 39 މީހުން ޕޮޒިޓިވްވެފައިވާއިރު، ރިސޯޓުތަކުން 19 މީހަކާއި، އިންޑަސްޓްރިއަލް މަސައްކަތްކުރާ ރަށްރަށުން2މީހަކު ވަނީ ޕޮޒިޓިވްވެފައެވެ. މިއާއެކު ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ޖުމްލަ ޢަދަދު މިވަނީ 25،053 އަށް އަރާފައެވެ.\nރާއްޖެއިން ކޯވިޑް-19އަށް ޕޮޒިޓިވްވި މީހުންގެ ތެރެއިން މިއަދު 125 މީހުން ވަނީ ބަލިން ރަނގަޅުވެފައެވެ. މިއާއެކު ކޯވިޑް-19އަށް ޕޮޒިޓިވްވި މީހުންގެ ތެރެއިން ޖުމުލަ 21،898 މީހުން ވަނީ ބަލިން ރަނގަޅުވެފައެވެ. މިވަގުތު ބައްޔަށް ފަރުވާ ހޯދަމުން ދަނީ 3079 މީހުންނެވެ. އަދި 73 މީހަކަށް ހޮސްޕިޓަލުގައި އެޑްމިޓްކޮށްގެން އަންނަނީ ފަރުވާ ދެމުންނެވެ.\nފާއިތުވި 24 ގަޑިއިރުގެ ތެރޭގައި ކޯވިޑް-19އަށް ޓެސްޓްކުރުމަށްޓަކައި 4،892 ސާމްޕަލެއް ވަނީ ނަގާފައެވެ. ކޯވިޑް-19އަށް ޕޮޒިޓިވްވި މީހުންގެ ތެރެއިން ރާއްޖެއިން މިހާތަނަށް 67 މީހަކު ވަނީ ނިޔާވެފައެވެ. އޭގެ ތެރޭގައި ހިމެނެނީ 59 ދިވެހިންނާއި 8 ބިދޭސީންނެވެ.\nކޯވިޑް-19 : ޢަދަދުތައް ދަށަށް، މިއަދު ޕޮޒިޓިވްވީ 84 މީހުން\nރައީސުލްޖުމްހޫރިއްޔާގެ ނައިބުވެސް ވެކްސިންގެ ދެ ޑޯޒް ފުރިހަމަކުރައްވައިފި\nވެކްސިން ކިއޫތަކަށް ބާރު ބޮޑުވެއްޖެ\nނަޠަންޒަށް ޙަމަލާދިނީ އިސްރާއީލުން، ބަދަލު ހިފާނަން: އީރާނު\nކޯވިޑް-19ން އަރައިގަނެވެން އަދި ކައިރިވެސް ނުވޭ: ޓެޑުރޮސް\nހިތްތަކުގެ ގުޅުން ވަރުގަދަވެ، އެއްބާރުލުމުގެ ރޫޙު އާލާވެއްޖެ - ރައީސުލްޖުމްހޫރިއްޔާ


އިންޑިއާ! އިންޑިއާ! މިއީ އިއްތިފާގެއް ނޫން!\nޖާއިޝް ތައުފީޤް2އޮކްޓޯބަރު 2020 13:24\nއިންޑިއާގެ ބޮޑުވަޒީރު މޯދީ، ރައީސް ސޯލިހް އަދި ނައިބު ރައީސް ފައިސަލް\n"ހަނިމާދޫ އިންޓަނޭޝަނަލް އެއާޕޯޓް ވާނީ އުތުރުގެ ޓޫރިޒަމްގެ އިންޖީނަށް" މި އިބާރާތް އަޑުއިވުމާ އެކު ކޮންމެ މީހަކުވެސް ފުރަތަމަ ހިތަށް އަރާނީ މިއީ ކެމްޕޭނަކާ ދިމާކޮށް ދިވެހި ސަރުކާރުން ބުނި ބުނުމެއް ކަމަށެވެ. ސްޓްރެޓެޖިކް ގޮތުން މުހިއްމު އެ ސަރަހައްދާ ބެހޭ ގޮތުން މިވާހަކަ ބުނީ އެކަމަކު ދިވެހި ސަރުކާރަކުން ނޫނެވެ. އެވާހަކަ ދެއްކީ އަވަށްޓެރި އިންޑިއާއިންނެވެ. މިއީ އެކަމަކު ހަމަ ގަބޫލުކުރާ ކޮންމެ މީހަކަށްމެ ބޮލަށް އުނދަގޫ ވާހަކައަކަށް ވާނެ އެވެ.\nހަނިމާދޫ އިންޓަނޭޝަނަލް އެއާޕޯޓް ތަރައްގީކޮށް ބޮޑުކުރަން އުޅެނީ އިންޑިއާގެ ހިލޭ އެހީގައެއް ނޫނެވެ. އެކަމަކު އެއީ އިންޓަރެސްޓާއި އެކު ނަގާފައިވާ ލޯނަކުން ކުރަން އުޅޭ މަސައްކަތެކެވެ. އެ މަޝްރޫއަކީ އިންޑިއާއާ އެކު ރާއްޖޭން ސޮއިކޮށްފައިވާ ލައިން އޮފް ކްރެޑިޓް އެއްބަސްވުމުގެ ދަށުން ހިންގަން ރާވާފައިވާ އެތައް މަޝްރޫއުތަކެއްގެ ތެރެއިން އެންމެ މަޝްރޫއެކެވެ. އެކަމަކު 800 މިލިޔަން ޑޮލަރުގެ އެ އެއް ބަސްވުމުގެ ދަށުން ހިންގާ އެހެން މަޝްރޫއުތަކާ މާ ތަފާތު ގޮތަކަށް އިންޑިއާ ސަރުކާރުން ހަނިމާދޫގެ ކަންތަކުގައި މިއުޅޭ އުޅުމާއި މެދު ސުވާލު އުފެދެއެވެ. ވަކި ފަރާތަކަށް ނުޖެހި ވިސްނާ ކޮންމެ މީހަކަށް ވެސް އެ ސުވާލު އުފެދޭ ވަރަށް އެގައުމުން ހަނިމާދޫގެ ކަންތަކުގައި އެބަ އުޅެ އެވެ.\nހުރިހާ ކަމެއް ވެސް އިއުލާނުކުރަނީ އިންޑިއާއިން\nލައިން އޮފް ކްރެޑިޓް އެއްބަސްވުމުގެ ދަށުން ހަނިމާދޫ އިންޓަނޭޝަނަލް އެއާޕޯޓް ތަރައްގީކުރަން ނިންމާފައިވާކަން ދިވެހި ސަރުކާރަށް ވުރެ ކުރިން މީޑިއާތަކަށް ދޫކޮށްލީ ރާއްޖޭގައި ހުންނަ އިންޑިއާ ހައިކޮމިޝަނުންނެވެ. އެ މަޝްރޫއުއާ ބެހޭ ގިނަ ތަފްސީލުތަކެއް ފުރަތަމަ މަރުހަލާގައި ވެސް ހައިކޮމިޝަނުން ބައެއް މީޑިއާތަކާ ހިއްސާކުރި އެވެ. މަސައްކަތުގެ ޓަައިމްލައިނުން ފެށިގެން ރަންވޭގެ ދިގުމިނަށް ދަންދެން ހާމަކުރީ ހައިކޮމިޝަނުންނެވެ. ރާއްްޖޭގެ މަޝްރޫއަކާ ބެހޭ ގޮތުން އިންޑިއާއިން އެވަރަށް މައުލޫމާތު ދެމުން އައި އިރުވެސް ރާއްޖޭގެ ކަމާ ބެހޭ އެއްވެސް މިނިސްޓްރީއަކުން އެކަމުގައި އެއްޗެއް ނުބުނެއެވެ. އިންޑިއާއިން ހާމަކޮށްފައިވާ ތަރުތީބުން ހަނިމާދޫގެ ސާވޭ ކުރުމުން ވެސް ދިވެހި ސަރުކާރުން އެކަމާ ބެހޭ ގޮތުން އެއްޗެއް ނުބުނެއެވެ.\nއިންޑިއާއަށް މި ސަރަހައްދުގެ މުހިއްމުކަން\nއިނގިރޭސިވިލާތުގެ ކިންގްސް ކޮލެޖުން "ޑިއަގޯގާސިއާ އެންޑް ދި ޔުނައިޓެޑް ސްޓޭޓްސް އެމާޖިން އިންޑިއަން އޯޝަން ސްޓްރެޓެޖީ"ގެ ނަމުގައި އާއްމުކޮށްފައިވާ ކަރުދާހަކަށް މައުލޫމާތު ދެއްވަމުން އެމެރިކާގެ ޖޮއިންޓް ޗީފް އޮފް ސްޓާފްސްގެ ކުރީގެ ޗެއާމަން އެޑްމިރަލް މައިކަލް މުލެން ވިދާޅުވެފައި ވަނީ "އިންޑިއާ ކަނޑުގެ އައްސޭރިތައް ހިމެނޭ ސަރަހައްދުތަކުގައި އެމެރިކާގެ [ބައިވެރިވުން] ދެމެހެއްޓުން ބިނާވެފައި ވަނީ އެތަންތަނުގައިވާ އެމެރިކާގެ މަސްލަހަތުތައް ދެނެގަނެ، ހިފަހައްޓައި ހާސިލު ކުރުމުގެ މައްޗަށް،" ކަމަށެވެ.\nމުލެން އަކީ 2007 ވަނަ އަހަރުން ފެށިގެން 2001 ވަނަ އަހަރާ ހަމައަށް އެމެެރިކާގެ ޖޮއިންޓް ޗީފްސް އޮފް ސްޓާފްގެ ޗެއާމަން އެވެ. އޭގެ ކުރިން 2005 ވަނަ އަހަރުން ފެށިގެން 2007 ވަނަ އަހަރާ ހަމައަށް އޭނާ ހުންނެވީ އެމެރިކާގެ ޗީފް އޮފް ނޭވަލް އޮޕަރޭޝަންސްގެ މަގާމުގަ އެވެ.\nމުލެން ވިދާޅުވާ ގޮތުގައި މެދުއިރުމައްޗާއި ދެކުނު އިރުމަތީ އޭޝިއާ އާއި އޭޝިއާ ޕެސިފިކްގައި ވެސް އެމެރިކާ އިން ރިވެތި ގޮތުގައި ބައިވެރިވެ އޮތުމަކީ އެމެރިކާއަށް ސްޓްރެޓެޖިކް ގޮތުން ވަރަށް މުހިއްމު ކަމެކެވެ. އަދި އެކަން އެހެން އޮތް އިރު އިންޑިއާ ކަނޑު ވެފައި ވަނީ މުލެން ފާހަގަކުރައްވާފައިވާ ސަރަހައްދުތަކަށް، އަދި އެސަރަަަހައްދުތަކުން އެމެރިކާ އަށް ހަކަތައިގެ ވަސީލަތްތަކާއި އެނޫން ވެސް ސްޓްރެޓެޖިކް ގޮތުން މުހިއްމު، މުދަލުގެ ބާވަތްތައް އުފުލާ މަގުގެ މެދަށް،" ކަން އޭނާ ފާހަގަ ކުރައްވަ އެވެ.\nއޭގެ އިތުރުން އެމެރިކާގެ ސަލާމަތީ ޕްލޭން "ކްއަޑްރެނިއަލް ޑިފެންސް ރިވިއު 2010" ގައިވާ ގޮތުން އެމެރިކާ ސްޓްރެޓެޖިކް ރޭވުންތަކުގެ އެންމެ ބޮޑު އިސްކަމެއްދޭ ސަރަހައްދަކަށް މިހާރު ވެފައި ވަނީ އިންޑިއާ ކަނޑެވެ. ސަލާމަތީ ގޮތުން ބަލާ އިރު އެމެރިކާ އަށް ނުރައްކަލަކަށް ވެދާ ފަދަ ބައެއްގެ ބާރާއި ނުފޫޒު، އިންޑިއާ ކަނޑާ ގުޅިފައިވާ މުހިއްމު ދެ ކަނޑު އޮޅި ކަމަށްވާ ހޮރުމުޒް ކަނޑު އޮޅިއާއި މަލަކާ ސްޓްރެއިޓް ގައި ގަދަވިޔަ ނުދިނުމުގެ ގޮތުން އިންޑިއާ ކަނޑުގައި އެމެރިކާ އިން ވަރުގަދައަށް ސާބިތުވެ އޮންނަން ޖެހެއެވެ.\nއިގުތިސާދީ ގޮތުން ބަލާ އިރު ދުނިޔޭގައި ވިޔަފާރި ކުރެވޭ ތެލުގެ ތިންބައި ކުޅަ ދެބައި އުފުލެނީ އިންޑިއާ ކަނޑުގެ ތެރެއިންނެވެ. އަދި ކޮންޓޭނާގައި އުފުލާ މުދަލުގެ ދެބައިކުޅަ އެއްބައި ވެސް އުފުލެނީ އިންޑިއާ ކަނޑުގައި ރާއްޖެ މި އޮތް ސަރަހައްދު ހުރަސްކޮށެވެ. އަދި އެމެރިކާގެ ވިޔަފާރީގެ ބައިވެރިން ޗައިނާއާ ދެކުނުކޮރެއާ އާއި ޖަޕާނު ފަދަ ގައުމުތަކާ އެމެރިކާއާ ދެމެދު އުފުލާ މުދަލަކީ ވެސް މިސަރަހައްދު ހުރަސްކޮށް އުފުލާ މުދަލެވެ. އެ ގައުމުތަކާ އެމެރިކާއާ ދެމެދު ކުރާ ވިޔަފާރި އަކީ އަގުގެ ގޮތުން ބަލާއިރު އެމެރިކާގެ ބައިނަލްއަގުވާމީ ވިޔަފާރީގެ 20 ޕަސެންޓެވެ.\nއިންޑިއާ އަކީ އެމެރިކާގެ ޕްރޮކްސީއެއް\nމިސަރަހައްދުގެ ޖިއޯ ޕޮލިޓިކްސް އެނަލައިޒްކޮށްލާއިރު އިންޑިއާއިން މިހާރު އަމަލުކުރަމުން އަންނަނީ އެމެރިކާގެ ޕްރޮކްސީއެއްގެ ގޮތުގައެވެ. އެއީ ވިޔަފާރިއާއ އިގުތިސާދީ ގޮތުން ބަލާއިރު ދުނިޔޭގެ ގަދަ ދެ ބާރަކީ މިހާރު އެމެރިކާއާއި ޗައިނާ ކަމަށް ވެފައި ޗައިނާއާ އިންޑިއާ އޮންނަ ވާދަވެރިކަމުގެ ސަބަބުންނެވެ. ދެކުނު ޗައިނާ ކަނޑުގެ ސަރަހައްދުގެ މިލްކުވެރިކަމަށް ޗައިނާއިން ކުރާ ދައުވާއަށް ގޮން ޖަހަން އެމެރިކާއިން ދާދި ފަހުން އުފައްދާފައިވާ އިންޑޯ ޕެސިފިކް އެލަޔަންސްގެ ސަރަހައްދީ ލީޑަރަކީ އިންޑިއާ އެވެ. އެ އެލަޔަންސްގެ ބޭނުމަކީ ކަނޑުދަތުރުފަތުރުކުރުމުގެ މިނިވަންކަމުގެ ނަމުގައި ޗައިނާއަށް ގޮންޖެހުމާއި އިންޑިއާ ކަނޑުގެ ވިޔަފާރި މަގުތަކުގައި ނުފޫޒު ގަދަކުރަން ޗައިނާއިން ހިންގަމުން އަންނަ ބެލްޓް އެންޑް ރޯޑް މަޝްރޫއުއަށް ވެސް ހުރަސް އެޅުމެވެ. އިންޑިއާ އިން ކުޅޭ ރޯލަކީ އެމެރިކާގެ ޕްރޮކްސީއެއްގެ ގޮތުގައި އޮވެ މި ސަރަހައްދުގައި ޗައިނާއަށް ހުރަސްއެޅުމެވެ.\nއިގުތިސާދީ ގޮތުން ވެސް އިންޑިއާއަށް ރާއްޖެ މުހިއްމު\nއެމެރިކާ އަށް ވުރެ ކައިރީގައިވާ ގައުމެއްގެ ހައިސިއްޔަތުންނާއި ވިޔަފާރިއާއި އިގުތިސާދީ ގޮތުން އަދި ބައިނަލްއަގުވާމީ ސިޔާސީ ގޮތުން ކުރިއަރަމުން އަންނަ މިންވަރަށް ބަލާއިރު ރާއްޖެ ހިމެނޭ ސަރަހައްދަކީ އިންޑިއާގެ މަސްލަހަތު އެމެރިކާއަށް ވުރެ ވެސް މާ ބޮޑަށް އޮތް ސަރަހައްދެކެެވެ. އިގުތިސާދީ ގޮތުން ބަލާ ނަމަ، އިންޑިއާގައި ބޭނުންކުރާ ތެލުގެ ބޮޑު ބަޔަކީ ރާއްޖެ ހިމެނޭ ސަރަހައްދު ހުރަސްކޮށް އުފުލަން ޖެހޭ ތެލެވެ. ކިންގްސް ކޮލެޖުގެ ދިރާސާ ބުނާ ގޮތުން އެމެރިކާގެ ގަލްފު އޮއިލް ކުންފުނީގެ ސާފުކުރި ތެޔޮ ދާދި އަވަހަށް ވެގެންދާނީ އިންޑިއާގައި ބޭނުންކުރާ ތެލުގެ 90 ޕަސެންޓަށެވެ. އަދި އިންޑިއާ އަކީވެސް ކުރިއަރަމުން އަންނަ އިޤްތިސާދަކަށް ވެފައި އިންޑިއާއިން އުފައްދާ ތަކެތީ ޔޫރަޕާއި އެމެރިކާގެ ބާޒާރުތަކަށް ފޯރަން އޮތީވެސް މި ސަރަހައްދު ހުރަސްކޮށް ދަތުރުކުރާ ކަނޑުބޯޓުތަކުންނެވެ.\nއޭޝިއާ ސަރަހައްދުގެ ގައުމުތަކުގެ މެދުގައި ދައުރުކުރާ މުދަލުގެ 75 ޕަސެންޓަކީ މިސަރަހައްދު ހުރަސްކޮށް އުފުލޭ މުދާ ކަމަށް ވާއިރު އޭޝިއާގައި އިގުތިސާދީ ގޮތުން އެންމެ ބާރަށް ކުރިއަރަމުން އަންނަ، އަދި އެންމެ ގިނަ މުދާ ދައުރު ކުރާ އެއް ގައުމަކީ އިންޑިއާ އެވެ. ސަލާމަތީ ގޮތުން ބަލާ އިރު ސަލާމަތީ އަދި ދިފާއީ ގޮތުން އިންޑިއާއާ އެންމެ ބޮޑަށް ވާދަކުރަމުން އަންނަ ޗައިނާއިން ދަނީ މިސަރަހައްދު ކޮންޓްރޯލް ކުރުމަށް ވަރުގަދަ މަސައްކަތްތަކެއް ކުރަމުންނެވެ. އެފްރިކާގެ އައްސޭރިފަށުގެ ގައުމުތަކުން ފެށިގެން ސްރީލަންކާއާ ހަމައަށް ޗައިނާ އިން ވަނީ ވިސްނުންތެރި ކަމާ އެކު ނުފޫޒު ފޯރުވާފަ އެވެ. ޗައިނާ ކުރިއަރައި، އިންޑިއާ އަށް ހުރަސް އެޅުމުގެ ކުރިން އެކަން ހުއްޓުވުމަށް މިވަގުތަށް އިންޑިއާއަށް އެންމެ މުހިއްމު ގައުމަކީ ރާއްޖެ އެވެ.\nސަރުކާރުން މަސައްކަތްކުރަނީ އިންޑިއާގެ ނުފޫޒު ގަދަކުރަން\nއެމްޑީޕީގެ ސަރުކާރުން ކުރިއެކޭ އެއްގޮތަށް މިފަހަރުވެސް މަސައްކަތްކުރަމުން ދަނީ ރާއްޖޭގައި އިންޑިއާގެ ނުފޫޒު ގަދަކުރުމަށެވެ. ހަނިމާދޫ އެއާޕޯޓް ފަދަ ސްޓްރެޓެޖިކް ގޮތުން މުހިއްމު އެއާޕޯޓެއް އިންޑިއާއާ ހަވާލުކުރީ އެހެންވެއެވެ. ފަހަކަށް އައިސް ސަރުކާރުން ވަރަށް އަވަސް އަވަހަށް ނިންމުން އެދާ ނިންމުންތަކުގެ ޓައިމް ލައިނަށް ބަލައިލާ އިރު މަންޒަރު ފެންނަން އޮތީ މިހެންނެވެ.\n- އިންޑިއާއަށް ކޮންޓްރޯލް އޮންނަ ރާޑާ ސިސްޓަމެއް ރާއްޖޭގައި ގާއިމްކުރުން.\n- ހަނިމާދޫ އެއާޕޯޓް އިންޑިއާއާ ހަވާލުކުރުން.\n- ޑޯނިއާ މަތިންދާބޯޓް ގެނެސް ގުޅިފައިވާ އޮޕަރޭޝަންތަކެއްގެ ނަމުގައި ދިވެހި ސިފައިންނާ އެކު އިންޑިއާ ސިފައިން މަސައްކަތް ކުރަން ފުރުސަތު ދިނުން. އެގޮތުން އިންޑިއާ ސިފައިންގެ އަދަދު ރާއްޖޭގައި އިތުރުކުރުން\n- އިހަވަންދިއްޕޮޅު ތަރައްގީކުރަން އިންވެސްޓަރަކު ހޯދުމުގެ ނަމުގައި އިންޑިއާއަށް އެ ސަރަހައްދު ވެސް ދިނުން.\n- މުޅި ރާއްޖޭގެ ކަނޑުގެ ސަރަހައްދު މެޕްކުރަން އިންޑިއާ ސިފައިންނަށް ހުއްދަ ދިނުން\nމިހުރިހާ ފިޔަވަޅުތަކަކާ އެކު ސަރުކާރުުން ވަނީ ދެން އަންނަ ސަރުކާރަކަށް ވެސް އިންޑިއާއާ ދެކޮޅު ނުހެދޭ ވަަރަށް ރާއްޖެ އެގައުމަށް ދަރުވައިލަމުންނެވެ. 800 މިލިޔަން ޑޮލަރުގެ ލައިން އޮފް ކްރެޑިޓް އެއްބަސްވުމެކެވެ. އޭގެ ފަހުން ބަޖެޓް ސަޕޯޓަށް 250 މިލިޔަން ޑޮލަރުގެ ބޮންޑް ވިއްކުމެވެ. މިހެން ގޮސް އިންޑިއާއަށް ރާއްޖޭން ދަރާފައިވާ ދަރަނީގެ މިންވަރު އެތައް ބިލިޔަން ރުފިޔާއަކަށް އަރައިފި އެވެ.\nމިހެން މިކަން އޮއްވާ ދެން އަންނަ ސަރުކާރަކުން އިންޑިއާއަށް ބޯނުލަނބަން ނިންމާ ހިސާބުން ޖެހޭނީ ބޮޑެތި އަދަދުތަކުން އެގައުމަށް ފައިސާ ދައްކާށެވެ. ކުރު ގޮތަކަށް ބުނާ ނަމަ ގައުމުގެ ޚާރިޖީ މިނިވަންކަން ދެން ޖެހޭނީ އިންޑިއާގެ އަތުން އަގުދީފައި ގަންނާށެވެ. އެވަރުގެ ގަޓު ހުރި ސަރުކާރެއް އުފެދޭނެ ކަމަށް އުއްމީދުކުރުން ނޫން ގޮތެއް ދިވެހިންނަކަށް ނެތެވެ.\n82 % ދެރަވި\n5 % މައުލޫމާތު މުއްސަނދިވި\nމޯދީ ރައީސް ސޯލިހް ދަރަނި އިންޑިއާ\nSeptember 18, 2019 20:23:03\nކޮޗިން-ކުޅުދުއްފުށި ފެރީ: ރާއްޖެއަށް ވާނެ ފައިދާއެއް ނެތް!\nސަރުކާރުން ބައްލަވަންވީ ހަމަ އެކަނި ޓޫރިޒަމް ކުރިއަރުވަން ނޫނޭ ހައްދަވަން ޖެހޭނެ ގޮތަކީ ރާއްޖެތެރޭގެ ރަށްރަށުގެ ފަޅު ފުންކުރުމާއި ބަނދަރުހެދުން ފަދަ ކެޕިޓަލް އިންވެސްޓްމެންޓް ކުރިއަށް އޮތް5އަހަރަށް މެދު ކަނޑާލާ އެބަޖެޓުން އެމްޓީސީސީ މެދުވެރިކޮށް މާލެ ސަރަހައްދު ފަޅު ތައް ހިއްކާ ބިންތައް ކުއްޔަށް ދޭންވީއޭ ލައިނެއް ދަމާލަންވީއޭ ހުޅުމާލޭގެ ދެކުނުން ހުޅަނގަށް ގޮސް ނަކައްޗާއި ހަމައަށް ދެން އެ ލައިނުން ދެކުނުގައި ވާ ހުރިހާ ފަޅު ތަކެއް ހިއްކާލާ ބިންތައް 100 އަހަރަށް ކުއްޔަށް ދޭންވީއޭ...\nދިވެހި ސަރުކާރު ފެއިލްވެ އިންޑިއާ ސަރުކާރުން ގައުމު ހިންގާތަން މިފެންނަނީ. ދެރަވަރު މީ.... އިސްތިއުފާ ދެއްވާ އިބޫ


ލޯބިން އަންނާށޭ ކަލާ… – Esfiya – Dhivehi Vaahaka Site\n- by Rau - 1- August 18, 2017\nހަތްްއަހަރު ފާއިތުވެގެން ދިޔަލެއް އަވަހެވެ. އަލަތު ކައިވެންޏަށް ފަރިކޮށް ނަލަކޮށްފައިވާ ދުލްހަން އެއް ފަދައިން އައްސޭރިވިލާ ކުލަބޮކި ތަކުން ދިއްލާ އަޅައިފައިވެއެވެ. އިނާޒާގެ މޫނު މަތިން ފެންނަމުން ދިޔައީ އުފާވެރިކަމެވެ. ގޭގެ ބަގީޗާތެރެއަށް ޖަމާވެފައިވާ މެހެމާނުންނަށް އޭނާ މަރުހަބާ ކިޔަމުން ދިޔައީ ނިކަން ފުޅާ ހިނިތުންވުމަކާއެކުއެވެ. ގަޔަށްބާރު ދިގު ހެދުމަކާއެކު އަޅާފައިވާ ރަނުގެ ގަހަނާތަކުން އޭނާގެ ޢުމުރު ހަގު ކަމަށް ދައްކައެވެ. އެންމެ ގާތުން އަނުމްގެ މަންމަ އިނާޝާވެސް އެކި ކަންކަމުގައި އިނާޒާގެ އަތް ގާތް ކޮށް ދިނުމުގައި އަވަދިނެތިވެ އުޅުނެވެ. މަންމައާއި އިނާޒާގެ މިގާތްކަން ފެނި އެންމެ އުފަލުން އިނީ އަނުމްއެވެ. ބަލްޚާ އެކި ކަންކަން ހަމަޖައްސަމުން މެހެމާނުން ކެއުމުގެ ކަންކަން އިންތިޒާމުކުރުމުގައި ގޭގެ އެހެން ނޯކަރުންނާއެކު އަވަދިނެތިވެ އުޅުނެވެ. މި މަންޒަރު ފެނި އެންމެ ދެރަވެފައި އިނީ، އިމީއެވެ. އެވަގުތު ދޮންބެ އެތަނުގައި ހުރި ނަމައޭ އޭނަގެ ހިތަށް އެރިއެވެ. ބަލްޚާ އެގެއަށް ގެނައީ މެހެމާނެއް ކަމުގައި ދެކިގެން ނަމަވެސް އެގޮތުގައި އޭނާއަށް ދެމި ހުރެވުނީ ކުޑަ ދުވަސްކޮޅަކަށެވެ. ބަލްޚާގެ ހާލަތާމެދު ކިތައްމެ ދެރަވިޔަސް އެކަމުގައި އިމީއަށް އެއްވެސް ކަމެއް ނުކޮށްދެވުނެވެ. ގޭތެރޭގެ ޝަކުވާތަށް ބޮލަށްލައިގެން އެކަންކަން ހައްލުކޮށްދެވޭ ވަރަށްވުރެ ޠައްޔިބުވެސް އުޅެނީ އޮފީސް ކަންކަމުގައި އަވަދިނެތިވެއެވެ. މިވީ ހަތް އަހަރު ތެރޭގައި ވިޔަފާރީގައި އޭނާގެ އެންމެ ގާތް ބައިވެރިން އޭނާ ދޫކޮށްލީ ކުއްލިއަކަށެވެ. އެކަމުގެ ސަބަބުން އަޑިއަޅާލި، އޭނާގެ ވިޔަފާރި ނަގާ ކޮޅަށްޖެހުމަށް ރޭދުވާ ވަކި ނުކޮށް އޭނާއަށް ޖެހުނީ މަސައްކަތް ކުރާށެވެ. މީހާގެ ތަބީޢަތު ގޯސްވެ ހަށިގަނޑު އަރާމަކަށް އެދި ގޮވިޔަސް އެއްވެސް ފަރުވާލެއް ބެހެއްޓުމެއް ނެތިއެވެ.\n” ބަލް… އަޅޭ ދެން ދޭބަލަ ރެޑީވެގެން އަންނަން…” އިމީއަށް ނުހުރެވިގެން އެންމެފަހުން ބަލްޚާގެ ގާތަށް ޖެހިލަމުން މަޑުމަޑުން ބުނެލިއެވެ. ބަލްޚާ އިނާޒާއަށް ބަލައިލިއެވެ. އެ އަންހެންމީހާ އޭނާއަށް ކުރާ ނަފްރަތު ހިތަށް އެރިޔަސް އޭނާ ބިރުން ރޫރޫއަޅައި ގަނެއެވެ. މި ހަތް އަހަރުތެރޭ ކޮންމެވެސް އެހެން ތަނަކަށް ދާން އޭނާ ކިތައްމެ ފަހަރަކު މަސައްކަތް ކުރިއެވެ. ކޮންމެ ފަހަރަކުވެސް އިމީގެ އާދޭހާއި، ޠާއްޔިބުގެ އެދުމާއެކު އޭނާ އެގޭގައި މަޑުކުރަނީއެވެ.\n“ބައި ދަ ވޭ… އިމީ ކިހިނެތްތަ؟” ބަލްޚާގެ ކުރިމައްޗަށް ހުއްޓިލަމުން އިމީ ނިކަން ހެވިފައި އަހާލިއެވެ. ބަލްޚާ އިމީއަށް ނިކަން ފުން ނަޒަރަކުން ބަލައިލިއެވެ. އިމީ ކުޑަކުއްޖަކުން ނޫންކަށި ޒުވާނަކަށް ވާތަން ނިކަން ގާތުން އޭނާ ދުށްޓެވެ. މި ޒުވާނާއަކީ ކާއިނާތުގައިވާ ހުރިހާ ރީތި ކަމެއް އެކުވެގެން އުފައްދަވާފައިވާ ރީތި ހުސްކުރި ފަތްމިންޏެކެވެ. ޢުމުރާއެކު އިމީގެ ހެދުން އެޅުމުގެ ވައްޓަފާޅިއާއި ހަށިގަނޑަށްވެސް ބޮޑު ބަދަލެއް އައިސްފައިވެއެވެ. ހަގީގީ އަންހެން ކުއްޖެއްގެ ހުރިހާ ސިފައެއް މިހާރު އޭނާއަށް ލިބިފައިވެއެވެ. މިރޭ އިމީ ލައިގެން ހުރި ކަޅުކުލައިގެ މަހުމާ ފޮތީގެ އިވްނިންގ ގައުންގައި އޭނާ ފެންނަލެއް ވަރަށްވެސް ހިތްގައިމެވެ. އިސްތަށިގަނޑު އެއް ފަރާތަކަށް ވާގޮތަށް ގެނެސް ކޮނޑުމަތިން މޭމައްޗާ ހަމައަށް ވައްޓާލާފައިވާއިރު އެ ދޮން ކަނދުރާގެ ބޮޑު ބައެއް ހާމަވެފައިވެއެވެ.\nކުއްލިއަކަށް މުޅިތަން އަނދިރިވުމާއެކު ބަލްޚާއަށް ތެޅިގަނެވުނެވެ. ގަދަވެގެން ދިޔަ، މެހެމާނުންގެ “ސިމިސިމި” ލެއްވުމުގެ އަޑާއެކު ދިއްލުނު ސްޕޮޓްލައިޓްގެ އަލި އެޅިފައިވާ ދިމާއަށް އެންމެންގެ ނަޒަރު ހުއްޓުނެވެ. ކަޅު ޓަކްސިޑޯއެއްގައި ހުރި ޖައިޝް ފެނުމުން ބަލްޚާ ހުރި ތަނަށް ގަނޑުވާގޮތްވިއެވެ. ޖައިޝްގެ ފިރިހެންވަންތަ ބިޔަ ހަށިގަނޑާއި، ތުނިކޮށް ބާލާފައިވާ ތުނބުޅި މަތިމަހުގެ ސަބަބުން އޭނާގެ ފިރިހެންވަންތަކަން އެތައް ގުނައެއް އިތުރުކޮށްދީފައިވެއެވެ. މި ހަތް އަހަރުތެރޭ ޖައިޝްއަށް އައިސްފައިވާ ބަދަލު ފެނިފައި ހައިރާންވީ ހަމައެކަނި ބަލްޚާއެއްނޫނެވެ. އެތަނުގައި އެވަގު ތިބި ކިތައްމެ ޒުވާން އަންހެން ކުއްޖަކު، ޖައިޝް ފެނުމާއެކު ހިތާ ދިމާލުން މޭގައި އަތް އަޅާލިއެވެ. އެވަގުތު އަވަސް ފިޔަވަޅުތަކެއްގައި ދުވަމުން ކަހަލަ ގޮތަކަށް ގޮސްް އަނުމް ޖައިޝްގެ މުލައްދަނޑީގައި އަތް އަޅުވާލިއެވެ.\n” ނުވެސް ގުޅޭ ދޯ؟!.. އަނުމް ހީވާނީ ދޮންބެ ގައިގަ ތަތްލަވާފަ ހުންނަ އައްޓަ މަހެއްހެން! ވަރަށް ފޫހިވޭ! އަދި ބަލާބަލަ ލާފަ ހުރި ހެދުމެއް! ހީވަނީ ހަތަރެސްކަން ފޮއްޓަކަށް ބެލޫނެއް އަރުވާފަ ހުންނަހެން!” އަނުމްދެކެ ފޫހިވެފައި ހުރެ، އިމީ ކުދި ކިޔަން ފެށުމުން ނުހޭން ހުއްޓަސް ބަލްޚާއަށް ހެވުނެވެ.\n” ބަޓް ޝީ އިޒް ނޮޓް ދެޓް ބޭޑް ދޯ! އެހެން ނޫނަސް މީހެއްގެ ފިގާ ހުންނަ ގޮތާމެދު އެހާ އޯވަކްރިޓިކަލް ވާކަށް ނުވާނެ ދޫނީ!” އިމީއަށް ވިސްނައިދޭ ރާގެއްގައި އެހެން ބުނަމުން ބަލްޚާ އިމީގެ ކޮލުގައި ހިފާލިއެވެ.\nއެވަގުތު ޖައިޝްއާއި އަނުމްގެ ފަހަތުން އައިސް، ދެ ފަރާތުގެ މައިންބަފައިން ދެކުދިން ގެ ކައިރިއަށް ހުއްޓިލިއެވެ. އެއާއެކު، މައިކް ހޯދައިގެން އެއްވެފައިވާ މެހެމާނުންނާ މުޚާޠަބުކޮށް މިރޭގެ މިހަފްލާއަކީ ވަރަށް ހާއްސަ ދެކަމެއްގެ ސަބަބުން ބާއްވާ ހަފްލާއެއްކަމަށް އިނާޒާ އިޢުލާނުކޮށްލީ ފަހުރުވެރިކަމާއެކުގައެވެ. އެހެން ނުވާންވީ ސަބަބެއް ނެތެވެ. ދަރިން އެންމެ ކުޑައިރުން ސުރެ އިނާޒާގެ ހުވަފެނަކީ ދެކުދިންވެސް ޑޮކްޓަރުންނަށް ހެދުމެވެ. ލިބިފައިވާ ތަނަވަސް ކަމުގެެ ސަބަބުން އެ ހުވަފެނުގައި ކުލަޖެއްސުމަކީ މާ އުނދަގޫކަމަކަށް އެމީހުންނަކަށް ނުވިއެވެ. ޖައިޝް ޑޮކްޓަރުކަން ކިޔަވާ ނިންމާލުމަށްފަހު ހަތް އަހަރަށްފަހު އެނބުރި ގައުމަށް އައުމުން އިނާޒާ ހުރީ އުފަލުންނެވެ. ނަމަވެސް މި ފާއިތުވި ހަތް އަހަރުތެރޭ އެންމެ ފަހަރަކުވެސް ޖައިޝް ރާއްޖެ ނައިސް ހުރީވެސް އިނާޒާގެ ސަބަބުންނެވެ. އެހެން މީހަކަށް ނޭނގުނަސް ޖައިޝްއާއި ބަލްޚާގެ ގާތް ވަމުން ދިޔަ ގުޅުން އެންމެ އަވަހަށް ދެނެގަތީ އިނާޒާއެވެ. ބަލްޚާ އެގެއަށް އައިތާ ހަމަސްތެރޭ ކޯސް ހޯދުމަށްފަހު ޖައިޝް ކިޔަވަން ރާއްޖެއިން ބޭރަށް ފޮނުވާލީވެސް ފައްކާ ވަމުންދިޔަ އެގުޅުން އެންމެ ފަސޭހައިން ނިންމާލެވޭނެ ގޮތަކީ އެއީ ކަމުގައި ދެކިގެންނެވެ. އޭނާގެ ހިތުގައި ރޭވިގޮތަށް ކާމިޔާބު ވެފައި ނުވަނީ ހަމައެކަނި ބަލްޚާ އެގެއިން ބޭރުކުރުމެވެ.\n” ދެވަނަ ކަމަކަށް މިއޮތީ ވަރަށްވެސް މުހިންމުކަމެއް… އާދެ! ޖައިޝްއާ އި އަނުމްގެ ކައިވެނި…..” އިނާޒާ އެހެން ބުނެލުމުން، ތަނަށްވެރިވި އަލިކަމާއެކު، އަތްތިލަ ބަޑީގެ ހޫނު ތަރުހީބަކުން މުޅި މާހަވްލު ގުގުމާލިއެވެ. ބަސްހުއްޓިފައި ހުރި ޖައިޝް ހަދާނެގޮތެއް ނޭނގި ހުރެ ޠައްޔިބުގެ މޫނަށް ބަލާލިއެވެ. އެއާއެކު ހިނިތުންވެފައިވާ މޫނަކާއެކު އާއެކޭ ބުނާފަދަ ގޮތަކަށް ޠައްޔިބު ބޯޖަހާލިއެވެ. އިސްޖަހާލައިގެން ހުރި ބަލްޚާ ޖައިޝްއަށް ފެނުނީ އެވަގުތުއެވެ. އެ މައުސޫމް މޫނުވަނީ މިލާ މޯޅިވެފައެވެ. އެރީތި ހަށިގަނޑު ހިކި އަނަރޫފަވެ، ގިނަ ދުވަސްތަކެއް ވައްދެން ބަލިވެ އުޅެފައިވާހެން ހީވެއެވެ. ބަލްޚާ މިގެއަށް ގެނެސް ގެން އޭނާއަށް ހެދުނީ ގޯހެއް ބާވައޭ އެވަގުތު ޖައިޝްގެ ހިތަށް އެރުމުން އޭނާ ދެރަވިއެވެެ. މި ފާއިތުވީ ހަތް އަހަރުތެރޭ ބަލްޚާއާ ގުޅަން އޭޏާ ނުކުރަނީ ކޮން މަސައްކަތެއް ހެއްޔެވެ؟ ބަލްޚާގެ މޮބައިލްއަށް ގުޅިއެވެ. އެނަންބަރު އަބަދު ނިވާލާފައި އޮންނާތީ، އީމެއިލް ކުރިއެވެ. އެއީމެއިލްތަކަށް ޖަވާބުނުދޭތީ، ގޭގަ އިންނަ ފޯނު ލައިންއަށް ގުޅިއެވެ. އެނަންބަރުަށް ގުޅައިފިނަމަ، ފޯނު ނަގަނީ އިނާޒާއެވެ. އެހުރިހާ ކަމެއް ހަނދާންވުމުން ޖައިޝް އިތުރަށް ދެރަވިއެވެ. އިސް އުފުލާލައި އެންމެ ފަހަރަކުވިޔަސް ޖައިޝްއާ ދިމާއަށް ބަލްޚާ ބަލައިލިނަމަ، އޭނާގެ އެ އިހްސާސްތައް ބަލްޚާއަށް އޮޅުން ފިލީހެވެ. ނަމަވެސް، ބަލްޚާ އެހެން ހުރި އިރު އެންމެ ފަހަރަކުވެސް ޖައިޝްއާ ދިމާއަށް ބަލައިވެސް ނުލައެވެ. ޖައިޝްއަށް ނޭނގުނަސް، ބަލްޚާވެސް ޖައިޝްއަށް އިންތިޒާރުކުރިއެވެ. ޖައިޝް ފުރި ފަހުން ބަލްޚާގެ މޮބައިލް ފޯނު ގެއްލުނ ހަމަ ކުއްލިއަކަށެވެ. އޭގެ ފަހުން މީހަކާ ގުޅޭނެ އެއްވެސް ގޮތެއް ނެތެވެ. މެއިލް ޗެކް ކުރާނެ ގޮތެއްވެސް ނެތެވެ. ކުރިން އުޅުނު ގެއިން އޭނާ ކުރާ މަސައްކަތަށް ފައިސާ ލިބުނަސް، މިގެއިން އޭނާއަށް ފައިސާ ލިބޭނެ ގޮތެއްނެތެވެ. ކޮންމެހެން ގަންނަން ބޭނުންވާއެއްޗެހި އިމީއަށް ލިބޭ ޕޮކެޓްމަނީއިން އިމީ ގަނެދެއެވެ. ލާނެ ހެދުން ބާވެގެން ލާނެ ހެދުމެއް ވަރުވެސް ހޯދަދެނީ އިމީއެވެ. އެފަކީރަށް ލިބޭ މަދު ލާރިކޮޅުން އެއަށްވުރެ ބޮޑު ވަރު ނުކުރެވޭނެކަން ބަލްޚާއަށްވެސް އެނގެއެވެ.\n“ސޮރީ މަންމާ!!! މަންމައާ ބައްޕައަށްޓަކައިވެސް އަހަންނަކަށް ތިކަމެއްް ނުކޮށްދެވޭނެ! އަހަރެން ކައިވެނި ކުރާނެ ކުއްޖާ މާކުރިންވެސް އަހަރެން ހުންނާނީ ހޯދާފަ!” ކުށްވެރިއަކު ފަދައިން އިނާޒާގެ ކުރިމަތީގައި ހުރެ އިސްޖަހާލަމުން ޖައިޝް ބުނެލިއެވެ. އެއާއެކު އަނުމް ރޮއިގަންނަމުން އިނާޝާގެ ގައިގައި އޮޅުލައިގަތެވެ. އެވަގުތު ބާރު ހިނގުމެއްގައި އެންމެންގެ ކުރިމަތިން ބަލްޚާގެ އަތުގައި ހިފައިގެން ޖައިޝް ނިކަން ބާރަށްގޮސް އެތަނުން ނުކުތެވެ. ގަތް ލަދާއެކު އެ މަންޒަރު ބަލަން އިނާޒާހުރ،ީ ރުޅިގަދަވެފައެވެ.\n“ޖައިޝް ޕްލީޒް…. އަހަރެންގެ އަތުން ދޫކުރޭ…! އެންމެން ހީކުރާނީ ކީކޭ؟!” ޖައިޝްގެ އަތް ފޮޅުވާލެވޭތޯ ބަލަމުން ބަލްޚާ އާދޭސް ކުރިއެވެ.\n“އަދިވެސް އެހެން މީހުން ހިތަށް އަރާ އެއްޗެހިތަ ބަލަންވީ؟!… ބަލްޚާއަށް އެނގޭތަ މިއޮއްހާ ދުވަހު އަހަރެން އުޅުނުގޮތް؟! ބަލްޚާ ދުނިޔޭގަ ހުރިކަމެއްވެސް ނެތް ކަމެއްވެސް އެނގެނީއެއްނޫން… ފޯނު އޮންނަނީ އަބަދު ނިއްވާލާފަ… މެއިލްތަކަށް ޖަވާބު ދެނީއެއްނޫން… ނޭނގޭތަ އަހަރެން ބަލްޚާ ދެކެެ ލޯބިވާ ވަރެއް………؟!!” ގޭގެ ދޮރާށިން އެތެރެއަށް ވަންނައިރު ދެފަރާތުން ހައްދާފައިވާ ހުސްނުހީނާ ގަސްތަކުގެ ކައިރިއަށް ޖެހިލަމުން، ބަލްޚާ، އޭނާގެ ނޭވާ އެޅޭހާ ކައިރިއަށް ދަމައިގަންނަމުން ކެތްތެރިކަން ކުޑަވެފައި، ޖައިޝްގެ ހިތުގެ ހުރިހާ ޝަކުވާއެއް އެއްފަހަރާ ބަންޑުން ކޮށްލިއެވެ. އެހިނދު އެދެމެދަށް ވެރިވީ އާދަޔާ ޚިލާފު ހިމޭންކަމެކެވެ. ދެ ޒުވާނުންގެ ހިއްސުތައްވެސް ގަނޑުވި ފަދައެވެ. ހިނދުކޮޅަކަށް ނަމަވެސް ދުނިޔެއާމެދު ގާފިލުވެވުނެވެ. އެހިނދު ދެޖިސްމު އެކުވެލިއެވެ. ވާނެ ކަމެއް ވާން ދޫ ކޮށްލައިގެން، ޖައިޝްގެ މޫނުމައްޗަށް އައި ކުއްލި ހަރަކާތާއެކު، އޭނާ ކޮށްލި ކުޑަކުޑަ އެހެނަސް ފޮނި ފޮނި ހަރަކާތުގައި ބަލްޚާއަށްވެސް ބައިވެރިވެވުނެވެ. އެއީ އެ ދެ ޒުވާނުންނަށްވެސް މުޅިން އައު ތަޖުރިބާއެކެވެ. އެގޮތުގައި އެދެޒުވާނުން ތިބިއިރު ދެ މީހުންގެ ފަހަތުގައި ހިތް ހަލާކުވެފައި އެހެން މީހަކު ބަލަން ހުރިކަމެއް އެމީހުންނަށް ރޭކާވެސް ނުލިއެވެ. ބަލްޚާއަށް މިކުރެވުނީ ކީއްކަން އެނގުމުން ކުއްލިއަކަށް ޖައިޝްއާ ދުރަށްޖެހިލިއެވެ. ލަދުން އެ ރީތި ދޮންމޫނަށްވަނީ ޖަންބުކުލަވެރިވެފައެވެ.\n“ކާކު؟!!!…..” އެވަގުތު، އެހިސާބަށް އައިސް ހުއްޓެމުން ޠައްޔިބު އެހެން ބުނެލިއަޑަށް ސިހިފައި ޖައިޝްއާއި ބަލްޚާއަށްވެސް ބަލައިލެވުނެވެ. ޠާއްޔިބުގެ ނަޒަރު ހުއްޓިފައިވަނީ ގޭގެ ދޮރާށި ކައިރީގައި ހުރި މީހާއަށެވެ. ދޮރުއަށިކައިރިން ދެފަރާތުގައި ހަރުކޮށްފައިވާ ބޮކި އެވަގުތު ނިވި،މުޅިތަނަށް އަނދިރިކަން ވެރިވެފައިވާތީ، އެއީ ކާކުކަން ދެނެއެއް ނުގަނެވުނެވެ. ގޭގެ ސިޓިންރޫމުން އަލި ނުކުމެފައިވާ ހިސާބަށް އެވަގުތުއެމީހާނުކުތެވެ.\n“ހިޝާން؟!… ކޮން އިރަކުއައީ؟!” ޖައިޝް އަށާއި ބަލްޚާއަށްވެސް އެހެން ބުނެވުނީ އެކުއެކީގައެވެ. އެހިނދު ދެންމެ ވީކަންތައް ހިޝާންއަށް ފެންނާނެބާއޭ ހިތަށް އެރުމުން ބަލްޚާ ބިރުގަންނަ ގޮތްވިއެވެ. ހިޝާންއަށް އޭނާ ކުރި ވަޢުދުގެ މަތިން އެވަގުތު އޭނާ ހަނދާންވިއެވެ. ހިޝާން ބަލްޚާގެ މޫނަށް ބަލައި ލުމެއްނެތި ޠައްޔިބުއަށް އޭނާ އަމިއްލައަށް ތަޢާރަފްވެލަމުން އެއީ ޖައިޝްގެ ރައްޓެއްސެއްކަމުގައި ބުނެލިއެވެ. އެވަގުތު ޠާއްޔިބުގެ ފަހަތުގައި ހުރި އިމީ ސިއްރުވެރި ބެލުމަކުން ހިޝާންއަށް ބަލަމުން ދިޔައެވެ. އިސްކޮޅުންދިގު، ރީތި މިޒުވާނާއަށް ފުރަތަމަ ނަޒަރުންވެސް އިމީގެ ހިތް ހަދިޔާކުރެވިއްޖެއެވެ. ކަނދުރާއާ ހަމައަށް ދިގުކޮށް ފަހަތަށް ވާގޮތަށް އޮމާންކޮށްފައިވާ ފަން އިސްތަށިކޮޅުން ނިންމަށްޗަށް ވެއްޓިފައިވާ އިސްތަށިކޮޅުގައި އަތް ހިންގާލަމުން ޠައްޔިބާއެކު އިމީއާވެސް ހިޝާން ސަލާމްކޮށްލިއެވެ. ހިޝަންގެ އަތުން ދޫކޮށްނުލައި އިރުކޮޅެއް ވަންދެން އިމީއަށް އެއަތުގައި ހިފާލައިގެން ހުރެވުނެވެ.\nޠައްޔިބުގެ އެދުމަށް ބަލްޚާއާއި ޖައިޝް އަދި ހިޝާންވެސް ގޭތެރެއަށްވަނެވެ. އެންމެން އެތެރެއަށް ވަނުމުން އިމީވެސް ފަހަތުންގޮސް ގޭތެރެއަށްވަނެވެ. ޖައިޝްއާއި ބަލްޚާއާ ދެމެދުގައި ގުޅުމެއް އުފެދިފައިވާކަން ޠައްޔިބުއަށް ފުރަތަމަފަހަރަށް ރޭކާލީ މިރެއެވެ. އެގުޅުމާ ދޭތެރޭ އެއްވެސް ދެކޮޅުވެރިކަމެއް ނެތްކަން އޭނާ ހާމަކުރީ ހިޝާންވެސް އިންދައެވެ. ޠައްޔިބު ދެކޭ ގޮތުގައި ޖަވާޒީ ޙަޔާތާމެދު ގޮތް ނިންމުމަކީ މައިން ބަފައިންގެ ހައްގެއްނޫނެވެ. އެހައްގު ލިބެންޖެހޭނީ ދިރި އުޅުމުގެ އެ ދިގު ދަތުރަށް ފަށާ ދެކުދިންނަށް ކަމުގައި ޠައްޔިބު ދުއްޓެވެ. ޖައިޝް ހިތްހަމަ ޖެހުމުގެ ނޭވާއެއް ބޭރުކޮށްލިއެވެ. އިނާޒާ އެތަނަށް އައިސްވަނީ އެވަގުތުއެވެ. އެމޫނު މަތިން ފެނުނީ ހަމަ އިހަށްވެސް ފެނުނު ނަފްރަތެވެ. އިނާޒާގެ ބަހަކަށް އިންތިޒާރުކުރުމެއްނެތި، ޖައިޝްއާއި ބަލްޚާގެ ކައިވެންޏާށް ރުހޭކަން ޠާއްޔިބު އިޢުލާންކުރިއެވެ. ޠާއްޔިބު އެހުރިހާ ވާހަކައެއް ދެއްކިއިރު، ހިޝާން އިނީ އިސްޖަހާލައިގެންނެވެ. ބަލްޚާ އަށް އެކަން ފާހަގަކުރެވުނެވެ. އޭނާ ދެރަވިއެވެ. މީހެއްގެ އުއްމީދުަތައް ވިއްސިވިހާލި ކޮށްލެވުނީތީއެވެ. އެގޮތުގައި ހިޝަންއަށް ކެތްކުރެވުނީ އިރުކޮޅަކުއެވެ. ގެއަށް ދާންޖެހޭ ކަމަށްބުނެ އެގެއިން ނުކުންނަން އޭނާ ހިނގައިގަތެވެ. ހިޗާންގެ މި ކުއްލި ހަރަކާތުން ބަލްޚާ ނޫން އެންމެންނަށް ހައިރާންކަން ލިބުނެވެ. އެވަގުތު ބައްޕަގެ އެދުމަށް އިމީވެސް ތެދުވެ ހިޝާންއާއެކު ބޭރަށް ނުކުތެވެ.\nހުސްނުހީނާގަހުގައި ފޮޅިފައިވާ މާމެލާމެލިން ދުވާ މީހުވަހުން މުޅިތަން އެއްވަސް ކުރުވާފައިވެއެވެ. މަޑުވައިރޯޅިއެއް އައިސް ގައިގައި ބީހިލުމާއެކު އިމީގެ ގައިން ހީބިހި ނަގާގޮތްވިއެވެ. މިރޭގެ ޖައްވާއި ޖެހެމުންދާ ވައިރޯޅިވެސް އިހުނާ ތަފާތުހެން އިމީއަށް ހީވިއެވެ.\n‘އިމީ…..” ދޮރާއްޓާ ހަމައަށް އާދެވުމާއެކު ހިޝާންއާ ހަތަރު ކަޅި ހަމަކޮށްލައި އިމީގެ އަތް ހިޝާންއާ ދިމާލަށް ދިއްކޮށްލަމުން ބުނެލިއެވެ.\nވާހަކަ ލިޔުމަކީ ރައުގެ ޕެޝަންއެކެވެ ކިޔުންތެރިންގެ ޚިޔާލަކީ ވާހަކަ ލިޔުމަށް ރައު އަށް ލިބޭ ވަރަށްބޮޑު ހިއްވަރެކެވެ..\nThnx Aki dear\nVaran avas aruvaalafa mi story niman ulheykan fahaga vey.eakamu varan loabi story\nAdhi mi story ehaa avahah nimmaakah noolhen ingey…\nAdhi thikudhinnah engenjehey v Gina kanthah than kuriah ebahuri.\nHurihaa kudhinnahves hukuru dhuvahuge ufaaverikamah edhen.\nPls comment evves kameh faahaga kohlan noony vaahaka kuriah dhaa gothaa medhu ehcheh bunan beynun vaanama…\nIthurah rangalhu kohlan huri kanthah thahves faahaga kohla dhinun edhen\nKobaa storyge 8 vana baii??\nAlhey.. varah reethi mi part ves.. balkha ❤ jaish nd imee❤hishan.. varah gulhey.. hehe\nThanx adha for being suchaloyal reader of this story… Liyan hivvaru libeny adhaa menkahala kudhinge sababun.\nMasha allah v rythi😍😍 hishaan n imy dhen gulhuvaa balkhaa❤ jaish v gulhey migothah gulhuvabala plx stry v loabi 😍😍 when nxt prt thankolhen avahah up kolladhybala plx😙😚😙😚❤❤💖💖💖💖💕💕💕💕💕💕💕\nVrh reethi vaahaka ❤


Umrah ah dhaneetha? mikan kamah samaaluvaathi\nރޯދަ މަހެއްގައި އުމްރާއެއް ކުރުމުގެ ނަސީބު ﷲ ސުބުހާނަހޫ ވަތަޢާލާ އަހަންނަށް މިންވަރު ކުރެއްވެވި އެވެ. އެ ދަތުރަކީ ހަޔާތުގައި ކުރެވުނު އެންމެ ބަރަކާތްތެރި، އެންމެ ހިތްހަމަޖެހޭ ތަޖުރިބާ އެވެ. ފެނުނު ކަންކަމާއި ކުރެވުނު ތަޖުރިބާގެ މައްޗަށް ބިނާކޮށް، ބާއްޖަވެރި ދަތުރު އިތުރަށް ފުރިހަމަ ކުރެވިދާނެ ގޮތްތަކެއްގެ މައްޗަށް ބަލައިލާނަމެވެ.\nމާލެއިން މައްކާއަށް ކުރާ ދިގު ދަރުތު\nއިހްރާމް އަޅައިގެން މާލެއިން މައްކާއަށް ދިޔުމަށް ކުރާ ދަތުރު މިއީ ކުރު ދަތުރެއް ނޫނެވެ. ރޯދަ މަހު އުމްރާއަށް ދިޔުމަށް އާއްމުކޮށް ފުރާނީ ހެނދުނުގެ ވަތުގެއްގަ އެވެ. އަދި ސީދާ ޖިއްދާ އެއާޕޯޓަށް ދިޔުމުގެ ބަދަލުގައި ގިނަ ފްލައިޓް ލަންކާގައި ޓްރާންސިޓް ކުރެއެވެ. އެއާޕޯޓުގައި ހޭދަވީ ވަގުތު ހިމަނައިގެން މާލެއިން ޖިއްދާއަށް ފޯރުމަށް ގާތްގަނޑަކަށް ވިއްސަކަށް ގަޑިއިރު ދަތުރުގައި ހޭދަވިއެވެ. ހެނދުނު 7:00 ޖެހިއިރު އެއާޕޯޓަށް ދިޔަ ގޮތަށް ހޮޓަލަށް ދެވުނީ މައްކާ ގަޑިިން އެރޭ ދަންވަރު 1:00 ޖެހި ފަހުންނެވެ. ދަތުރުވެރިންނަށް ރޯދަހިފުމުގައި ލުއިތަކެއް ހުރިކަމުގައި ވިޔަސް ހުރިހާ އުމްރާވެރިންހެން ތިބޭނީ ރޯދައަށެވެ. އެހެންކަމުން ދިގު ދަތުރު ފަސޭހަކޮށްލުމަށް މިކަންކަން ކޮށްލެވިދާނެ އެވެ.\nދަތުރުމަތީގައި ވީހާވެސް ބޮޑަށް އަރާމުކުރުން\nބޯޓު އަދި ބަސް ދަތުރުތަކުގައި ޓްރެވަލް ޕިލޯއެއްގެ ބޭނުން ހިފުން\nބޯޓުން ފޭބުމުގެ ކުރިން ވުޟޫ ކޮށްލުމުން އެއާޕޯޓުގައި މަޢްރިބު ނަމާދުކޮށްލަން ފަސޭހަވާނެ\nރޯދަވިއްލުމަށްފަހު ދަތުރުކުރާއިރު ވަރުޖައްސާލަން ކަދުރު، ނަޓްސް ފަދަ ލުއި އެއްޗެއް ގެންގުޅުން\nފޮޓޯ: އިބްރާހިމް އަޝްވާގު\nހެނދުނު ފުރައިފިނަމަ މައްކާއަށް ދެވޭއިރު ހުންނާނީ ގާތްގަނޑަކަށް މެންދަމުން އަލިވެ 1:00 ޖަހާފަ އެވެ. އަވަސް ގޮތަކަށް ހާރުކާލައިގެން ދެން ދާނީ ހަރަމަށެވެ. ހާރު ކާ ގަޑީގައި ބަނޑަށް ވާންވާ ވަރަށް ކެއުމުގެ ބަދަލުގައި ލުއި ގޮތަކަށް ނިންމާލާށެވެ. އުމްރާގެ ބުރަކަން އޭރަށް ކޮންމެވެސް ވަރަކަށް ލުއިވާނެ އެވެ. މި ގަޑީގައި މާގިނައިން ފެން ނުބުއިމަށް ސަމާލުވުން މުހިއްމެވެ.\nހަރަމަށް ދިޔުމަށް ފަހު ހާއްސަކޮށް އަންހެނުންނަށް ފާހާނާ ހޯދުމަކީ ފަސޭހަ ކަމަކަށް ނުވެދާނެ އެވެ. އަހަރެންގެ ދަތުރުގައި ތަވާފްކޮށް ނިންމާލުމަށްފަހު ސަފާ އާއި މަރްވާ އާއި ދޭތެރޭ ހިނގުމުގެ ކުރިން ފާހަނާ ބޭނުން ކޮށްލަން ޖެހުނެވެ. ފާހަނާ ހޯދަން ގިނަ ވަގުތުތަކެއް ނެގުމުން އުމްރާގެ ކަންކަން ނިންމަން ނެގި ވަގުތު ވެސް ދިގުވެގެން ދިޔަ އެވެ. އަންހެނުންގެ ފާހަނާ ހޯދުމަކީ އަހަރެންނަށް ފަސޭހަކަމަކަށް ނުވިއެވެ. ހޯދާ ހޯދާ ވަރުބަލިވި ފަހުން ފެނުނު ފާހަނާ ބަރި ހުރީ މިސްކިތާއި ތަންކޮޅެއް ދުރުގައި، ބިމަށްވުރެ ދެތިން ބުރި އަޑީގަ އެވެ. އެހެން ކަމުން ސަމާލުވާންވީ ބައެއް ކަންކަން ލިސްޓް ކޮށްދޭނަމެވެ.\nހަރަމަށް ވަންނަމުން މައި ގޭޓާއި ނަން ފާހަގަކޮށްލުން، އޭރުން އެކުގައި ދަތުރުކުރާ ގުރޫޕާ ވަކިވިއަސް ގެއްލުމުގެ ފުރުސަތު ކުޑަވާނެ\nމިސްކިތަށް ވަންނާނީ ފައިވާނަށް ނާރަ އެވެ. ގެންގުޅޭ ދަބަހަކީ ފައިވާންލެވޭ ދަބަހަކަށްވުން މުހިއްމެވެ. ފައިވާން ލާނެ ކޮތަޅެއް ގެންގުޅޭށެވެ.\nއުމްރާގެ އަޅުކަމުގެ ބޮޑު ބަޔަކީ ހިނގުމެވެ. ފައިގެ ފުންނާބަށް ތަދުވުން އެކަށީގެންވެެއެވެ. ބޯ އިސްޓާކީނަކަށް އަރާށެވެ.\nސަފާ އާއި މަރުވާ އާއި ދެމެދު ހަތް ބުރުޖެހުމަށްފަހު ފިރިހެނުން ދާނީ ބޯ ކޮށުމާއި ބޭލުމަށް ހާއްސަ ތަންތަނަށެވެ. އަންހެނުން ބޮލުން އިސްތަށިކޮޅެއް ބުރިކޮށްލުމަށް ކުޑަ ކަތުރެއް އަތްދަބަހުގައި ބާއްވާށެވެ.\nރޯދަ މަހު މޫސުން ހުންނަ ގޮތުން އާއްމުކޮށް ވަރަށް ހޫނުވާނެ އެވެ. ކުޑަ ސްޕްރޭ ފުޅިއަކަށް ފެން އަޅައި، ތަވާފް ކުރާގަޑީ ހޫނުކަން އިޚްސާސްކުރެވުމުން މޫނަށާއި ބޮލަށް ފެންބުރުވާލާށެވެ.\nތަރާވީހާއި ދަމު ނަމާދު\nމަޣުރިބު ނަމާދަށް ގޮވުމުގެ ކުރިން މިސްކިތަށް ގޮސްގެން ނޫނީ މިސްކިތުގެ ތިރީ ބުރިތަކުން ޖާގަ ލިބުން ދަތިވާނެ އެވެ. ދެވަނަ ބުރީގައި އޭސީ ބަައެއް ހުންނާނެ އެވެ. ލަހުން ދެވިއްޖެނަމަ ޖާގަ ލިބޭނީ ޓެރަހުންނެވެ. ކުރިއާ ދުރާލާ ހަރަމަށް ނުދެވޭ ނަމަ އިށީނދެގެން ނަމާދުކުރާ މީހުނަށް ގޮނޑިއެއް ހޯދަން އުނގަދުވެދާނެ އެވެ. ގޮނޑިއެއް ގަނެލެވޭނަމަ ގަނެލައިގެން ދަތުރު ނިމެންދެން ހަރަމަށް ގެންދާށެވެ. މިކަމުގައި އެކުގައި އުޅޭ ގުރޫޕު މީހުންގެ އެހީތެރިކަން ހޯދާށެވެ. ފުރަމުން ގޮނޑި މިސްކިތަށް ވަގުފު ކޮށްލާނީ އެވެ.\n* ހަރަމަށް ދާ މަގުމަތީ ލެނގެވޭ ގޮތަށް ހުންނަ މުސައްލަ ވިއްކަން ހުންނާނެ އެވެ. މިސްކިތުގައި ކިޔަވާލަން އިންނައިރު ހައްޓަށް ލުއިކޮށްލަން، ހާއްސަކޮށް ބުރަކަށީގައި ރިއްސާ މީހުނަށް މިއީ ވަރަށް ބޭނުންތެރި އެއްޗެކެވެ.\n* ތަރާވީސް ނަމާދުގައި ހަތިމް ކުރާއިރު ސަޖިދަ ވަޅުތަކަށް ސަމާލުވާށެވެ. އެ ރެއަކު ކިޔަވަން އޮންނަ ފޮތެއް މަތިމަތިން ބަލާލުމުން ފާހަގަކޮށްލަން ފަސޭހަވާނެ އެވެ. އަދި އެ ފޮތުގެ ތަރުޖަމާ ބަލައިލަގެން ދިޔުމަކީ އިތުރަށް ނަމާދުގައި ޚުޝޫވަތްތެރި ވެވޭނޭ ކަމެކެވެ.\n* ތަރާވީހާއި ދަމުނަމާދާއި ދޭތެރޭ ކާލާނޭ ކޮންމެވެސް އެއްޗެއް މިސްކިތަށް ދާއިރު ގެންދާށެވެ. ހޮޓަލަށް ގޮސްފައި އަނބުރާ އަންނަހާ ވަގުތު ނުލިބިދާނެ އެވެ. އެންމެ ރަނގަޅީ މޭވާ ކަހަލަ ލުއި އެއްޗެއް ކާލުމެވެ.\n* އޮނަހިރި ރޭރޭ، ހާއްްސަކޮށް ހަތާވިސް ވިލޭރޭ ހަރަމަށް ވަރަށް ބާރުބޮޑުވާނެ އެވެ. މިކަން ވިސްނައިގެން ޖާގަ ލިބޭހާ ވަގުތު އޮއްވާ މިސްކިތަށް ދާށެވެ.\n* ޢީދު ވިލޭރޭ ފަތިސް ނަމާދުގެ ކުރިން މިސްކިތަށް ގޮސްގެން ނޫނީ ޢީދު ނަމާދަށް ޖަމާޢަތުން ޖާގަ ލިބުމުގެ ފުރުސަތު ކުޑަ އެވެ.\n* ރޯދަ މަހުގެ މި ހާއްސަ ދުވަސްކޮޅު ބާޒާރު ކުރުމާއި ދުރުވެލާ، އަޅުކަމައިގެން އަހުލުވެރި ވާށެވެ. ގިނަ ގުރޫޕުތަކުން ފުރުން ހަމަޖައްސަނީ ހަ ރޯދައިގެ ތެރޭގަ އެވެ. ރޯދަ ނިމޭގޮތަށް ފުރަންޖެހޭނަމަ ފަހު ދިހައެއް ފެށުމުގެ ކުރިން ބާޒާރުކޮށްލުން ބުއްދިވެރި އެވެ.\n* އެއް ރިޔާލައަކީ ގާތްގަނޑަކަށް މާލޭގެ ހަތަރު ރުފިޔާ އެވެ. އެހެންކަމަށްވާނަމަ 10، 50، 100 ރިޔާލައަށް ދިވެހި ރުފިޔާއިން ވާނީ 40، 200، 400 ކަން ހަނދާންކޮށްލަނިކޮށް މާބޮޑު ހިސާބެއް ނުހަދާ އެއްޗެހީގެ އަގު ރުފިޔާއިން އަންދާޒާ ކޮށްލަން ފަސޭހަވާނެ އެވެ.\n* ހަރަމާއި ކައިރި ހިސާބުތަކުން ބާާޒާރުގައި އެއްޗެހި އަގު ބޮޑުކަމަށް ފާހަގަ ކުރެވުނެވެ. ގާތްގަނޑަކަށް ވިއްސަކަށް މިނެޓުން ދެވޭ "އަޒީޒިއްޔާ" ކިޔާ ސަރަހައްދުން އަގު ހެޔޮކޮށް ހަދިޔާ ގަންނަން ލިބެއެވެ. "މުޖައްމައުލް އާއިލާތު" އަދި "ޓޮޕް ޓެން"، މި ދެފިހާރަަ ބާޒާރު ކޮށްލަން ވަރަށް ރަނގަޅެވެ.\n* ބާޒާރުކު ރާއިރުގަ އާއި ދަތުރުކުރާއިރު މަކަރު ހަދާ ވިޔަފާރަވެރިންނަށް ސަމާލުވާށެވެ.\n* ރަން ގަތުމަށާއު ބަދަލު ކުރަން ދާއިރު ތަންތަނާއި، އަގުތަކާއި މުއާލަލާތު އެނގޭ މީހެއްގެ އެހީ ހޯދާށެވެ.\nސަމާލުވާންވީ އެހެނިހެން ކަންކަން\n* ކޮންމެ ނަމާދަކަށްފަހުހެން ކަށުނަމާދެއް އަބަދުވެސް އޮވެ އެވެ. މި ނަމާދަކީ ވަރަށް ގިނަ ސަވާބާއި ދަރުމަ ލިބޭ ނަމާދެކެވެ. މި ފުރުސަތު ދޫކޮށްނުލާށެވެ.\n* ދުވާލު ތަވާފަށް ދިޔުން ބުއްދިވެރީ ޓެކްސީގަ އެވެ. ހޫނު ގަދަކަމުގެ ސަބަބުން ހަރަމާއި ހަމައަށް ހިނގާފަ ދާން ތަވާފަކަށް ވާވަރަށް އަހަރެން ވަރުބަލިވިއެވެ.\n* ޕަވާ ބޭންކަކާއި ހުންނަ ހޮޓަލުގެ ކާޑެއް އަބަދުވެސް އަތުގައި ބާއްވާށެވެ.\n* ހޮޓަލުގެ ނަމާއި މަގު ދަސްކޮށްލާ، ކާޑު ދެއްކުމުގެ ބަދަލުގައި ޓެކްސީއަށް އަރަމުން ސީދާ ހޮޓަލުގެ ނަމާއި މަގު ބުނުމުން އާދަޔާ ހިލާފަށް ބޮޑު އަގު ކިޔުމަށް ޑްރައިވަރުން ފަސްޖެހޭކަން ފާހަގަ ކުރެވުނެވެ.\n* ޒަމްޒަމް ފެން އަޅާނޭ ފުޅިއެއް ދަބަހުގައި ގެންގުޅޭށެވެ. މި ހާއްސަ ފެނުގެ ބޭނުން ހިފައި ގިނަގިނައިން ދުއާ ކުރާށެވެ.\n* ތަވާފު ކުރަން ދިޔުމުގެ ކުރިން ހަރަމުގައި މީހުން މަދު ގަޑިތައް ޓީވީއިން މައްކާ ޗެނަލް އަޅުވާލާ ޗެކް ކޮށްލެވިދާނެ އެވެ. ރާއްޖޭގައިހުރި އެކުވެރިއަކު ލައްވާ ވެސް ޗެކްކޮށްލެވިދާނެ އެެވެ. ޗެނަލް ނަމްބަރަކީ 150 އެވެ.\n* ހަރަމުގައި ހޭދަ ކުރާ ވަގުތު ސެލްފީއާއި ފޮޓޯނެގުމުން ދުރުވެލާ، މިވަގުތު އަޅުކަމުގައި މަސްއޫލުވެވޭތޯ ބަލާށެވެ.\nއަހަންނަކީ އުމްރާގެ މިކަންކަމާއި ބެހޭގޮތުން މާބޮޑު އިލްމެއް ލިބިފައިހުރި މީހެއް ނޫނެވެ. ނަމަވެސް ދަތުރުގެ ތަޖުރިބާއިން އެހެން މީހުންގެ ދަތުރަށް ލުއިފަސޭހަ ލިބިދާނެތީ ހިއްސާކޮށްލީ އެވެ.\nހައްޖުގެ އަޅުކަން ރޯދަ މަސް ރޯދަ މަހާ ރޯއްޖާ


Ronaldo adhi Messi ge fenvarah Haaland ah aadheveyne: Scholes | Jazeera\tރޮނާލްޑޯ އަދި މެސީގެ ފެންވަރަށް ހާލަންޑަށް އާދެވޭނެ: ސްކޯލްސް - Jazeera\nރޮނާލްޑޯ އަދި މެސީގެ ފެންވަރަށް ހާލަންޑަށް އާދެވޭނެ: ސްކޯލްސް\nސާއިފް ޝިޔާދު October 13, 2020 28 views0\nއާޖެންޓީނާގެ ކެޕްޓަން ލިއޮނެލް މެސީ އަދި ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯގެ ފެންވަރަށް ނޯވޭގެ ޒުވާން ފޯވާޑް އާލިން ބްރައުޓް ހާލަންޑަށް އާދެވޭނެ ކަމަށް މެންޗެސްޓަރ ޔުނައިޓެޑްގެ ކުރީގެ މިޑްފީލްޑަރު ޕައުލް ސްކޯލްސް ބުނެފިއެވެ. އޭނާ މިހެން ބުނެފައިވާއިރު ރޮނާލްޑޯ އަދި މެސީ އަކީ ދުނިޔޭގެ ތާރީހުގައި ވެސް އުފެދުނު އެންމެ މޮޅު ކުޅުންތެރިން ކަމަށް ގިނަ ބަޔަކު ގަބޫލުކުރެއެވެ.\nސަލްޒަބާގް ދޫކޮށް ޖެނުއަރީ މަހު ޖަރުމަނުގެ ބޮރޫޝިއާ ޑޯޓްމަންޑަށް ބަދަލުވި ފަހުން ހާލަންޑް ވަނީ ކުޅުނު 14 މެޗުގައި 17 ލަނޑު ޖަހާފައެވެ. އަދި މި ހަފްތާގެ ތެރޭގައި ވަނީ ގައުމީ ޓީމަށް އޭނާގެ ފުރަތަމަ ހެޓްރިކް ކާމިޔާބުކޮށްދީފައެވެ.\nހާލަންޑަކީ ވަރަށް ތަފާތު ކުޅުންތެރިޔެއް ކަމަށާއި މިހާތަނަށް ފެނުނު ފެނުމަށް ބަލާއިރު މެސީ އަދި ރޮނާލްޑޯގެ ފެންވަރަށް އޭނާ ދާނެ ކަމަށް ސްކޯލްސް ބުނެފައިވެއެވެ. ހާލަންޑް ޑޯޓްމަންޑަށް ބަދަލުވުމުގެ ކުރިން އޭނާ ހޯދުމަށް ޔުނައިޓެޑުން މަސައްކަތްތަކެއް ކުރިއެވެ. އެހެން ނަމަވެސް މިހާރު ޔުނައިޓެޑުން މަސައްކަތްކުރަމުން އަންނަނީ ޖޭޑަން ސަންޗޯ ހޯދުމަށެވެ.\nސްކޯލްސް ބުނީ ސަންޗޯ ފަދަ ތިން ކުޅުންތެރިޔަކު ޔުނައިޓެޑްގައި އެބަ ތިބި ކަމަށާއި 100 މިލިއަން ދިނުމަށްފަހު އޭނާ ގެނައުމަކީ އެންމެ ރަނގަޅު ކަމެއްގެ ގޮތުގައި ނުދެކޭ ކަމަށެވެ.\nހާލަންޑްގެ ފަރާތުން މި ސީޒަނުގައި ވެސް އަންނަނީ ތަފާތު މޮޅު ކުޅުމެއް ފެންނަމުންނެވެ. އޭނާ ހޯދުމަށް ޔޫރަޕުގެ އެންމެ ބޮޑު ޓީމުތަކުން އަންނަނީ ފާރަލަމުންނެވެ. އެހެން ނަމަވެސް ޖެނުއަރީ ޓްރާންސްފަރ މާކެޓުގައި އޭނާ ޑޯޓްމަންޑް ދޫކޮށްލާނެ ކަމަކަށް ނުބެލެވެއެވެ.


Raees Yamin ge campaign live kuri massala acc ah vadhan jehey: MDP\nLast Updated: March 1, 08:33\n"ކެމްޕޭން ޖަލްސާ ލައިވް ކުރި މައްސަލަ އޭސީސީ އަށް ވައްދަން ޖެހޭ"\nAug 27, 2016, 21:11 މުހައްމަދު ހުޝާމް\nރޭ ފުވައްމުލަކުގައި ބޭއްވި ޖަލްސާގެ ތެރެއިން: ފޮޓޯ - ސޯޝަލް މީޑިޔާ\nދައުލަތުގެ މީޑިޔާ، ޕަބްލިކް ސާވިސް މީޑިޔާ ރޭ ރައީސް ޔާމީންގެ ކެމްޕޭން ޖަލްސާއެއް ލައިވް ކުރުމުން، އެއީ ދައުލަތުގެ މީޑިޔާ ހަމަހަމަކަމެއް ނެތި ނަހަމަގޮތުގައި ބޭނުން ކުރުން ކަމަށް ތުހުމަތުކޮށް އެމައްސަލަ އިދިކޮޅު އެމްޑީޕީއިން ކުއްވެރިކޮށް އޭސީސީ އަށް ވައްދަން ގޮވާލައިފިއެވެ.\nއެމްޑީޕީގެ ސްޕޯކްސްޕާސަން އިމްތިޔާޒް ފަހުމީ މިިއަދު ވިދާޅުވެފައިވަނީ މިއީ އެއްވެސް ހަމަހަމަކަމެއް ނެތި ވަކި ޕާޓީއަކަށް ދައުލަތުގެ މުދާ ނަހަމަ ގޮތުގައި ބޭނުން ކުރުމެވެ. އަދި މި މައްސަލައަކީ ވަގުތުން ވަގުތަށް އެންޓި ކޮރަޕްޝަން ކޮމިޝަނަށް ވައްދަން ޖެހޭ ވަރުގެ މައްސަލައެއްކަމަށްވެސް އިންތި ވިދާޅުވެފައިވެއެވެ.\nރައީސް ޔާމީން 2018 ޖަހައިގެން ރޭ ފުވައްމުލަކުގައި ރޭ ބޭއްވި ޖަލްސީ ޕީއެސްއެމް އިން ވަގުތުން ގެނެސްދީފައިވާއިރު އިދިކޮޅު ފަރާތްތަކުގެ އިވެންޓުތައް އެފަރާތުން ގެނެސްނުދޭ ކަން އިމްތިޔާޒް ވަނީ ފާހަގަކޮށްފައެވެ.\n"އެންމެ ގިނަ ޓެކްސް ދައްކާ އިދިކޮޅު ޕާޓީތަކުގެ ޖަލްސާއެއް ނުވަތަ ޚަބަރެއް ވެސް ގެނެސް ނުދީ ޕީއެސްއެމުން ކުރާ ކަމެއް މިއީ." ޕީއެސްއެމްގެ މިއަމަލު ކުއްވެރިކުރަމުން އިމްތިޔާޒް ބުނެފައިވެއެވެ.\nމިމައްސަލައާއި ގުޅިގެން ޕީއެސްއެމްގެ ތަރުޖަމާނު އަބްދުﷲ ރަމީޒް ވިދާޅުވެފައިވަނީ އެބޭފުޅުން ޚަބަރާއި މަންޒަރު ގެނެސްދެނީ އެތަނުގައި ގެންގުޅޭ އުސޫލުތަކާއި އެއްގޮތަށް ކަމަށެވެ. އަދި އެޖަލްސާ ވަގުތުން ރައްޔިތުންނާ ހަމައަށް ގެނެސްދީފައިވަނީ ދައުލަތުގެ މުދާ ނަހަމަ ގޮތުގައި ބޭނުންކޮށްގެން ކަމަށް އެމީޑިޔާ އިން ނުދެކޭ ކަމަށްވެސް ރަމީޒް ވިދާޅުވެފައިވެއެވެ.


Amana Takaful in haahsa event eh baahvanee\nއަމާނާ ތަކާފުލް އިން އިންޝުއަރެންސުގެ ހާއްސަ އިވެންޓެއް ބާއްވަނީ\nއަމާނާ ތަކާފުލްގެ ކުރިން ބޭއްވި އިވެންޓެއް- ފޮޓޯ: އަވަސް\nއަމާނާ ތަކާފުލް އިން އިންޝުއަރެންސަށް ހޭލުންތެރި ކުރުވަން ހާއްސަ އިވެންޓެއް މާދަމާ ބާއްވަން ތައްޔާރު ވެއްޖެ އެވެ.\nއަމާނާ ތަކާފުލް އިން އަހަރު ނިމުމާ ދިމާކޮށް އާންމުންނަށް ހުޅުވާލައިގެން ކުރިއަށް ދާނީ އަންނަ މަހުގެ6ވަނަ ދުވަހުގެ ހެނދުނު 10 އަކުން ފެށިގެން މެންދުރު ދޭއެއް ސްޓެލްކޯ ހެޑް އޮފީސް، އަމީނީމަގު، މާލެ ކުރިމަތީގަ އެވެ.\nމި ފަހަރު ބާއްވަން ހަމަ ޖެހިފައިވާ ހަރަކާތުގައި އާންމުންނަށް ވަރަށް ބޭނުންތެރި ޕެކޭޖެއް ތަޢާރަފް ކުރެވިގެންދާނެ އެވެ. މި ޕެކޭޖުގެ ދަށުން "ތާޑް ޕާޓީ" ގެ އިތުރުން އުޅަނދު ދުއްވާފައި ދަނިކޮށް ނުވަތަ ޕާކް ކޮއްފައި ހުއްޓާ ދިމާވާ އެކްސިޑެންޓް ތަކަށް ބަދަލުދެވޭނެއެވެ. މީގެ އިތުރުން އުޅަނދު ވަގަށް ނެގުމުން ބަދަލުދެވޭ އެޑް-އޮން އެއްވެސް ތައާރަފު ކުރެވޭނެ އެވެ. މި ޕެކޭޖުގެ މަގުސަދަކީ އާންމުގޮތެއްގައި ކޮންޕްރިހެންސިވް އިންޝުއަރެންސްގެ ދަށުން ލިބިގެންދާ ފައިދާތައް އަގުހެޔޮ ކޮށް އާންމުންނަށް ފޯރުކޮށް ދިނުމެވެ.\nމި ޕެކޭޖުގެ މަގުސަދަކީ އާންމުގޮތެއްގައި ކޮންޕްރިހެންސިވް އިންޝުއަރެންސްގެ ދަށުން ލިބިގެންދާ ފައިދާތައް އަގުހެޔޮ ކޮށް އާންމުންނަށް ފޯރުކޮށް ދިނުމެވެ.\nއަމާނާ ތަކާފުލް އިން މެދުނުކެނޑި އަހަރުގެ އެކި ހިސާބުތަކުގައި ދަނީ ތަފާތު ހަރާކާތްތައް ބާއްވަމުންނެވެ. ހަމައެއާއިއެކު އާންމުންގެ ފަރާތުން މިފަދަ ހަރަކާތް ތަކަށް ވަރަށް ބޮޑު ތަރުހީބެއް އަންނަނީ ލިބެމުންނެވެ. ވީމާ، މިފުރުސަތުގެ ބޭނުން ހިފާ ޕެކޭޖުގެ ހިދުމަތް ހޯދުމަށް އެންމެހާ ރައްޔިތުންނަށް ދައުވަތު އަރުވަމެވެ.\nއަމާނާ ތަކާފުލުން ބޮޑު ޑިވިޑެންޑެއް


ސެންޓަރ ފޮރ ފައުންޑޭޝަން ސްޓަޑީޒް، ދިވެހިރާއްޖޭގެ ޤައުމީ ޔުނިވަރސިޓީ\nއިންގްލިޝް ލެންގުއޭޖް ކޮމްޕީޓެންސީ ޓެސްޓް\nޔުނިވަރސިޓީގެ އިންގްލިޝް ލޭންގުއޭޖް ކޮމްޕިޓެންސީ އިމްތިޙާނު (އެންޓްރެންސް އެގްޒޭމް) ބޭއްވުމާ ބެހޭ\nޤައުމީ ޔުނިވަރސިޓީގެ ބައެއް ކޯސްތަކަށް ވަނުމަށް އެދޭ ފަރާތްތަކުގެ ތެރެއިން އިނގިރޭސިބަހުގެ ފާސް ނެތް ފަރާތްތަކަށް ވެސް ކޯހަށް ވަނުމުގެ ފުރުޞަތު ދިނުމުގެ ގޮތުން، އެފަދަ ފަރާތްތަކަށް އަމާޒުކޮށްގެން އިންގްލިޝް ލޭންގުއޭޖް ކޮމްޕިޓެންސީ އިމްތިޙާނެއް މިސެންޓަރުން ދަނީދެމުންނެވެ. މިގޮތުން 2019 ވަނަ އަހަރު ޖަނަވަރީގައި ޔުނިވަރސިޓީން ފެށުމަށް ހަމަޖެހިފައިވާ ކޯސްތަކަށް ވަނުމަށް އެދޭ ފަރާތްތަކަށް ބާއްވާ އިމްތިޙާން 16 ފެބްރުއަރީ ވާ ހޮނިހިރު ދުވަހުގެ ހެނދުނު 9:00 ގައި އޮންނާނެއެވެ. މާލޭގައި މި އިމްތިޙާން ބޭއްވުމަށް ހަމަޖެހިފައިވަނީ ޤައުމީ ޔުނިވަރސިޓީ އިދާރީ މަރުކަޒުގެ4ވަނަ ފަންގިފިލާގެ A4-14ކްލާސްރޫމްގައެވެ. ކެމްޕަސްތަކުގައި ނަމަ އެގްޒާމްހެދުމަށް ހަމަޖެހިފައިވަނީ އެ ކެމްޕަހެއްގައެވެ. މި އިމްތިޙާންގައި ބައިވެރިވާ ކެނޑިޑޭޓުން އިމްތިޙާން ފެށުމުގެ 30 މިނެޓް ކުރިން އިމްތިޙާން އޮންނަ ހޯލަށް ހާޒިރުވާންވާނެއެވެ.\nކޯސްތަކަށް ވަނުމަށް އެދޭ ފަރާތްތަކުގެ އިނގިރޭސިބަހުގެ ޝަރުޠު ހަމަނުވިކަމުގައިވީ ނަމަވެސް އެހެން ޝަރުޠުތައް ހަމަވާނަމަ އެފަރާތްތަކުގެ ފޯމު ބަލައިގަންނާނެއެވެ. ނަމަވެސް ޖާގަ މުޅިން ކަށަވަރުވާނީ އިނގިރޭސި އިމްތިޙާނު ހެދުމަށްފަހު، އެ އިމްތިޙާނުގެ ނަތީޖާ ހުށަހެޅުމުންނެވެ. ވީމާ، ކޯހަށް އެދި އެޕްލިކޭޝަން ފޯމު ހުށަހަޅާ ފަރާތްތަކުގެ ތެރެއިން އިނގިރޭސިބަހުގެ ޝަރުޠު ހަމަނުވާ ފަރާތްތަކުގެ މަޢުލޫމާތަށްޓަކައި މިވާހަކަ ދެންނެވީމެވެ.\nއިމްތިޙާނުގައި ބައިވެރިވުމަށް ޢަމަލުކުރަންޖެހޭގޮތް:\nއިންގްލިޝް ލޭންގުއޭޖް ކޮމްޕިޓެންސީ އިމްތިޙާން (އެންޓްރެންސް އެގްޒޭމް) ގައި ބައިވެރިވުމަށް ބޭނުންވާ ފަރާތްތަކުން އިމްތިޙާނުގައި ބައިވެރިވުމަށް އެދޭ ފޯމު ފުރިހަމަކުރުމަށްފަހު، 12 ފެބްރުއަރީ 2019 ވާ އަންގާރަ ދުވަހުގެ 13:00 ގެ ކުރިން އިދާރީ މަރުކަޒުގައި ހުންނަ ރެވެނިޔު ސެކްޝަނަށް އިމްތިޙާނުގެ ފީއަށްވާ -/500 ރުފިޔާ (ފަސްސަތޭކަރުފިޔާ) ދެއްކުމަށްފަހު، އިމްތިޙާނުގައި ބައިވެރިވުމަށް އެދޭ ފޯމާއެކު އައިޑީ ކާޑުގެ ކޮޕީއެއް ސެންޓަރ ފޮރ ފައުންޑޭޝަން ސްޓަޑީޒްގެ އޮފީހަށް ހުށަހަޅަންވާނެއެވެ. މި ޔުނިވަރސިޓީގެ ކެމްޕަހެއްގައި އިމްތިޙާނު ހަދާނަމަ، އެކެމްޕަހަކަށްވެސް ފޯމު ހުށައެޅިދާނެއެވެ.\nއިންގްލިޝް ލޭންގުއޭޖް ކޮމްޕިޓެންސީ އިމްތިޙާން (އެންޓްރެންސް އެގްޒޭމް) ގައި ބައިވެރިވުމަށް އެދޭ ފޯމު، ލިބެން ހުންނާނީ އެމް.އެން.ޔޫގެ G ބްލޮކްގެ ގްރައުންޑް ފްލޯގައި ހުންނަ ސެންޓަރ ފޮރ ފައުންޑޭޝަން ސްޓަޑީޒްގެ އޮފީހުންނެވެ. އަދި އެމް.އެން.ޔޫ ވެބްސައިޓް: www.mnu.edu.mv އިން ވެސް އެޕްލިކޭޝަން ފޯމް ޑައުންލޯޑް ކުރެވޭނެއެވެ.\nމި އިމްތިޙާންގެ ނަތީޖާ 2019 ފެބްރުއަރީ މަހުގެ ފަހު ހަފުތާ ތެރޭގައި ސެންޓަރ ފޮރ ފައުންޑޭޝަން ސްޓަޑީޒްގެ އޮފީހުން ލިބެން ހުންނާނެއެވެ.\nސުންގަޑި: 12 ފެބުރުވަރީ 2019 1300


Hanimadhoo bimuge massala ah hallu hoadhaifi\nހަނިމާދޫ ބިމުގެ މައްސަލައަށް ހައްލު ހޯދައިފި\nރައީސް އިބްރާހިމް މުހައްމަދު ސޯލިހު ހަނިމާދޫ ރައްޔިތުންނާއި ބައްދަލުކުރައްވަނީ -- ފޮޓޯ: ރައީސް އޮފީސް\nހދ. ހަނިމާދޫ އިންޓަނޭޝަނަލް އެއާޕޯޓް ތަރައްގީ ކުރުމުގެ މަޝްރޫއަށް އެރަށުން ބޮޑު ބިމެއް އެކަމަށް ހާއްސަ ކުރާތީ އުފެދުނު ހިޔާލުތަފާތުވުން ތަކަށް ހައްލު ހޯދައިފި އެވެ.\nރައީސް އިބްރާހީމް މުހައްމަދު ސޯލިހު ހދ. އަތޮޅުގެ ތިން ރަށަކަށް ކުރައްވާ ދަތުރުފުޅުގައި މިއަދު ވަނީ ހަނިމާދޫ އަށް ވަޑައިގެން އެރަށު ކައުންސިލާއި ރައްޔިތުންނާ ބައްދަލުކުރައްވާ، ރައްޔިތުންގެ ކަންބޮޑުވުންތަކަށް ހައްލު ހޯދުމަށް މަޝްވަރާ ކުރައްވާފަ އެވެ. އެގޮތުން ހަނިމާދޫ ބިމުގެ މައްސަލަ ހައްލުކުރަން ފުޅާދާއިރާއެއްގައި މަޝްވަރާކޮށްފައިވެ އެވެ.\nމި ބައްދަލުވުމުގައި ހަނިމާދޫ އިންޓަނޭޝަނަލް އެއާޕޯޓު ތަރައްގީކުރުމުގެ މަޝްރޫއާ މެދު ރައްޔިތުންގެ ހުރި ކަންބޮޑުވުންތައް ރައްޔިތުން ވަނީ ހިއްސާކޮށްފަ އެވެ. ރައްޔިތުންގެ ކަންބޮޑުވުންތަކާއި ޝަކުވާތައް އަޑުއެއްސެވުމަށްފަހު އެއާޕޯޓު ތަރައްގީކުރަން ބިން ކަނޑައަޅާފައިވާ ގޮތަށް ބައެއް ބަދަލު ގެނެސް ރައީސް ސޯލިހު ވަނީ އެމައްސަލައަށް ހައްލު ހޯއްދަވައިދެއްވާފައި ކަމަށް ރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް މިއަދު ވަނީ ވިދާޅުވެފަ އެވެ.\nހަނިމާދޫ އެއާޕޯޓު ތަރައްގީ ކުރުމުގެ މަޝްރޫއަށް ސަރުކާރުން ކަނޑައަޅާފައި ވަނީ 853،937 އަކަފޫޓްގެ ބިމެކެވެ. އެންމެ މުހިންމު ކަމަކަށް ބިން ބޭނުން ވަނީ ރަންވޭ ބޮޑު ކުރަން ކަމަށް ސަރުކާރުން ބުނެ އެވެ. ފުރަތަމަ ފިޔަވަހީގައި ރަންވޭ ބޮޑު ކުރަން ނިންމާފައިވަނީ 2460 މީޓަރަށެވެ.\nއެއަށްފަހު މީގެ 10 ވަރަކަށް އަހަރު ފަހުން އެތަން އިތުރަށް ބޮޑު ކުރަން ޕްލޭން ކޮށްފައިވާ ކަމަށާއި ނަމަވެސް ކައުންސިލުން އެ ބިން ދޭން ބޭނުން ނުވެއްޖެނަމަ އެއާޕޯޓު އެހެން ތަނަކަށް ބަދަލު ކުރަން ޖެހޭނެ ކަމަށް ސަރުކާރުން ބުނެ އެވެ. މުސްތަގުބަލަށް ވިސްނާއިރު އެ ބިން ދުރާލާ ހޯދާފައި ބޭއްވުން މުހިއްމު ކަމަށް ވެސް ސަރުކާރުން ދެކެ އެވެ. ނަމަވެސް އެވަރުގެ ބޮޑު ބިމެއް ދޭން ރައްޔިތުންނާއި ކައުންސިލުން މީގެކުރިން ދިޔައީ ދެކޮޅު ހަދަމުންނެވެ.\nރައީސް އިބްރާހިމް މުހައްމަދު ސޯލިހު ހަނިމާދޫ މުހައްމަދު މަބްރޫކް އަޒީޒް


Midhiya aharuves edhunu minvarah budget eh nudhey: Shifa\nމިދިޔަ އަހަރުވެސް އެދުނު މިންވަރަށް ބަޖެޓެއް ނުދޭ: ޝިފާ\nމާލެ ސިޓީގެ މޭޔަރު ޝިފާ މުހައްމަދު --\nމިިދިޔަ 2019 ވަަނަ އަހަރު މާލޭގެ ތަރައްގީއަށް ކަނޑައެޅި ފައިސާ ހުރީ ޕްލޭނިން މިނިސްޓްރީގައި ކަމަށާ ސިޓީ ކައުންސިލުން އެދުނު މިންވަރަށް ފައިސާ ހަމަޖެހުނު ނަމަ މާލޭގެ މަގުތަކުގެ ހާލަތު ބޮޑުތަނުން ރަނގަޅުވީސް ކަމަށް މާލެ ސިޓީގެ މޭޔަރު ޝިފާ މުހައްމަދު ވިދާޅުވެއްޖެ އެވެ.\nމާލޭގެ މޭޔަރު ކަމުގެ އައު ދައުރަކަށްވެސް ކުރިމަތިލައްވާނެ ކަމަށް އިއުލާނު ކޮށްފައިވާ ކުރީގެ އެޑިއުކޭޝަން މިނިސްޓަރު ޝިފާ މުހައްމަދު ވިދާޅުވީ މިދިޔަ އަަހރު މާލެ ސިޓީގެ މަގުތަކުގައި އަޅަން ސިޓީ ކައުންސިލަށް ލިބުނީ 37000 ގަލާއި، 200 ކާނު މަތި ކަމަށެވެ.\nއަދި މިދިޔަ އަހަރު މާލޭގެ ތަރައްގީއަށް ކަނޑައެޅި ފައިސާ ހުރީ ޕްލޭނިން މިނިސްޓްރީގައި ކަމަށާ ސިޓީ ކައުންސިލުން އެދުނު މިންވަރަށް ފައިސާ ހަމަޖެހުނު ނަމަ މާލޭގެ މަގުތަކުގެ ހާލަތު ބޮޑުތަނުން ރަނގަޅުވީސް ކަމަށެވެ.\n"އެދުނު މިންވަރަށް ލިބުނު ނަަމަ ބޮޑުތަނުން މަގުތައް ރަނގަޅުވީސް." ޝިފާ ވިދާޅުވިއެވެ.\nލާމަރުކަޒީ ގާނޫނުގެ ދަށުން ކައުންސިލްތަކަށް ދީފައިވާ ގިނަ ބާރުތަކެއް މިދިޔަ ސަރުކާރުން ވަނީ ނަގާފައެވެ. ނަމަވެސް އައު ސަރުކާރު ވެރިކަމަށް އައިސް ލާމަރުކަޒީ ގާނޫނަށް އިސްލާހު ގެނެސް، ހިފެހެއްޓި ބާރުތައް އަލުން ވަނީ ކައުންސިލަށް ދީފައެވެ.\nރައީސް ސޯލިހްގެ ސަރުކާރަށް އަހަރު ދުވަސް ވެގެންދިޔައިރު ސިޓީ ކައުންސިލްގެ ފަރާތުން އެދެވޭ މަސައްކަތްތަކެއް ކުރެވިފައިނުވާ ކަމަށް ގިނަ ބަޔަކު ދެކެއެވެ. އަދި ކުރީ ސަރުކާރުގެ ދުވަސްވަރަށްވުރެ މިހާރު މާލެ ސިޓީގެ ހާލަތު ދަށް ކަމަށް ބުނެ ގިނަ ބަޔަކު ދަނީ ފާޑު ކިޔަމުންނެވެ.\nރައީސް އިބްރާހިމް މުހައްމަދު ސޯލިހު މާލޭ ސިޓީ މާލޭ ސިޓީ ކައުންސިލް + ޝިފާ މުހައްމަދު\nމާރުކޭޓުތައް ހިންގަނީ ހުއްދަ ނުނަގައި: ޝިފާ\nކޮރަޕްޝަން ހުއްޓުވަން މަސައްކަތް ކުރުމަކީ ބިރުވެރިކަމެއް: ޝިފާ\nއެންދަމަން ފޭބި މީހަކު މަރުވެއްޖެ


Furathama match thakun Murray aa Djokovic molhuvejje | Mihaaru\nކުޅިވަރު / ނޯވެކް ޖޮކޮވިޗް\nޖޮކޮވިޗާއި މަރޭ: ޕެރިސް މާސްޓާސް ފުރަތަމަ މެޗުތަކުން ވަނީ މޮޅުވެފައި.-- ފޮޓޯ: އޭއެފްޕީ\n03 ނޮވެމްބަރ 2016\nދުނިޔޭގެ ރޭންކިން އެއް ވަނަ އަށް ޓާގެޓް ކޮށްގެން މި މުބާރާތަށް ނުކުތް މަރޭ މޮޅުވީ ސްޕެއިނުގެ ފެނާންޑޯ ވަޑާސްކޯއާ ވާދަކޮށެވެ. މަރޭ މި މެޗުގެ ސެޓުތައް ގެންދިޔައީ ވާދަވެރި ކުޅުމަކަށް ފަހު 6-3، 6-7، 7-5 އިންނެވެ.\nޖޮކޮވިޗް މޮޅުވީ ލަގްޒެމްބާގްގެ ޖިލްސް މިލާއާ ވާދަކޮށް ފަސޭހަކަމާ އެކު 6-3 6-4 އިންނެވެ. މި މެޗަކީ ޝަންހާއީ މާސްޓާސް ސެމީ ފައިނަލުން ބަލިވި ފަހުން ޖޮކޮވިޗް ކުޅުނު ފުރަތަމަ މެޗެވެ.\n"މިއީ ގިނަ ދުވަސްތަކަކަށް ފަހު ވަރަށް ހިތްހަމަ ޖެހިގެން ކުޅެވުނު މެޗެއް. އަހަރެންގެ އަތުގައި ކޮންޓްރޯލް އޮތީ. މި ކުޅުން ތަކުރާރުކޮށްފިނަމަ މިއީ ކާމިޔާބު މުބާރާތަަކަށް ހެދިދާނެ. މިއީ އަހަރެންގެ ޓެނިސް ކެރިއަރުގައި ވެސް ހާއްސަ މުބާރާތެއް،" ޖޮކޮވިޗް ބުންޏެވެ.\nރޭންކިން އެއް ވަނައިގައި މިވަގުތު ޖޮކޮވިޗް އޮތީ 12،900 ޕޮއިންޓާ އެކު އެވެ. މަރޭ ދެ ވަނައިގައި އޮތީ 10،985 ޕޮއިންޓާ އެކު އެވެ. މި މުބާރާތުގެ ނަތީޖާ ދެ ގޮތަކަށް ނުކުމެއްޖެނަމަ މަރޭ އަށް ރޭންކިން އެއް ވަނަ ލިބުމުގެ ފުރުސަތު އެބައޮތެވެ. ފުރަތަމަ ގޮތަކީ މުބާރާތުގެ ފައިނަލުން ޖޮކޮވިޗަށް ޖާގަ ނުލިބި މަރޭ އެ މުބާރާތް ކާމިޔާބު ކޮށްފިނަމަ އެވެ. އަނެއް ގޮތަކީ ޖޮކޮވިޗަށް މުބާރާތުގެ ސެމީ ފައިނަަލުން ޖާގަ ނުލިބި މަރޭ މުބާރާތުގެ ފައިނަލަށް ދަތުރުކޮށްފިނަމަ އެވެ.\nމަރޭ ބުނީ މި މުބާރާތުން ރޭންކިން އެއް ވަނަ އަށް ދިއުމުގެ ފުރުސަތު އޮތް ނަމަވެސް އޭނާ ހުރީ ހަމަބިމުގައި ކަމަށެވެ.\n"މާބޮޑަށް އުއްމީދު ކޮށްގެން ދެރައެއް ލިބެން ނޭދެން. އެއީ ކޮންމެ ގޮތެއްވިޔަސް އަހަރެންގެ ފޯމުގައި ކުޅެފިނަމަ މި މުބާރާތް ކާމިޔާބު ކުރުމުގެ ފުރުސަތު ބޮޑު. މެޗަކަށް ފަހު މެޗެއް ނަގަން ބޭނުމީ،" މަރޭ ބުންޏެވެ.\nޖޮކޮވިޗް މިދިޔަ އަހަރުގެ ޕެރިސް މާސްޓާސް ތަށި ހަތަރު ވަނަ ފަހަރަށް ކާމިޔާބު ކުރީ ފައިނަލުގައި މަރޭ ބަލިކުރުމަށް ފަހު އެވެ.\nއޭންޑީ މުރޭ ނޯވެކް ޖޮކޮވިޗް ޕެރިސް މާސްޓާޒް ޓެނިސް މުބާރާތް


Hiyaa mashroou ge dhiriulhumuge kankan dhiraasaa kurumuge massaikai varah baarah kuriyah eba dhey: Aslam - One Online\n28 ޖޫން 2020، ހުޅުމާލެ، ހިޔާ މަޝްރޫއު ގެ ދަށުން ހުޅުމާލެ ފޭސް2ގައި އިމާރާތްކޮށްފައިވާ ހިޔާ ފްލެޓުތައް -- ވަން ފޮޓޯ: މުހައްމަދު ހައްޔާން\nހިޔާ މަޝްރޫއުގެ ދިރިއުޅުމުގެ ކަންކަން ދިރާސާ ކުރުމުގެ މަސައްކަތް ވަރަށް ބާރަށް ކުރިޔަށް އެބަދޭ: އަސްލަމް\nހިޔާ މަޝްރޫއުގެ ދިރިއުޅުމުގެ ކަންކަން ދިރާސާ ކުރުމުގެ މަސައްކަތް ވަރަށް ބާރަށް ކުރިއަށްދާ ކަމަށް ހައުސިން މިނިސްޓަރު މުހައްމަދު އަސްލަމް ވިދާޅުވެއްޖެއެވެ.\nހިޔާ މަޝްރޫއަށް ހުޅުވާލުމުން 25،000 އަށް ވުރެ ގިނަ މީހުން ފޯމުލިއިރު އޭގެ ތެރެއިން ފްލެޓް ލިބޭނެ މީހުންގެ ލިސްޓު ކުރީ ސަރުކާރުން ވަނީ އާންމުކޮށްފައެވެ. ނަމަވެސް އެ ފްލެޓްތައް ދެނީ ބޭއިންސާފުން ކަމުގެ ތުހުމަތުތަކާއެކު އެ މައްސަލަތައް ބަލަން މި ސަރުކާރުން ކޮމިޓީއެއް އެކުލަވާލިއެވެ.\nހިޔާ މަޝްރޫއުގެ ފްލެޓްތަކާ ގުޅޭ ގޮތުން މައުލޫމާތު ދެއްވުމަށް ހައުސިން މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަސްލަމް ވިދާޅުވީ، ހިޔާ މަޝްރޫއަށް އެދި 25243 ފޯމެއް ހުށަހަޅާފައިވާ ކަމަށެވެ. އެ އެންމެންގެ ފޯމުތައް ބަލައި މައުލޫމާތު ސާފުކުރަމުން އަންނައިރު އޭގެ ތެރެއިން 21000 ފޯމެއް ބަލައި ނިމިފައިވާއިރު 3343 ފޯމެއް ބެލުމުގެ މަސައްކަތް ކުރަމުން އަންނަ ކަމަށް ވިދާޅުވިއެވެ.\nމިނިސްޓަރު ވިދާޅުވީ، ކޮވިޑް-19އާ ގުޅިގެން ފްލެޓް ކޮމިޓީގެ މަސައްކަތްތައް މަޑުޖެހިފައި އޮތް ނަމަވެސް މަސައްކަތް އަނބުރާ ފެށިގެން ކުރިއަށް އެބަދާ ކަމަށެވެ. އަދި ޖުލައި މަސް ނިމޭހާތަނުން ފެށިގެން ފްލެޓް ލިބޭ މީހުން އިއުލާން ކުރަން ފަށާނެ ކަމަށް ވިދާޅުވިއެވެ.\n"ކޮމިޓީން އަޅުގަނޑު ކައިރީގައި އެބަ ވިދާޅުވޭ ޖުލައި މަސް ނިމޭތަނުން ފެށިގެން ފްލެޓްތައް ލިބޭ ފަރާތްތައް ކެޓަގަރީތައް ވަކިވަކިން، މަސައްކަތް ނިމިފައިހުރި ކެޓަގަރީއެއް ވެއްޖެއްޔާ އިއުލާން ކުރައްވަން ފައްޓަވާނަމޭ. މުޅި މަސައްކަތް އެކީގައި ހުރިހާ ކެޓަގަރީއެއް 6720 ފްލެޓަށް އެލިޖަބަލްވާ މީހުންގެ ލިސްޓު އެކީގައި އިއުލާންކޮށް ނިމޭނީ ސެޕްޓެމްބަރު މަހާ ހިސާބަށް ކަމަށް،" މިނިސްޓަރު އަސްލަމް ވިދާޅުވިއެވެ.\nހިޔާ މަޝްރޫއުގެ ދަށުން ފްލެޓް ލިބޭ މީހުން އިއުލާން ކުރި ނަމަވެސް މިނިސްޓަރު އަސްލަމް ވިދާޅުވި ގޮތުގައި އެތަނަށް އެންމެ އަވަހަށް ވެސް ވަދެވޭނީ އަދި އަށް މަސް ފަހުންނެވެ. އެއީ ކޮންޓްރެކްޓްގެ ދަށުން އެތަނުގައި ކުރަން ހުރި ބާކީ މަސައްކަތްތައް ނިންމަން އެވަރުގެ މުއްދަތެއް ކޮންޓްރެކްޓަރު ބޭނުންވާތީ ކަމަށް ވެސް މިނިސްޓަރު ވިދާޅުވިއެވެ.


"Conference on Women Empowerment" ge namugai BCM in kaamiyaabu harakaatheh baavvaifi - AO News\nބައިނަލްއަޤުވާމީ އަންހެނުންގެ ދުވަސް ފާހަގަކުރުމުގެ ގޮތުން، “ކޮންފަރެންސް އޮން ވިމެން އެމްޕަވަރމަންޓް” ގެ ނަމުގައި ބްރިޖިންގ ދަ ކޮމިއުނިޓީސް މޯލްޑިވްސް (ބީސީއެމް)ގެ ފަރާތުން ކާމިޔާބު ހަރަކާތެއް ބާއްވައިފިއެވެ.\nމެންހެޓަން ބިޒްނަސް ހޮޓެލްގައި ރޭ ކުރިއަށް ގެންދިޔަ މި އިވެންޓުގައި ގިނަ އަދަދެއްގެ އަންހެނުން ބައިވެރިވެފައިވާއިރު ބީސީއެމް އިން ވިދާޅުވީ މިއީ މެންހެޓަން ބިޒްނަސް ހޮޓެލާއި މެންހެޓަން ފިޝް މާކެޓްގެ އެހީތެރިކަމާއެކު ހިންގުނު ހަރަކާތެއް ކަމަށެވެ.\nމިއީ އަންހެނުން ބާރުވެރިކުރުވައި، އަންހެނުންނަށް އެންމެ ބޮޑެތި ގޮންޖެހުންތައް ހުރި ދާއިރާތައް ދެނެގަނެ، އެ ދާއިރާތަކުގެ ފަންނީ ފަރާތްތަކުގެ ތަޖުރިބާއާއި އިރުޝާދު ބައިވެރިންނަށް ފޯރުކޮށްދިނުމުގެ މަގުޞަދުގައި ކުރިއަށް ގެންދިޔަ ހަރަކާތެއް ކަަމަށް ބީސީއެމުން މައުލޫމާތު ދެއްވައެވެ\nމި ޕްރޮގްރާމުގައި މަޝްވަރާކުރެވުނު މައުޟޫޢުތަކުގެ ތެރޭގައި ވިމެން އިން މީޑިއާ، ވިމެން އެންޑް ދަ އިކޮނޮމީ، ވިމެންސް ހެލްތު އަދި ވިމެން އެންޑް އެންވަޔަރަމަންޓް ހިމެނެއެވެ. ޕެނަލިސްޓުގެ ގޮތުގައި މި މައުޟޫޢުތަކަށް ވާހަކަ ދެއްކެވީ އެޑިއުކޭޓަރ އެންޑް ޓީވީ ޕްރެޒެންޓަރ އައިމިނަތު ނަމްޒާ، މެޑިފްލެކްސްގެ ޑައިރެކްޓަރ އޮޕަރޭޝަންސް އެންޑް މާކެޓިންގ އައިމިނަތު ޝާޔަން ޝާހިދު، މިޕްސްޓަރގެ ކޮންސަލްޓަންޓް ކްލިނިކަލް ސައިކޮލޮޖިސްޓް ޑރ. އައިޝަތު ޢަލީ ނާޒް އަދި ޕެޑީ ކޯސް ޑިރެކްޓަރ ޒޫނާ ނަޞީމެވެ.\nއަންހެނުންގެ ޙައްޤުތައް ހޯދައިދިނުމަށާއި އަންހެނުން ބާރުވެރިކުރުވުމުގެ މަޤްޞަދުގައި 14 ޖަނަވަރީ 2022ގައި އިފުތިތާހުކުރެވުނު ބީސީއެމްގެ ފަރާތުން އަންނަނީ ފުޅާ ދާއިރާއެއްގައި ހަރަކާތްތައް ހިންގައި، އަންހެނުންނަށް ގިނަ ފުރުޞަތުތައް ފަހިކޮށްދެމުންނެވެ.\nބީސީއެމްއަންހެނުން ގެ ދުވަސް


SunOnline: Ehenas ge nimun kulagadha koh faahaga koffi, Team ah Saabas\nއެހެނަސްގެ ނިމުން ކުލަގަދަކޮށް ފާހަގަކޮށްފި، ޓީމަށް ސާބަސް!\nއައިމިނަތު ލުބާ 26 Sep 2020, 07:22\nއެހެނަސް ގެ ޓީމު--\nމިދިޔަ އަހަރު ޖުލައި މަހުގެ 16 ވަނަ ދުވަހު ރިލީޒްކުރި ވެބް ސީރީޒް "އެހެނަސް" ކާމިޔާބުކަމާއެކީ ނިންމާލައިފި އެވެ.\nވާހަކަ ލިޔުންތެރިޔާ އަހްމަދު އިގްބާލް (އައިކިއު)ގެ ވާހަކަ "އެހެނަސް ހަމަ ލޯބިވޭ"ގެ މައްޗަށް ތައްޔާރުކޮށްފައިވާ ވަރުގަދަ ސީރީޒް އެހެނަސް އަކީ ބުލީ ކުރުމަށް މީހުން ހޭލުންތެރި ކުރުވުމުގެ މަގްސަދުގައި ރަވީ ފާރޫގް ޑައިރެކްޓްކޮށްފައިވާ ސީރީޒެކެވެ.\nމިދިޔަ އަހަރު އެ ސީރީޒްގެ ފަސް އެޕިސޯޑު އޮލިމްޕަހުގައި ދެއްކިއިރު ބެލުންތެރިން އެ ބެލީ ނުހަނު ޝައުގުވެރިކަމާއެކުގަ އެވެ. ދެން ވާނީ ކިހިނެއްތޯ ބެލުމަށް ކެތްމަދުވެފައި ހާލު ސީރީޒް ބަލަމުން ގެންދިޔައިރު ލޮލުން ކަރުނަ ފޭބި އެވެ. އެހެނަސް ދެ ސީޒަނަކަށް ބަހާލައިގެން ގެނެސްދީފައިވާރު ފަހު އެޕިސޯޑު ގެނެސްދިނީ މިދިޔަ ބުރާސްފަތި ދުވަހުގެ ރެ އެވެ.\nއާންމުންގެ މެދުގައި ބޮޑު މަގްބޫލުކަމެއް ހޯދި އެހެނަސް ކާމިޔާބުކަމާ އެކު ނިންމާލިއިރު އެހެނަސްގެ ޓީމުން ވަނީ އެކަން ފާހަގަކޮށްފަ އެވެ.\nއެހެނަސް އިން ފެނިގެން ދިޔަ ތަރިން---\nއެހެނަސް އާ ގުޅޭ ގޮތުން ބެލުންތެރިއަކު ބުނީ އެ ސީރީޒް އަކީ އަދުގެ މުޖުތަމައުގެ ހާލަތު ވަރަށް ރަނގަޅަށް ދައްކުވައިދިން ހަމައެކަނި ސީރީޒް/ފިލްމަކީ އެހެނަސް ކަމަށެވެ. އަދި ދުނިޔޭގައި ތަފާތު މީހުން އުޅޭ ކަމާއި އެކަމަކީ މީހާ ބާކީކޮށް ނުލަންވީ ކަމެއްގެ އިތުރުން އެއްވެސް މީހެއްގެ ހަގީގަތް ނޭނގި ކުރެވޭ ތުހުމަތުތަކަށް ވަރަށް ރަނގަޅަށް އަލިއަޅުވާލާފައިވާކަމަށެވެ.\n"އެހެނަސް އަކީ ހަމަ އިންސްޕިރޭޝަނެއް. ފެށުނީއްސުރެ ކޮންމެ އެޕިސޯޑެއް ބަލަމުން މިއައީ ބަލާހިތުން. ފަހު އެޕިސޯޑު ވަރަށް ކަމުދޭ. ވަރަށް ސަޅި. މުޖުމަތައުއަށް ވަރަށް އިބުރަތްތެރި މެސެޖެއް ލިބިގެންދިޔަ. ހަމަ ވަރުގަދަ ސީރީޒެއް މިއީ،"\nސީރީޒްއާ ގުޅޭ ގޮތުން އައިކިއު ބުނީ މިއީ އަދި ފެށުމެއް ކަމަށާއި އެހެނަސްގެ ދަތުރު ކުރިއަށް ގެންގޮސްދިނީ ސީރީޒް ބެލި ބެލުންތެރިން ކަމަށެވެ. އިބްރަތެއް ހާސިލްކޮށް އެކަންތައް ދިރިއުޅުމަށް އެޕްލައިކޮށް ހިއްވަރާއެކު ކަންކަމާ ކުރިމަތިލާ ބަޔަކު ފެންނާނެ ކޮންމެ ފަހަރަކީ އެހެނަސްގެ ކާމިޔާބީ ފެނިގެންދާނެ ވަގުތެއް ކަމަށްވެސް އައިކިޔުން ބުންޏެވެ.\nވާހަކައިގެ އަސަރު ސީރީޒުން ހަމަ ރަނގަޅަށް ވެސް އެންމެންނަށް ކުރުވިއެވެ. ރަނޑު ފިރިހެން ކުއްޖެއްގެ ހަޔާތަށް ތައްޔާރުކޮށްފައިވާ އެ ސީރީޒްގެ ލީޑް ތަރިއަކީ ވިޝާލް (ނިޔާޒް)އެވެ. ސީރީޒްގައި ފެނިގެންދިޔަ ހުރިހާ ތަރިންގެ އެކްޓިން އަށް އައްސަރިބަހާ ސާބަހެވެ.\nނިދާއިރު ގުގުރި ދެމޭނަމަ، އެކަން ހުއްޓުވިދާނެ ގޮތްތަކެއް!


Gaumee Firihen Volley Team Ah Dhuniyeyge Fenvaruge Coach Eh - Vaguthu\nޖަޕާންގައި 1996 ވަނަ އަހަރު ބޭއްވި ވޮލީ ވޯލްޑްކަޕްގެ ތިން ވަނަ ކުރީގެ ޔޫގޮސްލޭވިއާގެ ގައުމީ ޓީމަށް ހޯދައިދިން ސާބިއާގެ މިލޯރާޑް ކިއާޗް، ރާއްޖޭ ގައުމީ ވޮލީ ޓީމުގެ ކޯޗް ކަމަށް ހަމަޖެއްސުމަށް ނިންމައިފި އެވެ.\nއުމުރުން 70 އަހަރުގެ މިލޮރަޑް ގައުމީ ވޮލީ ޓީމުގެ ކޯޗަކަށް ހަމަޖެއްސިކަން އިއުލާނުކުރީ ސްޕޯޓްސް މިނިސްޓަރު އަހުމަދު މަހުލޫފް ކުރެއްވި ޓްވީޓަކުންނެވެ.\nމިއީ ތަޖުރިބާއާ ހުރިހާ ކަމަކަށް ބަލާއިރު މިހާތަނަށް ވޮލީ ޓީމަށް ލިބޭނެ އެންމެ މޮޅު ކޯޗެވެ. ކިއާޗް ވަނީ އޭނާގެ އުފަން ގައުމު ކުރީގެ ޔޫގޮސްލޭވިއާގެ އިތުރުން އިރާން އާއި ބަލްގޭރިއާ އަށްވެސް ކޯޗް ކޮށްދީފަ އެވެ. ޔޫގޯސްލާވިއާ އާއި ސާބިއާ ޓީމުގެ ސެޓަރަކަށް މީގެ ކުރިން ކުޅުނު މިލޮރަޑް އޭނާގެ ކޯޗިން ކެރިއަރު ފަށާފައިވަނީ 1989 ވަނަ އަހަރު އެވެ. ސާބިއާގެ އެކި ޓީމުތަކަށް ކޯޗުކޮށް އަށް ފަހަރު އެ ގައުމުގެ ޗެމްޕިއަންކަން ހޯދައިދިނުމަށް ޔޫގޯސްލާވިއާ އާއެކު 1996 ވަނަ އަހަރު ވޯލްޑް ކަޕްގެ ތިން ވަނަ ހޯދި އެވެ.\nކިއާޗް ބަލްގޭރިއާ ގައުމީ ޓީމާ ހަވާލުވީ 2002 ވަނަ އަހަރު އެވެ. ބަލްގޭރިއާގެ ކްލަބްތަކަށް ކޯޗުކޮށްދީ އެ ގައުމުގެ ޗެމްޕިއަންކަން ވެސް ހޯދައިދިނުމަށްފަހު އެގައުމުގެ ގައުމީ ޓީމާއެކު ވޯލްޑް ލީގުގެ ފަސް ވަނަ ހޯދި އެެވެ.\nއޭނާ އީރާން ޓީމާ ހަވާލުވީ 2006 ވަނަ އަހަރު އެވެ. އިރާންގެ ކޯޗް ކަމާ ހަވާލުވެ ވޯލްޑް ޗެމްޕިއަންޝިޕްގައި އޭނާގެ އިރުޝާދުގެ ދަށުން އީރާން ވާދަ ކުރި އެވެ.\nމިލޯރާޑް ކިއާޗް އާ އެކު ވޮލީ ޓްރެއިނަރެއް ކަމަށްވާ، ސާބިއާގެ ކިއާޗް ރާޑޮވަން ވަނީ ގައުމީ ވޮލީ ޓީމުގެ ޓްރެއިނަރުގެ މަގާމަށް ހަމަޖައްސާފަ އެވެ. ރާޑޮވަން ވަނީ ސާބިއާގެ ގިނަ ޒުވާން ކުޅުންތެރިންތަކެއް ތަމްރީންކުރުމުގައި އިސްދައުރެއް އަދާކޮށްފައެވެ. އެގޮތުން އޭނާވަނީ 2008 ވަނަ އަހަރުން ފެށިގެން 2015 ވަނަ އަހަރާ ހަމައަށް އެ ގައުމުގެ އެކި އުމުރުފުރާތަކުގެ ޓީމުތަކުގެ އެސިސްޓަންޓް ކޯޗުކަމުގެ އިތުރުން ހެޑް ކޯޗެއްގެ ގޮތުގައިވެސް މަސައްކަތް ކޮށްފައެވެ. ވޭތުވެދިޔަ3އަހަރު އޭނާ މަސައްކަތް ކޮށްފައިވަނީ ސާބިއާގެ ދެވަނަ ޑިވިޝަންގެ ކުލަބަކާއެކުއެވެ.\nގައުމީ ފިރިހެން ޓީމުގެ ކޯޗަކަށް މިދިޔަ ދެ އަހަރު ހުރީ މުހައްމަދު ސާޖިދު (ކާއްޓެ) އެވެ. ގައުމީ ޓީމުގެ ކޯޗުކަމާ 2017 ވަނަ އަހަރުގެ ފަހުކޮޅު ހަވާލުވި ކާއްޓޭގެ ކޯޗުކަމުގައި ގައުމީ ޓީމު ވަނީ މިދިޔަ އަހަރުގެ ސެންޓްރަލް ޒޯން މުބާރާތާއި މިދިޔަ އަހަރު އިންޑޮނީޝިއާގައި އޮތް އޭޝިއަން ގޭމްސް އާއި މި އަހަރުގެ އައިއޯއައިޖީގެ އިތުރުން މި އަަހަރުގެ ސެންޓްރަލް ޒޯން މުބާރާތުގައި ކުޅެފަ އެވެ. އައު ކޯޗާއެކު ދިވެހި ގައުމީ ވޮލީޓީމު ކުރާ ފުރަތަމަ ތަޖުރިބާއަށް ވެގެންދާނީ ޑިސެމްބަރު މަހު ނޭޕާލްގައި އޮންނަ ސައުތު އޭޝިއަން ގޭމްސްއެވެ.


އަޖައިބު – Esfiya – Dhivehi Vaahaka Site\nކުރުވާހަކަ / އެހެނިހެން\n- by Allura - 28- June 14, 2019\nމިއަދު އިއްޔެއަށް ވަނީ އެވެ. ބުރަތަކުގައި ތަފާތެއް ނެތެވެ. ކޮންމެދުވަހަކުގެ ވަދާއުއެކެވެ. ހިތްތައް ފަތަހަވެވި ނަފުސު ޤަތުލުވެތެވެ. ދިރިހުރުމުގައިވީ އެބަޔަކުގެ ވިންދެވެ. އިހުސާސްތަކާއި ތަޞައްވުރެވެ. އިމްނާ ހިނިތުންވެލި އެވެ. އެ ޢާލަމެއްގައި ޤައިދުވެވި ހުރެއެވެ. ބީހުންތަކުގައި ބަލއިަގަތުމެވެ. ރާގުތަކުގައި އޯގާވެރިކަމެކެވެ. އަޑުތައް މަސްހުނިވެ އެއް ހިސާބަކަށް ޖަމާކުރެތެވެ. ހަރަކާތްތައް މަރުގަންނުވާ ލޮލުފިޔަތައް ހަރުވެފައެވެ. ހަމައެކަނި އެ ފުރާނައަކަށްޓަކައެވެ. އެއީ ކުޑަ ވަގުތުކޮޅެއްގެ ކަމެކެވެ. ޖިސްމުގެ ސިއްހަތު ކަށަވަރުވުމުން ބެހިދިއުމަށެވެ. އެ އޮއިވަރެއްގައި ފިކުރާތައް ވާވައްދުވިފައެވެ. މި ހަށި ތަކުރާރުމަތިން ހޭއަރަމުން ދިޔަތެވެ. ނަމަވެސް އެ ސިކުނޑިތައް ތޯ އެވެ. މާ ހަރުދަނޑިވެފައި ހައިބަތު ބޮޑެވެ. މި ބައްޔެއް ނެތިގަންނުވުން އޮތީ ކިހިނަކުން, ކާކުގެ ފަރާތަކުން ބާވައެވެ. ވިސްނުމުގައި ފެތުރެއްވެމުން ދިޔައީ ހުސްވެސް ނާއުންމީދެވެ.\n‘ އިމްނާ ރަށުން ބޭރަށް ދިޔައޯ ގައިމު, ‘ އެއީ އަވައްޓެރި އެއްގެ އަޑެކެވެ. ފެނިވަމުންދާތާ މަސްތަކެއް ވޭތުވެއްޖެ އެވެ. ނަމަވެސް ދުރުދުރުންނެވެ. އެއީ ފެށިގަތުމެވެ. ބަރުދާސްތު ކުރުމުގެ ދުވަސްވަރެވެ. ޖައްސަމުން ދިޔައީ ވައްތަރުތަކެވެ. ނަޒަރުތަކުގައި ސިޙުރެކެވެ. އެތެރެފުށުގައި ޖޯޝުވެެރިކަމެކެވެ. އެ ފުރާނަ އެއް އިތުރަށް ނިކަމެތި ކުރުމަށެވެ. އެ ލަދުގެންނުވުމެއްގައި ޔަޤީންކަމެއް ހަށީގައި ހަރުކުރެތެވެ. އަދި ދުވަސްކޮޅަކަށް އިންތިޒާރު ކުރެތެވެ. އެ ބިދޭސީ ހަނުހުރުމުގައެވެ. ނަމަވެސް އެ ދުވަސްކޮޅަކީ ތޯ އެވެ. މާ ގިނަ ދުވަހަކީ އެވެ. ފަސް-ހަމަސް ދައުރުވެ ފޭދެއެވެ. ވިސްނުމުގައި ހައިރާންކަމެއް ފަތުރުއްވަތެވެ. ނިމުތު ބިކަ ކޮއްލެވިފައި ވުމުންނެވެ. ޝައްކުތަކެއް ކުރެވޭން ފަށައެވެ. އަމިއްލަ ކިޔަވެލިތަކާމެދު އެވެ.\nއަމަލުތައް ތަކުރާރު ކުރަމުން ދެޔެވެ. ފެނިވަމުން ނުދިޔައީ ނަތީޖާއެކެވެ. ހަނުހުރުން ބަދަލު ކުރުމުގެ ތަންވަޅު އަތުވެއްޖެ އެވެ. ހިތް ހާސް ކުރުން ފަށުވައިގަތުމަށެވެ. ނޫނީ ފަށައިގެންފައިވި އަރާރުންތައް ފުޅައު ކުރުމަށެވެ. އެ ފުރާނައަކަށް ފާރަލާން ފެށުނެވެ. އިއްތިފާގީ ބައްދަލުވުމުގެ ތަމުސީލަކަށެވެ. ޒީނަތުގެ ފަރުމާއިން ހަމުގެ އަޞްލު ފަރުދާކުރުވިޔެވެ. މީހުނަށް އޭނަގެ މޫނު އޮޅިއްޖެ އެވެ. އެކަމަކު ހިތުގައި ޙަސަދައެއް ނެތެވެ. އޭނާގެ ކުޅިވަރު އެމީހުން ދަނެތެވެ. އެ ކުޅުމެއްގައި ވަނީ އެއް ޓީމެކެވެ. ހިތާމަ އާަަައި އުފަލުގައި ބައިވެރިވަމުން ދިޔައީ އެކުގައެވެ. ފެނިވުމުން ސަލާމް ބަދަލު ކުރުމެވެ. ޒިޔާރަތުތަކުގައި ޙަޔާތުގެ ފޮލާތަކެވެ. ހަދިޔަލާއި ހަޖަމުގެ ހިއްސާކުރުންތަކެވެ. ނިޔަތްތަކުގައި ވަނީ ޝައިތާނެކެވެ. އެ ޣާފިލުކަމެއްގައި ދުނިޔެ ތަނަވަސްވެފައެވެ.\n‘ގޮއްސަ އަައީ ދޯ މިހާރު..’ މޫނުގައި އިހުސާސެއް ނެތެވެ. ދެ ލޯ ބޮޑުވެފައެވެ. ކަމެއް ހޯދައިގަނުމަށެވެ. ޣީބައަކަށެވެ. އެ ނޭންގުމެއްގަައި ހިތްތައް ދަތުރުކުރުވަތެވެ. ފިތުނަވީ މަންޒިލުތަކެވެ. ތަޞައްވަރުކުރުން ހިތްއެދުނު ދިމާލަކަށެވެ. ޔަގީނުން ވެސް ބަގީޗާ އެއް ނުވާނެ އެވެ. އެ ޚިޔާލަކަށް ހަށިތައް މާ ބަލިކަށްޓެވެ.\nޖަވާބެއް ނުލިބުމުން ފިލަައިގެން ފޭދިކުރުވި އެވެ. އެ ހޮޅުއައްޓެއް އަބަދުވެސް އިންތިޒާރުގައިވިއެވެ. ބަލައިގަތުމަކުން ބޭރުފުށް ގިރިޓީކުރެވިފައެވެ. ހިތްވަރު ފެތުރުއްވުމަށް ލައުނަވީ ކުލަތަކެއް ޖައްސުވަތެވެ. މުޚުލިޞެއް ނުފެނެ އެވެ. ނަމަވެސް ލަޤަބު އިސްކުރެވުމެކެވެ. ހައިސިއްޔަތު ބަދަލުކުރުން ޖަރީމާއަކަށް ވަނީ އެވެ. އެ ސިފަތަކަކީ އޭނަގެ ރަމުޒިއްޔަތެވެ. އެނގުމާއި ޢަމަލުގައި ތަފާތު ގެންގުޅުމެވެ. އެ ބޮޑައިކަމަކުން ފާހަގަވެވި ވުމެވެ. ޚާއްސަވެފައި ބިޔައެވެ. ލަދުގަތުމެއް ނެތެވެ. ނަފުސުގެ އެ އަޅުދާސްތަކެއްގައި ހިތްތައް މަސްޣޫލުކުރެވިފައެވެ. އަދި އުޚުރަތުގެ ޢާލަމުން އެ ބަޔަކު ގެއްލެނިވެއްޖެ އެވެ. އެ އަޖާއިބުތަކެއްގައި ކެއްސެއް ނެތެވެ.\nފިޔަވަޅު 4ވަނަ ބައި\nReethi ekm maa fun kamun geteh nuvi\nThanks, Iyaa. 😊\nKada… Meega vaanuvaa neyngey.. dhen mikahala vaahaka tha liyan ingunee??? Varah bodah ves kada😵😵👎👎👎\nThanks still, fr reading n the comment. 🙂\nOh I don’t get this 😞😞😞\nBut I l learn some new word\nHaadha faadaka thiliyany kn gaumegge baheh mee\nI know, right?! ☺\nStory good..but I think its more better toashort story aneh vaki haadhisaa akah balain..cuz jiji ah vec baeh basthakuga ebunaa ehcheh rangalhah dheyha eh nukurevun..correct that ingey🙂🙂🙂🙂💙💙\nMibuny Like illusion men kahala kudhin liyefa huhna story thah gothah but new ehchekey ingey\nOkay. Thanks. Will try my best.. 😊\nAjaibeh fadha vaahakaeh…\nހާސިލް ވުމަށް އެދި. (އިއުލާން)\nހާސިލް ވުމަށް އެދި 2\nކުށަކާ ނުލާ 8


Maadhama Reyge Strawberry Handhu Varah Furihama Vaane! - Vaguthu\nމާދަމާ ރޭގެ ސްޓްރޯބެރީ ހަނދު ވަރަށް ފުރިހަމަ ވާނެ!\nމި އަހަރު ފެށިގެން އައިއިރު، އަހަރުގެ މިހައިތަނަށް ކޮންމެ މަހެއްގައިހެން ވަރަށް ރީތި ހަނދު ތަކެއް ވަނީ ފެނިގެން ގޮސްފައެވެ. މާދަމާ ރޭވެސް މިފަދަ ހަނދެއް ފެންނާނެކަމުން ހަނދަށް ލޯބި ކުރާ ފަރާތްތަކުން މިހާރު ތިބީ މާދަމާ ރޭގެ ހަނދު ބަލާލުމަށް ކެތް މަދުވެފައެވެ.\nއެމެރިކާގެ ޖައްވީ އިދާރާ، ނާސާ އިން މައުލޫމާތު ދީފައިވާ ގޮތުގައި މި ހަނދު މާދަމާ ރޭ ފެންނަ ގޮތަށް ބޮޑުވެފައި ޖުމްލަ3ދުވަސް ވަންދެން ފެންނަން އިންނާނެއެެވެ.\nމި ހަނދަށް ”ސްޓްރޯބެރީ މޫން“ އޭ ބުނުމުން އެންމެންގެ ވިސްނުމަށްވެސް ފުރަތަމަ އަންނާނީ ހަނދުގެ ކުލައަށް ބަދަލެއް އަންނާނެ ކަމަށެވެ. ނަމަވެސް ހަގީގަތުގައި ހަނދަށް ދެވިފައި ހުންނަ މިފަދަ ނަންނަމަކީ އެމެރިކާގެ ކުރީގެ ގަބީލާތަކުގެ މީހުން ދީފައިވާ ނަންނަމެވެ.\nމި ހަނދަށް ސްޓްރޯބެރީގެ ނަން ދެވިފައި ވަނީ އޭރު އެމެރިކާގެ ގަބީލާތަކުގެ މީހުންނަށް ސްޓްރޯބެރީ އެމީހުންގެ ދަނޑުތަކުގައި އެންމެ ރަނގަޅަށް ފައްކާ ވަނީ މި ހަނދު ފެންނަ ދުވަސްވަރު ކަމަށް ވާތީއެވެ. އެހެންކަމުން މާދަމާ ރޭގެ ހަނދު ސްޓްރޯބެރީ އެއް ހެން އިންނާނެ ކަމަށް ހީ ނުކުރާށެވެ.\nމާދްމާ ރޭގެ ސްޓްރޯބެރީ ހަނދުގެ އިތުރުން، މި މަހުގައި މިފަދަ އެތައް ޝައުގުވެރި ކަމެއް އޮތްކަން ފާހަގަކޮށްލެވެއެވެ.\nމިމަހުގެ 28 ވަނަ ދުވަހު ހަނދު ހުންނާނީ ގެފުޅާއި ދިމާލަށް މަތީ\nޖޫން 4, 2020 16:09\nއެމެރިކާގެ ތާރީހަކީ ގަބީލާގެ ޒަމާންނުގެ ތާރީހީ ގައުމެއްކަމެ ކުރިޔަކުން ކިޔާއަޑެނީވޭ... އިގޭގޮތުން އެމެރިކާ ހޯދުނީ އިންސާނީލަސްލު ދިރިއުޅޭތާ އެތަކެ ގަރުނެވީފަހުން އިސްލާމީ ތާރީހަކީ ދުނިޔޭގެ އެއްމެ މުއްސަދި މައުލޫމާތުއިގޭ ތާރީޙު..އޭގެން އިގެނީ ރޯމަނުންނާ ގްރީކްމީހުންނާ ސީނުކަރައާ ހިންދުކަރަ މަޢުރިބާ އެއީ އެފްރިކާބައްރު އެމެރިކާގެ އަސްލުވަޒަން ވެރިންނަކީ ގަބީލާ ބައެއްކަމަށް ނިންމީކަންނޭގެދޯ އެމެރިކާގެ ފަހުގެ ވެރިކަންތަކުން....\nޖޫން 4, 2020 16:50\nހައްހައްހާ.. "މާދަމާރޭގެ ހަނދު ސްޓްރޯބެރީއެއްހެން އިންނާނެ ކަމަށް ހީނުކުރާށެވެ."\nޖޫން 4, 2020 17:00\nއެހެން ފްލޭވަރެއް ނެތްތަ؟


Covid-19: Haa Dhaalu Atholhuge Qur'an Mubaarai Fasskofii - Vaguthu\nކޮވިޑް-:19 ހ.ދ. އަތޮޅު ގުރުއާން މުބާރާތް ފަސްކޮށްފި\nހ.ދ. އަތޮޅުގައި ކޮންމެ އަހަރަކުވެސް ބާއްވަމުން އަންނަ އެ އަތޮޅު ގުރުއާން މުބާރާތް ފަސްކޮށްފިއެވެ.\nހ.ދ އަތޮޅު ކައުންސިލުން ބުނީ ރާއްޖެއަށް މިހާރު ކުރިމަތިވެފައިވާ ކޮވިޑް-19 ގެ ނުރައްކާތެރިކަން އިތުރުވެ އަދި ރާއްޖޭގެ ހާލަތު ރަނގަޅު ހާލަތަކަށް ބަދަލުވަން ދެން މުބާރާތް ފަސްކޮށްފައިވާ ކަމަށެވެ. އަދި މުބާރާތް ބާއްވާނެ ވަކި ތާރީހެއް ކައުންސިލުން އިއުލާންކޮށްފައެއް ނުވެއެވެ.\nމި އަހަރުގެ ގުރުއާން މުބާރާތް ބޭއްވުމަށް ފުރަތަމަ ހަމަޖައްސާފައި ވަނީ އޭޕްރީލް 16 އިން 18 އަށެވެ.\nހ.ދ އަތޮޅުގައި ކޮންމެ އަހަރަކު ވެސް ބާއްވަމުން އަންނަ މި މުބާރާތް މި އަހަރު ބޭއްވުމަށް ކައުންސިލުން ކުރި އިއުލާނުން ޝައުގުވެރިކަން ފާޅުކުރީ ނޮޅިވަރަމުން އެކަންޏެވެ. އެހެންކަމުން އަތޮޅު ކައުންސިލް އިން ވަނީ މި އަހަރުގެ މުބާރާތް ނޮޅިވަރަމްގައި ބާއްވަން ނިންމައިފައެވެ.\nހ.ދ. އަތޮޅުގެ ގުރުއާން މުބާރާތް ނިމިދިޔަ އަހަރު އެ އަތޮޅު ނެއްލައިދޫގައި ބާއްވާފައިވާ އިރު އަތޮޅު ގުރުއާން މުބާރާތަކީ އަތޮޅު ރަށްތަކުގެ މެދުގައި ވަރަށް ފޯރި އާއި ވާދަވެރިކަމާއެކު ބާއްވާ މުބާރާތެކެވެ. އަދި ކޮންމެ އަހަރަކުވެސް އެ އަތޮޅުގެ ގިނަ ރަށްތަކުން މި މުބާރާތުގައި ބައިވެރިވެއެވެ.\nގުރުއާން މުބާރާތް ފަސްކޮށްފައިވާއިރު މި އަހަރުގެ މުބާރާތުގައި ވެސް ގިނަ ވަނަތަކެއް އަދި އިނާމްތަކެއް ހުށަހަޅާފައިވެއެވެ.\nމަތިވެރީ ރޯޔަލް ނައިޓްސް ސްޕޯޓްސް ކްލަބުން އިންތިޒާމް ކުރި ޤުރުއާން މުބާރާތުގެ ނަތީޖާފާޅުކޮށްފި


Sri Devige Dharinnai Dhimaalah Huthurubahun Echehi Nukiyumah Edhihjje - Vaguthu\nސްރީ ދޭވީގެ ދަރިންނާއި ދިމާއަށް ހުތުރުބަހުން އެއްޗެހި ނުކިޔުމަށް އެދިއްޖެ\nސްރީ ދޭވީގެ ފިރިމީހާގެ ކުރީގެ ކައިވެންޏަށް ލިބުނު ދެ ދަރިންކަމަށްވާ އަރްޖުން އާއި އަނުޝްލާ ކަޕޫރް ސްރީ ދޭވީގެ ދެ ދަރިންނަށް ވަރަށް ރަނގަޅެވެ. ޖަންވީ އާއި ޚުޝީއަށް މިހާރުވެސް ބައެއްގެ ސަޕޯޓް ވަރަށް ބޮޑަށް ވަނީ ބޭނުންވެފައެވެ.\nއެއާއެކު އެ މީހުންނާއެކު ކައިރީގައި ހުރިކަން ސާބިތުކޮށްދިން އެކަކީ އަނުޝްލާއެވެ. އަނުޝްލާ ވަނީ މީސް މީޑިޔާގައި ޖަންވީ އާއި ޚުޝީއާ ދިމާއަށް މީހުން ކިޔަމުންގެންދާ އެއްޗެއްސަށް ރައްދުދީފައެވެ.\nއަދި އެ މީހުންނާއި ދިމާލަށް އެފަދަ އެއްޗެހި ނުކިޔުމަށްވެސް ވަނީ އެދިފައެވެ.\nމީގެ ކުރިން އަރްޖުން ވެސް ވަނީ އެ މީހުންގެ ދިފާއުގައި ނުކުމެފައެވެ. އިންސްޓަގްރާމް އެކައުންޓް މެދުވެރިކޮށް ލި ފޮޓޯއަކަށް ބަޔަކު ސްރީ ދޭވީގެ ދެ ދަރިންގެ އަބުރަށް ހުރުވާ ގޮތަށް އެއްޗެހި ކިޔުމުން އެންމެ ފަހުން އަނުޝްލާގެ ކެތްތެރިކަން ވަނީ ކޮޅުންލާފައެވެ.\nއަނުޝްލާ ބުނީ، އޭނާގެ ދެ ކޮއްކައިންނާއި ގުޅޭގޮތުން ހަޑިހުތުރުބަހުން ވާހަކަ ނުދެއްކުމަށް އެދޭކަމަށެވެ. އަދި އެ ދެ މީހުންނާއި ދިމާއަށް އެއްޗެހިކިޔާފައި ހުރި ކޮމެންޓްތައް ޑިލިޓްކޮށްފައި ވާކަމަށް ވެސް އޭނާ ބުންޏެެވެ.\nމިދިޔަ ފެބްރުއަރީ މަހުގެ 24 ވަނަ ދުވަހުގެ ރޭ މަރުވި ސްރީ ސްރީ ދޭވީގެ މަރަށްފަހު ބޮލީވުޑްގެ ފިލްމް އިންޑަސްޓްރީ އޮތީ ހަމަހިމޭންވެފައެވެ.\nމާޗް 6, 2018 00:07\nމާޗް 6, 2018 02:00\nޢަނުޝްލާ އެއް ނޫން އަންޝުލާ ، ޖަންވީ އެއް ނޫން ޖާންވީ ބަލާފަ ލިޔެބަލަ ވަގުތު މީހުން\nމާޗް 6, 2018 11:24\nކީއްވެތަ ސްރީދޭވީގެ ދަރިން ވީމަ ނުކިޔަންވީ.. ކިޔަންވީ ހަމަ، އެއީ މާ މާތް ބައެއްތަ؟\nމާޗް 7, 2018 16:01\nލޮލް ވަކި އޭނަގެ ދަރިން ވީތީވެ އެއް ނޫނޭ އެއުޅެނީ


Qasim Ge Maru Ge Shareeaiy: Gaazee Alaaskanfulhaa Ulhuvvaathee Aduehun Cancel! - Vaguthu\nޓެކްސީ ޑްރައިވަރު ގާސިމް ހަސަނަށް ތޫނު އެއްޗަކުން ހަމަލާދީ މަރާލި މައްސަލައިގައި ޅ.ހިންނަވަރު ބޮޑުހިޔާގެ، އަދުހަމް މުހައްމަދަށް ދައުވާ ކުރާ ޝަރީއަތުގައި މިއަދު ބޭއްވުމަށް ތާވަލު ކުރި އަޑުއެހުން ކެންސަލް ވެއްޖެއެވެ.\nކްރިމިނަލް ކޯޓުން އޮންލައިންކޮށް ކުރިއަށް ގެންދާ ގޮތަށް މިއަދު ހެނދުނު 10:30 ގައި ބާއްވަން ތާވަލުކުރި އަޑުއެހުން ކެންސަލް ވެފައިވާ ކަމުގެ މެސެޖް ކްރިމިނަލް ކޯޓުގެ އިދާރާއިން ވަނީ ފޮނުވައިފައެވެ. އެ ކޯޓުގެ މީޑިއާ އޮފިޝަލް ވިދާޅުވި އަޑުއެހުން ކެންސަލްވީ މައްސަލަ ބައްލަވާ ގާޒީ އިސްމާއީލް ރަޝީދު އާލާސްކަންފުޅާ އުޅުއްވާތީއެވެ.\nޑިސެމްބަރު 4، 2019 ގައި ގާސިމް މަރާލީ ޓެކްސީ ދަތުރެއް ކޮށްދެނިކޮށް ހުޅުމާލޭގައި އޭނާއަށް ދިން ހަމަލާއެއްގައެވެ. އެއީ އެ ދުވަހުގެ ރޭ މެންދަމުގެ ވަގުތެއްގައެވެ. މި މައްސަލައިގައި އަދުހަމް ހައްޔަރު ކޮށްފައި ވަނީ އޭގެ 15 ދުވަސް ފަހުން ޑިސެމްބަރު 15، 2019 ގައެވެ.\nތަހުގީގު މަރުހަލާގައި އަދުހަމް ވަނީ ކުށަށް އިއުތިރާފް ވެސް ވެފައެވެ. އަދި މައްސަލައިގެ ތަހުގީގު އަވަސްކޮށް އަވަސް ނިޔާގެ އެއްބަސްވުމެއް ދައުލަތާ އެކު އެކުލަވާލަން ވެސް އެއްބަސްވިއެވެ.\nއެކަމަކު އަވަސް ނިޔާގެ އަޑުއެހުމުގައި އަދުހަމް ވަނީ ގާސިމް މަރާލި ކަމަށް އިންކާރު ކޮށްފައެވެ. އަދުހަމް ބުނި ގޮތުގައި ކުރިން ކުށަށް އިއުތިރާފްވީ ފުލުހުން އެ ކަމަށް މަޖުބޫރުކޮށްގެނެވެ. އަދި ފުލުހުން އޭނާ ޝަރީއަތަށް ގެންދަނީ ވެސް މަސްތުގެ ހާލުގައި ކަމަށް ބުންޏެވެ. އެކަމަކު ފުލުހުން މި ތުހުމަތުތައް ދޮގުކުރެއެވެ.\nއެންމެ ފަހުން މި މައްސަލައިގައި ބޭއްވި އަޑުއެހުންތަކުގައި އިބްތިދާއީ ބަހުސްގެ މަރުހަލާ ނިންމައި ހެކި ބަސް ނެގުމުގެ މަރުހަލާއަށް ނުދެވި ލަސްވެފައިވަނީ އަދުހަމަށް ވަކީލަކު ހަމަޖައްސަން ފުރުސަތު ދިނުމުގެ ގޮތުންނެވެ.\nއެންމެ ފުރަތަމަ އަދުހަމަށް ދައުލަތުގެ ފަރާތުން ދިފާއީ ވަކީލަކު ހަމަޖެއްސިއެވެ. އެކަމަކު ދައުލަތުން ހަމަޖެއްސި ވަކީލާ އެކީގައި މަސައްކަތް ކުރަން އަދުހަމް ފަހުން ދެކޮޅު ހެދިއެވެ. އެއީ ދައުލަތުން ހަމަޖެއްސީ ޒިންމާދާރު ވަކީލެއް ނޫން ކަމަށް ބުނެއެވެ.\nއަދުހަމަށް އާ ވަކީލަކު ހަމަޖައްސަން ދިން ފަސް ދުވަހުގެ ފުރުސަތުގައި ވެސް ވަކީލަކު ހަމައެއް ނުޖެހުނެވެ. އެންމެ ފަހުން ބޭއްވި އަޑުއެހުމުގައި އަދުހަމް ބުނި ގޮތުގައި ވަކީލަކު ހަމަޖައްސަން ފޯނު ކޯލު ކުރުމުގެ ފުރުސަތު ކަރެކްޝަން އިން ހަމަޖައްސައިނުދެއެވެ.\nއަދުހަމް ބުނެފައިވަނީ ވަކީލަކު ހަމަޖައްސަން ފޯނު ކޯލުގެ ފުރުސަތު ލިބި އަދި ދައުލަތުގެ ފަރާތުން އެކަށީގެންވާ އެއްބާރުލުން ލިބޭނަމަ ދައުލަތުން ކަނޑައަޅާ އެހެން ވަކީލަކާ އެކު ކުރިއަށް ގެންދަން ބޭނުންވާ ކަމަށެވެ. އެކަމަކު އެ ފުރުސަތުތައް ހަމަނުޖެހޭނަމަ ވަކީލަކާ ނުލައި އަމިއްލައަށް ދިފާއުވާ ގޮތަށް ކުރިއަށް ދިއުމުގައި ވެސް މައްސަލަ ނެތް ކަމަށް ބުންޏެވެ.\nގާސިމްއަކީ އދ. މާމިގިއްޔަށް އުފަން މީހެކެެވެ. ޑްރައިވަރު ގާސިމް ނިޔާވިއިރު އުމުރުން 59 އަހަރެވެ. އޭރު އަނބިމީހާއާއި ފަސް ދަރިން ދުނިޔޭގައި އެބަ ތިއްބެވެ. އެއީ ހަތަރު ފިރިހެން ދަރިންނާއި އަންހެން ދަރިއެކެވެ. ގާސިމް މަރާލި އަދުހަމަކީ މަސްތުވާތަކެތި ބޭނުން ކުރުމާއި ފޭރުމާއި ވައްކަމުގެ ރެކޯޑު އޮތް މީހެކެވެ.\nނޮވެމްބަރު 25, 2020 12:48\nމުޅިޤައުމުގައި އެންމެ ޤާޒީއެއްތޯ ، ކޮބާ އިންސާފްދެން


ގދ.އަތޮޅާއި ގއ.އަތޮޅަށް ބޭނުންވާ މެޑިކަލް އިންސްޓްރުމެންޓްސް އަދި މެޝިނަރީސް ސަޕްލައިކޮށްދޭނެ ފަރާތެއް ހޯދުމަށް\nގދ.އަތޮޅާއި ގއ.އަތޮޅަށް ބޭނުންވާ މެޑިކަލް އިންސްޓްރުމެންޓްސް އަދި މެޝިނަރީސް ސަޕްލައިކޮށްދޭނެ ފަރާތެއް ހޯދުމަށް ބޭނުންވެއްޖެއެވެ.\nމިކަމަށް ޝައުޤުވެރިވާ ފަރާތްތައް 13 އޮކްޓޯބަރ 2019 ވާ އާދިއްތަ ދުވަހުން ފެށިގެން 17 އޮކްޓޯބަރ 2019 ވާ ބުރާސްފަތި ދުވަހުގެ ނިޔަލަށް ހެނދުނު 09:00 އިން 13:00 އާއި ދޭތެރޭ މި މިނިސްޓްރީގެ (ރޯޝަނީ ބިލްޑިންގ، ސޯސަންމަގު) ރިސެޕްޝަން އަށް ވަޑައިގެން ރެޖިސްޓަރ ކުރެއްވުން އެދެމެވެ. މިއިއުލާނާއި ގުޅޭ މައުލޫމާތު ކަރުދާސް އެޓޭޗްމަންޓްގައި ގެެޒެޓް ކުރެވިފައިވާނެއެވެ. އަދި 20 އޮކްޓޯބަރ 2019 ވާ އާދިއްތަ ދުވަހު ހެނދުނުު 10:00 ގައި ޕްރީބިޑް ސެޝަންއެއް މި މިނިސްޓްރީި (ރޯޝަނީ ބިލްޑިންގ، ސޯސަންމަގު) ގައި އޮންނާނެއެވެ. އަންދާސީ ހިސާބު ހުށަހެޅުން އޮންނާނީ 23 އޮކްޓޯބަރ 2019 ވާ ބުދަ ދުވަހުގެ ހެނދުނު 10:00 ގައި މި މިނިސްޓްރީ (ރޯޝަނީ ބިލްޑިންގ، ސޯސަންމަގު) ގައެވެ.\nމިއިއުލާނާއި ގުޅޭގޮތުން އެއްވެސް މައުލޫމާތެއް ސާފުކުރައްވަން ބޭނުންފުޅުވެވަޑައިގަންނަވާނަމަ 20 އޮކްޓޯބަރ 2019 ވާ އާދިއްތަ ދުވަހު ހެނދުނުު 10:00 ކުރިން [email protected] އަށް މެއިލްކޮށްދެއްވުން އެދެމެވެ. އަދި ރެޖިސްޓަރ ކުރަން ވަޑައި ނުގަންނަވާ ފަރާތްތަކަށް އަންދާސީ ހިސާބު ހުށަހަޅަންވަޑައިނުގަނެވޭނެ ވާހަކަވެސް ދަންނަވަމަވެ.\n11 ސަފަރު 1441\n09 އޮކްޓޫބަރު 2019\nޕަބްލިޝްކުރި ތާރީޚު: 10 އޮކްޓޫބަރު 2019\nޕަބްލިޝްކުރި ގަޑި: 1157\nސުންގަޑި: 17 އޮކްޓޫބަރު 2019 0000\n- SPECIFICATION OF EQUIPMENTS\n- INSTRUMENT SET FOR GA.ATOLL\n- INSTRUMENT SET FOR GDH.ATOLL


Liverpool in thashi hoadhan jehey kamah demand kuran jehey: Mourinho | Mihaaru\nލިވަޕޫލުން ތަށި ހޯދަން ޖެހޭކަމަށް ޑިމާންޑްކުރަން ޖެހޭ: މޮރީނިއޯ\n27 ޖުލައި 2018 - 09:13\nމިދިޔަ ސީޒަނުގައި މެދުތެރެއިން ރެކޯޑް އަގެއްގައި ނެދަލެންޑްސްގެ ސެންޓްރަލް ޑިފެންޑަރު ވާޖިލް ވެން ޑައިކް ގެނައި ލިވަޕޫލުން ވަނީ މި ފަހަރުގެ ޓްރާންސްފާ ބާޒާރުގައި އިތުރު ހަތަރު ކުޅުންތެރިއަކު ގެނެސްފަ އެވެ. އޭގެ ތެރޭގައި ރެކޯޑް އަގެއްގައި ގެނައި ބްރެޒިލްގެ ގޯލްކީޕަރު އެލިސަން ބެކާ ހިމެނެ އެވެ. އެއާ އެކު، މިދިޔަ ސީޒަނުގެ ޗެމްޕިއަންސް ލީގުގެ ފައިނަލުގައި ވާދަކުރި ލިވަޕޫލަކީ މި ފަހަރު ތަށްޓަށް ވާދަކުރާނެ ޓީމެއް ކަމަށް ގިނަ ބަޔަކު ދެކެ އެވެ.\nމޮރީނިއޯ ވެސް ބުނީ އެވަރަށް ހަރަދުކުރުމަކީ ގިނަ ބަޔަކު އެ ޓީމަކާ މެދު އުއްމީދުތަކެއް ކުރާނެ ކަމެއް ކަމަށާއި ކާމިޔާބު ހޯދައިދޭން ޖެހޭނެކަން ލިވަޕޫލުގެ ކޯޗު ޔާގެން ކްލޮޕަށް އަންގައިދޭން ޖެހޭ ކަމަށެވެ. ޕްރީ ސީޒަނުގައި އިއްޔެ އޭސީ މިލާން އަތުން ޕެނަލްޓީ ޖަހައިގެން މޮޅުވި މެޗަށް ފަހު މޮރީނިއޯ ނޫސްވެރިން ގާތު ބުނީ މި ސީޒަނުގައި ލިވަޕޫލުން ކާމިޔާބު ހޯދަންޖެހޭކަން މީޑިއާއިން ޑިމާންޑްކުރާނެ ކަމަށް އުއްމީދުކުރާ ކަމަށެވެ.\nމޮރީނިއޯ ބުނީ މިދިޔަ ސީޒަނުން ފެށިގެން ލިވަޕޫލުން އިންވެސްޓްކުރަން ފަށައިފި ކަމަށާއި އެ ވަރުގެ އިންވެސްޓްކުރި އެހެން ޓީމެއް ނުފެންނަ ކަމަށެވެ. އަދި ލިވަޕޫލަކީ ޗެމްޕިއަންސް ލީގުގެ ފައިނަލުގައި ކުޅެފައި އޮތް ޓީމެއް ކަމަށާއި އެހެންވެ އެ ޓީމަކީ ތަށްޓަށް ވާދަކުރާނެ ކެންޑިޑޭޓެއްކަން މީޑިއާ އިން ބުނަން ޖެހޭ ކަމަށެވެ.\n"ކަލޭމެން އިންސާފުވެރިވާން ޖެހޭނެ އަދި އެކަމަށް ޑިމާންޑްކުރަން ޖެހޭ،" މޮރީނިއޯ ބުންޏެވެ.\nމޮރީނިއޯގެ ކޯޗުކަމުގެ ދަށުން ޔުނައިޓެޑުން 2016 ވަނަ އަހަރު ދުނިޔޭގެ ރެކޯޑް އަގެއްގައި ޕައުލް ޕޮގްބާ ގަތުމުން ލިވަޕޫލުގެ ކޯޗު ކްލޮޕް އޭރު ސުވާލު އުފައްދާފައިވާތީ މޮރީނިއޯ ވަނީ އެކަން ވެސް ފާހަގަކޮށްފަ އެވެ. މޮރީނިއޯ ބުނީ އިންވެސްޓްކުރުމަކީ މައްސަލައެއް ނޫން ކަމަށާއި އެކަން ކުރަން ޖެހޭނީ ރަނގަޅަށް ކަމަށެވެ. އަދި ލިވަޕޫލުން މި ފަހަރު ގެނައި މޮޅު ކުޅުންތެރިންތަކެއް ކަމަށާއި އެހެންވެ އެއީ ރަނގަޅު އިންވެސްޓްމަންޓްތަކެއް ކަމަށް ގަބޫލުކުރާ ކަމަށް ބުންޏެވެ.\nއިތުރު ލިޔުންތައް ހޯޒޭ މޮރީނިއޯ މެންޗެސްޓާ ޔުނައިޓެޑް ލިވަޕޫލް\nލިވަޕޫލާ ދެކޮޅަށް ކުޅުމަކީ މޮރީނިއޯ އަށް ލިބޭ އުފަލެއް


Maadhamaage Final Match In Molhuve GaumuFc ah Champions Kan Lebeyne- Appo\nމާދަމާގެ ފައިނަލްމެޗުން މޮޅުވެ ގައުމު އެފްސީއަށް ...\nހުޅުދޫއާއި މީދޫގެ މަގުބައްތި ޖެހުމަށް އެދި ...\nމާދަމާގެ ފައިނަލްމެޗުން މޮޅުވެ ގައުމު އެފްސީއަށް ޗެމްޕިއަންކަން ލިބޭނެ- ގައުމުއެފްސީގެ މެނޭޖަރ އައްޕޯ\nby vomadmin November 21, 2018\nސިޔާކަޕް ފުޓްބޯޅަ މުބާރާތުގެ ފައިނަލުގައި މާދަމާ ހަވީރު ޓޫބްރަދާސްއާއި ދެކޮޅަށް ނުކުންނަނީ ގައުމު އެފްސީއަށް ކާމިޔާބު ހޯދައިދޭންކަމަށް ގައުމު އެފްސީގެ މެނޭޖަރ އައްޕޯ ބުނެފިއެވެ. ގައުމު އެފްސީ ޓީމުގެ މެނޭޖަރ އައްޕޯ “ވީއޯއެމް” އަށް ދެއްވި އިންޓަވިއުއެއްގައި ބުނީ ގައުމު އެފްސީއަށް ޓީމުގެ ސަޕޯޓަރުންގެ ފަރާތުން ސަޕޯޓް ބޭނުންވާ ކަމަށާއި، އިރާދަކުރެއްވިއްޔާ މާދަމާގެ ފައިނަލްމެޗުން މޮޅުވެ ޗެމްޕިއަންކަން ގައުމު އެފްސީއަށް ލިބޭނެކަމަށެވެ.\n“އިއްޔެ ހަވީރު ޓޫބްރަދާސްއާއި ބައްދަލުކޮށް ކުޅުނުމެޗުން އަޅުގަޑުމެން ބަލިވިޔަސް މާދަމާ ކުޅެވޭ ފައިނަލްމެޗަށް އިއްޔެގެ މެޗުން ބަލިވި ބަލިވުމުގެ އަސަރެއް ނުކުރާނެ. ސަބަބަކީ އިއްޔެގެ މެޗަކީ ކޮންމެހެން މޮޅުވުން މަޖުބޫރު މެޗަކަށް ނުވާތީ ވަރުގަދައަށް މަސައްކަތްކޮށްގެން އިއްޔެ މެޗުން މޮޅުވާން އަހަރެމެން މަސައްކަތްކޮށްފައިނުވާތީ . އެހެންނަމަވެސް މާދަމާ ކުޅެވޭ ފައިނަލްމެޗަށް ޓީމު އޮތީ ފުރިހަމައަށް ތައްޔާރުވެފަ. އިއްޔެގެ މެޗުން ދެރަވިޔަސް ޓީމަށް ގެއްލުނު އެއްޗެއްނެތް . އިއްޔެގެ މެޗްގައިވެސް ރަގަޅަށް ކުޅެ ގިނަވަގުތު ބޯޅަ ގެންގުޅެފައިވަނީ އަހަރެމެން . މާދަމާގެ ފައިނަލްމެޗަށް ޓީމުގެ މުހިއްމު ހުރިހާ ކުޅުންތެރިންވެސް ފިޓް . ވަރަށް ބޮޑު އުއްމީދެއް އެބައޮތް ޓޫބްރަދާސް ބަލިކުރެވޭނެކަމުގެ. ގައުމުއެފްސީގެ އަމާޒަކީ ޗެމްޕިއަންކަން ހޯދުން . ޓީމަށް ސަޕޯޓް ކޮށްދިނުމަށް ޓީމުގެ ސަޕޯޓަރުންގެ ކިބައިން އެދެން” ގައުމު އެފްސީ ގެ މެނޭޖަރ އައްޕޯ ވީއޯއެމްއަށް މައުލުމާތު ދެމުން ބުނެފައިވެއެވެ.\nމި މުބާރާތުގެ ފައިނަލަށް ގައުމު ދަތުރުކުރީ ޕޮއިންޓް ސިސްޓަމަށް ކުޅުނު4މެޗްތަކުގެ ތެރެއިން3މެޗުން މޮޅުވެ 1 މެޗުން ދެރަވެ9ޕޮއިންޓް ލިބިގެންނެވެ. ގައުމު އެފްސީ ދެރަވެފައިވަނީ ޕޮއިންޓް ސިސްޓަމަށް ކުޅުނު މެޗްތަކުގެ ތެރެއިން އިއްޔެ ހަވީރު ކުޅެވުނުމެޗްގައި ޓޫބްރަދާސްއާއި ބައްދަލުކޮށް 1 ލަނޑު0ލަނޑުންނެވެ.\nމިމުބާރާތުގެ ފައިނަލަށް ޓޫބްރަދާސް ދަތުރުކޮށްފައިވަނީ އެޓީމު ކުޅުނު4މެޗުގެ ތެރެއިން 1 މެޗުން އެއްވަރުވެ3މެޗުން މޮޅުވެ 10 ޕޮއިންޓް ލިބިގެންނެވެ.\nބެސްޓް ފުޓްސެލް މުބާރާތް 2018 – ޑީއެފްސީ ސެމީފައިނަލަށް\nހުޅުމީދޫ ޕޮލިސް ދަނޑުގައި މިހާރު ކުރިއަށްދާ ބެސްޓް ފުޓްސެލް މުބާރާތް 2018 ގައި މިރޭ ކުޅެވުނު ފުރަތަމަ މެޗް ...\nސަހާފްގެ ހެޓްރިކާއެކު ފޭދޫސްކޫލްއަތުން އަތޮޅުމަދަރުސާއަށް ބޮޑުމޮޅެއް\nމަމެން އައްޑޫ އިންޓަރ ސްކޫލް ފުޓްބޯޅަ މުބާރާތުގައި ސަހާފްގެ ހެޓްރިކާއެކު ތަފާތު ބޮޑުކޮށް އަތޮޅުމަދަރުސާޓީމުން ފޭދޫސްކޫލްޓީމް ބަލިކޮށްފި އެވެ. ...\nvomadmin April 19, 2019\nޔޫތުޗެލެންޖް ކަޕް 2020- ގްރޫޕް އޭގެ 1 ވަނަ ޓީމްގެ ގޮތުގައި ކްލަސްޓާ އެފްސީ ސެމީފައިނަލަށް\n” ޔޫތުޗެލެންޖް ކަޕް 2020 ” ގައި މިއަދު ހަވީރު ކުޅެވުނު މެޗް ކްލަސްޓާ އެފްސީ ކާމިޔާބުކޮށް ގްރޫޕް ...\nvomadmin July 23, 2020\nމީދޫ – މަރަދޫފޭދޫ – އެކުވެރިކަމުގެ ވޮލީމެޗް މީދޫ ކާމިޔާބުކޮށްފި\nއަޟްހާއީދާއި ގުޅުވައިގެން މީދޫ ޓީމަކާއި މަރަދޫފޭދޫ ޓީމަކާއި ދެމެދު މިއަދު ކުޅެވުނު އެކުވެރިކަމުގެ ވޮލީމެޗް މީދޫޓީމް ކާމިޔާބުކޮށްފި ތަފްސީލް ...\nvomadmin August 7, 2020


Hashi Vikkumuge Viyafaari Kuramun Dhiya Mash'hooru Fannaanaku Hayyaru Kohfi - Vaguthu\nހަށިވިއްކުމުގެ ވިޔަފާރިޔަފާރި ކުރަމުންދިޔަ މަޝްހޫރު ފަންނާނަކު ހައްޔަރުކޮށްފި\nފުޅާ ދާއިރާއެއްގައި ހަށިވިއްކުމުގެ ވިޔަފާރި ކުރަމުންދިޔަ އެމެރިކާގެ މަޝްހޫރު އެކްޓްރެސް، އެލިސަން މެކް ހައްޔަރުކޮށްފިއެވެ.\nސީޑަބްލިއުގެ މަޝްހޫރު ސިލްސިލާ، ސްމޯލްވިލްގެ ދިހަ ސީޒަނުން ބެލުންތެރީންގެ މަޤުބޫލުކަން ހޯދާފައިވާ އުމުރުން 35 އަހަރުގެ އެލިސަން ހައްޔަރުކޮށްފައިވަނީ، އެމެރިކާގެ އެފްބީއައި އިން ކުރިއަށްގެންދިޔަ އޮޕަރޭޝަނެއްގައެވެ.\nއެލިސަންގެ މައްޗަށް، އަންހެނުންތަކެއް ހަށިވިއްކުމުގެ ވިޔަފާރީގެ ތެރެއަށް ވެއްދިކަމާއި، އެފަދަ ވިޔަފާރިއެއް ފުޅާ ދާއިރާއެއްގައި ހިންގަމުން ދިޔަކަމުގެ ދަޢުވާ ކުރެވޭއިރު، އޭނާ ވަނީ އެކަމަށް އިންކާރުކޮށްފައެވެ. އެލިސަންގެ މައްޗަށް ކުރެވޭ ދަޢުވާތަކާއި އެކު، ކޯޓުގައި އޭނާގެ ވަކީލުން ވަނީ އޭނާ ދޫކޮށްލުމަށް އެދިފައެވެ. ނަމަވެސް ގާޒީ ވަނީ އެ ހުށަހެޅުން ބަލައި ނުގަނެ އިސްތިއުނާފްގެ އަޑުއެހުމެއް ބޭއްވުމަށް ނިންމާފައެވެ.\nއެމެރިކާގެ މަޝްހޫރު އެކްޓްރެސް، އެލިސަން މެކް\nއަންނަ ހޯމަ ދުވަހު އެލިސަންގެ އިސްތިއުނާފް އަޑުއެހުން ބޭއްވުމަށް ތާވަލްކޮށްފައިވާއިރު، އޭނާ މިހާރު ވަނީ ޖަލަށް ގެންގޮސްފައެވެ. މި މައްސަލައިގައި އެލިސަންގެ އިތުރުން އޭނާގެ ލޯބިވެރިޔާ ރެނިއެރްވެސް މިދިޔަ މަހު ހައްޔަރުކޮށްފައިވާއިރު، އޭނާ އަތުލައިގަތީ ފުލުހުންނަށް ފިލަން ކާރެއްގައި ދުއްވާފައި ދަނިކޮށްކަމަށް ވެއެވެ.\nމި މައްސަލައިގެ ތަހުޤީޤަށް އެނގިފައިވާގޮތުގައި، ރެނިއެރް އާއި އެލިސަން ދިޔައީ ގަދަކަމުން ހަށިވިއްކުވުމަށްޓަކައި 20 އަންހެނުން ގެންގުޅެމުންނެވެ. މި އަންހެނުންގެ ހަށިގަނޑުގައި އެއީ އެމީހުންގެ އަޅުންކަން އަންގައިދިނުމަށް ޖަހާފައިވާ ނިޝާންތަކެއް ޖަހާފައިވާއިރު، މި އަންހެނުންނަށް ރެނިއެރްގެ ފަރާތުންވެސް ޖިންސީ ހާނިކަ ލިބިފައިވާކަން ވަނީ ހާމަވެފައެވެ.\nމި މައްސަލައިގައިގެ ތަހުޤީޤު އަދިވެސް ކުރިއަށްދާއިރު، އެކަމާއި ގުޅުންހުރި، އެ ނެޓްވޯކުގެ އިތުރު ބައެއް މީހުންވެސް ހޯދުމުގެ މަސައްކަތް އެފްބީއައި އިން ދަނީ ކުރަމުންނެވެ.\nއަންހެނުންތަކަކަށް ބިރު ދައްކައިގެން ގަދަ ބާރުން ހަށިވިއްކުވުމުގެ މި މައްސަލަ އެލިސަން އާއި އޭނާގެ ލޯބިވެރިޔާގެ މައްޗަށް ސާބިތުވެއްޖެ ނަމަ، އެ ދެމީހުނަށް މަދުވެގެން 15 އަހަރު ނުވަތަ އުމުރު ދުވަހުގެ ޖަލު ޙުމުމެއް އަންނާނެ ކަމަށް ބެލެވެއެވެ.\nއެލިސަން އަކީ ސްމޯލްވިލްގެ އިތުރުން 2006 ވަނަ އަހަރު ނެރުނު މަޝްހޫރު އެނިމޭޓެޑް ފިލްމު، "ދަ އޭންޓް ބުލީ"އަށް އަޑު އެޅުމުގައިވެސް ޙަރަކާތްތެރިވެފައިވާ ފަންނާނެކެވެ. މީގެ އިތުރުން "ވިލްފްރެޑް" އާއި "ދަ ފޮލޯވިންގ" ފަދަ މަޝްހޫރު ޓީވީ ޝޯވް ތަކުންވެސް އޭނާ ވަނީ ފެނިގެން ގޮސްފައެވެ.\nއޭޕްރީލް 25, 2018 16:52\nތަމެން ނުކުރައްޗޭ މިބާވަތުގެ އެއްވެސް ކަމެއް ހަނދާން ކުރާތި ނުކުރާތި ނުކުރާތި ނުުކުރާތި. އައި ޖަސްޓް ވޯންޓް ޔޫ ޓު ނޯ އައި ފައުންޑް އައުޓް ތައުޒަަންސް އޮފް ރީޒަންސް ފޯރ ޔޫ ޓު ބީ އަވޭ ފްރޮމް ދިސް ވޯރލްޑް އެން ދަ ރީޒަން އިޒް ދެއަރ އެން ދަ ރީޒަން އިޒް ދެއަެރ އެން ދަ ރީޒަން އިޒް ދެއަރ އެން ދަ ރީޒަން އިޒް ދެއަރ އެން ދަ ރީޒަން އިޒް ދެއަރ އެން ދަ ރީޒަން އިޒް ދެއަރ ކަމޯން ސްޓޭންޑް އަޕް ފްރޮމް ދަ ޗެއަެރ އެން ޑާންސް ޑާންސް ޑާންސް ޑާންސް ޑާންސް ޑާންސް ޑާންސް ޑާންސް ޑާންސް..\nއޭޕްރީލް 25, 2018 17:56\nޢައި އެމް އަ ބިގް ފެން އޮފް ޔޫ އޮލްވޭސް\nއޭޕްރީލް 25, 2018 20:08\nމޮޔަވީތަ..ބޭކާރު ކޮމެންޓް ކުރަމުންތި ދުަވަނީ\nއޭޕްރީލް 26, 2018 11:18\nނޭގެ މަވެސް ވާފޫއްސެއްގެ ވާހަކަ ނުދައްކަން މިހުންނަނީ "މީނަގަނޑު" ފާޑުފާޑުގެ ނަން ނަމުގަ ކުރާ ބޭކާރު ކޮމެންޓްތަކުން. ހަމަ ރަގަޅަށްވެސް ދެބޯ ބުރާންޗެއް މީ..!\nއޭޕްރީލް 26, 2018 13:11\nދެން ކޮބާ މިއާހަލީފާ ?


2 Rashegge maguthakugai thaaru alhan havaalu koffi - Hali News\nދެ ރަށެެއްގެ މަގުތަކުގައި ތާރު އަޅަން އާރުޑީސީއަށް\nރ. އަތޮޅު ހުޅުދުއްފާރާއި މ. މުލަކުގެ ބޮޑެތި މަގުތަކުގައި ތާރު އެޅުމުގެ މަސައްކަތް ޕްލޭނިން މިނިސްޓްރީގެ ފަރާތުން ރޯޑް ޑިވެލޮޕްމެންޓް ކޯޕަރޭޝަން (އާރުޑީސީ) އާ މިއަދު ހަވާލުކޮށްފިއެވެ.\nމި ދެރަށުގެ މަގުތަކުގައި ވެސް ތާރު އަޅަން ހަވާލުކޮށްފައިވަނީ ޑިސައިން އެންޑް ބިލްޑް އުސޫލުންނެވެ. ހުޅުދުއްފާރުގެ މަގުތަކުގައި ތާރު އެޅުމުގެމަސައްކަތް އާރުޑީސީއާ ހަވާލުކޮށްފައިވަނީ 390 ދުވަހުގެ ތެރޭގައި ނިންމާ ގޮތަށެވެ. މަސައްކަތުގެ އަގަކީ އަށްޑިހަ އަށް މިލިއަން ނުވަލައްކަ ބާރަ ހާސް ސާޅީސް ރުފިޔާ ފަންސާސް ފަސް ލާރިއެވެ.\n- 3.2 ކިލޯ މީޓަރުގެ މަގުގައި ތޭރު އެޅުން\n- މަގުތަކުގައި ފެން ހިންދާ ނިޒާމް ގާއިމް ކުރުން\n- މަގުތަކުގައި މަގު ބައްތި ޖެހުން\nމުލަކު މަގުތަކުގައި ތާރު އެޅުމުގެ މަސައްކަތުގެ އަގަކީ ސަތޭކަ ހަ މިލިއަން ދެ ލައްކަ ތިރީސް ހާސް ހަތް ސަތޭކަ ބާވީސް ރުފިޔާ ފަންސަވީސް ލާރިއެވެ. މި މަސައްކަތް ނިންމުމަށް އެއްވެސް ވެފައިވާ މުއްދަތަކީ 420 ދުވަހެވެ.\n- 5.8 ކިލޯ މީޓަރުގެ މަގުގައި ތޭރު އެޅުން\nމި ދެ އެއްބަސްވުމުގައި ޕްލޭނިން މިނިސްޓްރީގެ ފަރާތުން ސޮއިކުރެއްވީ ޕާމަނަންޓް ސެކްރެޓަރީ ޒީނިޔާ އަޙުމަދު ޙަމީދެއެވެ. ރޯޑު ޑިވެލޮޕްމަންޓް ކޯޕަރޭޝަންގެ ފަރާތުން ސޮއިކުރެއްވީ މެނޭޖިން ޑިރެކްޓަރ މޫސާ އަލީ މަނިކެވެ.\nއިތުރު ލިޔުންތައް މިނިސްޓްރީ އޮފް ޕްލޭނިންގ


Covid ge haalathu ragalhuvumun Addu ah bodethi luithakeh\nކޮވިޑްގެ ހާލަތު ރަނގަޅުވުމުން އައްޑޫއަށް ބޮޑެތި ލުއިތަކެއް\nއައްޑޫ ސިޓީ ހިތަދޫ: އެ ސިޓީގައި އަޅާފައިވާ ފިޔަވަޅުތަކަށް ބޮޑެތި ލުއިތަކެއް ވަނީ ދީފައި\nކޮވިޑް ފެތުރޭތީ ބަލި ކޮންޓްރޯލް ކުރަން އައްޑޫ ސިޓީގައި އެޅި ފިޔަވަޅުތަކަށް ލުއިތަކެއް ދީފި އެވެ.\nއައްޑޫ އެމަޖެންސީ އޮޕަރޭޝަން ސެންޓަރުން ބުނީ މިއަދުން ފެށިގެން ހެނދުނު 8:00 އިން ހަވީރު 6:00 އާއި ހަމައަށް ކެފޭ / ރެސްޓޯރެންޓްތަކުގައި ޑައިން އިންގެ ހިދުމަތް ދެވޭނެ ކަމަށެވެ.\nރޭ ފަތިސް ނަމާދުން ފެށެގެން މިސްކިތްތަކުގައި ޖަމާއާތް ހަދައިގެން ނަމާދު ކުރުމަށް ހުއްދަ ވެސް ވަނީ ދީފަ އެވެ. ނަމަވެސް ޖަމާއަތުގައި ނަމާދު ކުރެވޭނީ ގައިދުރުކޮށްގެންނެވެ.\nމީގެއިތުރުން ކުޅިވަރު ކުޅޭ ތަންތަން ހުޅުވުމަށް ހުއްދަ ދީފައިވާއިރު ސެލޫން އަދި ޖިމް ފަދަ ތަންތަން ހުޅުވުމަށްވެސް ވަނީ ހުއްދަ ދީފަ އެވެ. އެޗްޕީއޭގެ ގައިޑްލައިނާ އެއްގޮތަށް އެތަންތަން ހުޅުވޭނީ ހެނދުނު 8:00 އިން ހަވީރު 6:00 އަށެވެ.\nއައްޑޫގައި މިދިޔަ ހަފުތާގައިވެސް ވަނީ ލުއިތަކެއް ދީފަ އެވެ. އެގޮތުން ހިތަދޫ ފިޔަވައި މަރަދޫ އާއި މަރަދޫފޭދޫ އަދި ފޭދޫ ގައި ވަނީ ވަރަށް ބޮޑެތި ލުއިތަކެއް ދީފަ އެވެ. ނަމަވެސް މިހާރު ލުއި ދީފައި މިވަނީ ހިތަދޫ ވެސް ހިމެނޭ ގޮތަށެވެ.\nމަގުމައްޗާއި އާންމު ތަންތަނަށް ނުކުމެ އުޅުމާއި އެއްގަމު އުޅަނދުފަހަރު ދުއްވުން މަނާކުރަން އަންގާފައިވާ އެންގުން ވެސް މިހާރު ވަނީ އުވާލާފަ އެވެ.\nއައްޑޫ އެމަޖެންސީ އޮޕަރޭޝަން ސެންޓަރުގެ އެންމެ ފަހުގެ ތަފާސްހިސާބުތައް ދައްކާ ގޮތުގައި މިހާތަނަށް އައްޑޫގެ ހުރިގާ ރަށަކުން ޕޮޒިޓިވް ވެފައިވަނީ 501 މީހެކެވެ. އެކްޓިވް ކޭސްގެ ގޮތުގައި މިހާރު ތިބީ 52 މީހުންނެވެ. ތިން މީހަކު ހޮސްޕިޓަލުގައި އަންނަނީ ފަރުވާ ހޯދަމުންނެވެ.\nއައްޑޫ ސިޓީ އެޗްޕީއޭ ކޮވިޑް-19


vnews - ރަންދެލި: އަލީ ހަމީދަށް ކޯޓަށް ނުކުންނެވޭނެ!\nރަންދެލި ހާއްސައީ ރާއްޖޭގެ ސިޔާސީ މަސްރަހަށެވެ. އުފެއްދުން ބިނާ ކުރަނީ އާންމު ދިރިއުޅުމުން މިސާލުތައް ހިމަނައިގެން ވީހާވެސް ލުއި ގޮތަކަށެވެ.\nރަންދެލި: އަލީ ހަމީދަށް ކޯޓަށް ނުކުންނެވޭނެ!\n6 ޖުލައި 2013\nއަލަށް "އެޅުވި" ބަރަހަނާ "ފިލްމް" ކުޅުއްވި ކަމުގެ ތުހުމަތު އޮންނަ ސުޕްރީމް ކޯޓްގެ ފަނޑިޔާރު އަލީ ހަމީދު އަދިވެސް ސުޕްރީމް ކޯޓަށް ނުކުމެ ވަޑައިގަންނަވާތީ ވަރަށް ގިނަ ބަޔަކު އެވާހަކަ ދައްކަ އެވެ. އެމީހުންގެ ވާހަކައަކީ އެވަރުގެ މަގާމެއްގައި ހުންނެވި ބޭފުޅެއްގެ މައްޗަށް އެވަރުގެ ބޮޑު ހުތުރު ތުހުމަތެއް ކުރެވިފައި ވަނިކޮށް ވަޒީފާއަށް ނުކުމެ ވަޑައިގަންނަވާތީ ކަންބޮޑުވަނީ ޔޯލަ އެވެ. ދުނިޔޭގެ އެހެން ގައުމުތަކުގައި ވެސް އެފަދަ ތުހުމަތުތައް ބޭފުޅުންނަށް ކުރެވުނީމާ އަމިއްލަފުޅަށް ގެއަށް ވަޑައިގަންނަވަޔޯލަ އެވެ.\nއަޅުގަނޑު އެކަމާ މުޅީން ދެކޮޅެވެ. އަޅުގަނޑުގެ ނަޒަރުގައި އަލީ ހަމީދު ކޮންމެހެން ވެސް ކޯޓަށް ނުކުމެ ވަޑައިގަންނަވަން ޖެހޭނެ އެވެ. އަދި އަލީ ހަމީދާމެދު އެއްވެސް ފިޔަވަޅެއް ވެސް އަޅައިގެން ނުވާނެ އެވެ. ނުވެސް އެޅޭނެ އެވެ. އަލީ ހަމީދެވެ؛ މަނިކުފާނު ކޯޓަށް ވަޑައިގަންނަވާށެވެ. އެތަނުން ކައިވަތަކަށް ވެސް ބޭރަށް ނުކުމެ ވަޑައިގަންނަވާނެ ކަމެއް ނެތެވެ. އަޅުގަނޑުގެ ނިޔާއަކީ މަނިކުފާނު ކުށްވެރިވާކަށް ނުޖެހެ އެވެ.\nއަލީ ހަމީދު ކޯޓަށް ވަޑައިގަންނަވަން ޖެހޭ ކަމަށް އަޅުގަނޑު ގަބޫލު ކުރާއިރު ރައީސް މުހައްމަދު ނަޝީދަށް ވެސް ދަންނަވާނެ ވާހަކައެއް އެބައޮތެވެ. މަނިކުފާނެވެ؛ އާދޭސް ކޮށްފައި ދަންނަވަމެވެ. ނަމަނަމަ ކޯޓްގައި އޮތް ޝަރީއަތަށް ވަޑައި ނުގަންނަވައްޗެވެ. ހުޅު ޖަހައި ތަންތަން އަންދާ ސުންނާފަތި އަރުވާލައިގެން ވިޔަސް ކޯޓްގައި އޮތް ޝަރީއަތް ހިނގައިގަތަ ނުދެއްޗެވެ.\nހައިކޯޓްގެ ފަނޑިޔާރު އަހުމަދު ޝަރީފު ވެސް ގޭގައި މަޑު ކުރައްވާނެ ކަމެއް ނެތެވެ. ހައިކޯޓް ހުޅުވައިގެން ވަދެވަޑައިގަންނަވާށެވެ. އެތާނގައި ދިރިއުޅުއްވާށެވެ. ސީއެސްސީގެ ރައީސް މުހައްމަދު ފަހުމީ ހަސަނެވެ؛ މަނިކުފާނާމެދު ނުރުހޭ ބަޔަކު ނުރުހިގެން ތިބެދާނެ ނޫން ހެއްޔެވެ؟ އެމީހުން ކިޔާއެއްޗެއް ބޮލާ ކަންފަތާ ދޭތެރޭން ދާން ދޫކޮށްލާށެވެ. މަނިކުފާނު ހުންނަވާން ވާނީ "ފިސާރި ފަހުމީ" އަކަށް ވެވަޑައިގެން ތިޔަ ގޮތުގަ އެވެ.\nގޭތެރެއަށް ހިމާރު ފަހަރުވާ އޮއްސާތީ ހިމާރުގެ ވެރިޔާ ފޫޓް ތެރެއަށް އެ ސޮރު ނެރެ އެވެ. އެ ސޮރު ފޫޓު ތެރޭގައި އޮއްވާ މީހަކު ވަގަށް ވަދެ ދަމާ ހަލާ ބާޒާރަށް ގެންގޮސް ވިއްކައި ފައިސާގެ ބޭނުން ހިފައިފި އެވެ. މިކަމަކާ ހިމާރުގެ ވެރިޔާ ދަތްކުނޑިވިކާފައި ފަނޑިޔާރު ގެއަށް ހިނގާއްޖެ އެވެ. އޭނާ ދެއްނެވި އެވެ. ފަނޑިޔާރު މަނިކުފާނެވެ. މިހިރަ ކަލޭގެ މަގޭ ހިމާރު ވަގަށް ނަގައި ވިއްކައި ފައިސާ ކައިފި އެވެ. މި ކަލޭގެ ބުރިން ހަންނަގާފައި ގާމަތީ ރަށަކަށް އަރުވާލައި ދޭށެވެ. އެއާއެކު ހިމާރު ވިއްކި މީހާ ކީސާއިން ފައިސާ ފޮއްޗެއް ނަގައި ފަނޑިޔާރަށް އެއްލައިފި އެވެ. އަދި ބުންޏެވެ: ފަނޑިޔާރު މަނިކުފާނެވެ. މިއީ ޝަރީއަތް ފެށުމުގެ ކުރިން ދޭ މިނާފައްޗެވެ. އަވަހާ މިކަން ނިންމަވާށެވެ. އަހަރެން އެ ހިމާރު ވަގަށް ނެގީމެވެ. އޭނާ އެދުނު ގޮތަށް ފަނޑިޔާރު ވަގުތުން މުގުރުން ލަޑާފައި ނިޔާ އިއްވަ އެވެ. ކަލޭގެ ހުކުމަކީ ބުރިން ހަން ނަގާފައި ގާމަތީ ރަށަކަށް އަރުވާލުމެވެ. މިވީ ކިހިނެއްތޯ އެވެ؟ ހިމާރު ވަގަށް ނެގި މީހާއަށް އަށް އަދަބެއް ނެތެވެ. އަމިއްލަ ފޫޓްގައި ހިމާރު ގެންގުޅުނު މީހާ "މަރާލީ" އެވެ.\nއަޅުގަނޑުމެންގެ ހުކުމް އޮތީ އެ ދަރަޖައިގައިހެން މިހާރު އެބަހަރަ ހީވެ އެވެ. އެހެންޏަ، ރައީސް ޖުމްހޫރިޔާ އަކަށް ވުމުގެ ކުރިން ވައްކަން ކުރި މީހާއަށް ވެސް ރައީސްކަން ކުރެވެ އެވެ. ހަމަ އެމީހާ ރައީސެއް ގޮތުގައި ހުންނަވައި ގާޒީއަކު ވަގަށް ނެގުމުން ވެސް ކޯޓަށް ހާޒިރުނުވެ އަނެއް ފަހަރާ ރައީސް ކަމަށް އަންނާން ފުރުސަތު އޮވެ އެވެ. އޭނާގެ މައްޗަކަށް ހުކުމެއް ވެސް ނޯވެ އެވެ. ގާނޫނެއް ވެސް ނުހިނގަ އެވެ.\nސަރުކާރުގެ ގިނަ އަދަދެއްގެ ވެރިންނާއި ރައްޔިތުންގެ މަޖިލީހުގެ ބައެއް މެންބަރުންނާއި އެނޫން ވެސް އެތައް ބަޔަކު ވެބްކެމެއްތޯ ކޮންމެވެސް އެއްޗެއްގެ ކުރިމަތީގައި ބަރަހަނާވެ އެމީހުންގެ އޮރިޔާން ފީތާ މުޅި ދުނިޔޭ އިސްކިރީނުގައި އެޅުވުމުން އެމީހުނަކަށް ވެސް އަދަބެއް ނޯވެ އެވެ. އެމީހުން ވަޒީފާގައި ވެސް ތިބެ އެވެ.\nމުޅި ގައުމުގައި ހުޅު ޖަހައި 200 މިލިޔަން ރުފިޔާގެ ގެއްލުން ދިނީމާ އެކަން ރާވައި އެކަމަށް ހިތްވަރު ދިން މީހާއާ އާއި ޖަމާއަތް ވެސް އޮތް ގޮތަށް އޮތީ އެވެ. ކުރަނީ އިސްލާމީ ޝަރީއަތެވެ. އެކަމަކު ހައްގުން ކަމަކާ ނުލައި މީހުން މަރާ މީހުންގެ މައްޗަށް މަރުގެ އަދަބެއް ނުދެވެ އެވެ. ވަޅި ހަރައި މީހުން މެރުމުން އެކަން އިންސާނިއްޔާ ހިލާފެއް ނުވެ އެވެ. މީހާ މެރި މީހާއަށް މަރުގެ އަދަބު ދޭންވީމާ އެއީ އިންސާނިއްޔަތާ ހިލާފު ކަމަކަށް ވެއެވެ. ވިހާފައި ކުދި ދަރިން މަރާ މީހުނަށް އަދަބެއް އޮންނާކަށް ނުޖެ އެވެ. ހައްދު ޖަހާން ޖެހޭ މީހާ ބުޑުމަތީގައި ދުއްރައިން ބޮނޑިއެއް ވިހެލެވޭ ކަށް ނޯވެއެވެ. ރައްޔިތުންގެ މަޖިލީހުގެ މެންބަރުން ދައުލަތުގެ މުދާ ތަޅައި ދުންކާލި އަރުވާލުމުން ވެސް އެއީ ޑިމޮކްރަސީ އެވެ. އެމީހުނާ ބެހޭ ގޮތުން ބަހެއް ބުނެފިތަ، އެމީހަކަށް ރިޔާސީ ނިޒާމް ނޭނގެނީ އެވެ.\nއެއްވެސް ކަމެއްގައި ގޮތެއް ފޮތެއް އަޅުގަނޑުމެންގެ ނެތް އިރު އަލީ ހަމީދު އޮފީހަށް ނުކުމެ ވަޑައިގަންނަވާތީ އަޅުގަނޑު ހައިރާނެއް ނުވެއެވެ. އަލީ ހަމީދު ވެސް ނުކުމެ ވަޑައިގަންނަވަންވީ އެވެ. އަހުމަދު ޝަރީފު ވެސް ނުކުމެ ވަޑައިގަންނަވަނީ އެވެ. ފަހުމީވެސް ގެއަށް ވަޑައިގަންނަވާނެ ކަމެއް ނެތެވެ.\nއަޅުގަނޑު ހައިރާންވަނީ މޭދުތައް ބިނދެބިނދެގެން ދާވަރަށް ގުއްޓު އަޅާފައި އިންސާފުގެ ކުރިމައްޗަށް ގެންދަހަރޭ، އިޖުތިމާއީ ފޭރާމޭ، ގާނޫނޭ ކިޔާފައި ހެދުން ލައިގެން އުޅޭތީ އެވެ. ކީއްކުރާހާ ހެދުމެއް ހެއްޔެވެ؟ ގައިމު ހައްޓަށް ލުޔެއް ވާނީ ވެސް އެ ބާލައި އެއްލައިލީމާ ނޫން ހެއްޔެވެ؟ ފުރަތަމަ ޗައްޕަލު އަތަށް ނަގާށެވެ. ދެން ދުވަހަރެވެ. ވަރުބަލިވީމާ ހަރުވާޅުވާޅުގަނޑު ދޫކޮށްލާށެވެ. ރޭސް ނިންމާން ވާނީ ފުރަތަމަ ހަމާއެކު އެވެ. ބިރަކާ ނުލައި މަޖާ ކުރުމުގެ ސިޔާސަތުގައި ކަން އޮންނާން ވާނީ މިހެން ނޫންތޯ އެވެ. އެ ސިޔާސަތުގައި ދަމާ ރަނބަ ކޫއްތާފައި ގެންދާންވާނީ، ޝަރީއަތް ހިންގާން ވާނީ އަޅުގަނޑު ކަހަލަ ދެރަ ސޮޑާއިންގެ މައްޗަށެވެ.\nމާ މޮޅު ޑިމޮކްރަސީއެއްވީމާ މިކަމަކުން މިންޖެއް ވެސް ވާކަށް ނެތެވެ! މާ މޮޅަށް ލިޔުނު ގާނޫނު އަސާސީއެއް ވީމާ ކަމެއް ދިމާވީމާ ދެންދާނެ މަގެއް ވެސް ނެތެވެ! ދެން މިޖެހެނީ ރަށުގައި ތިބި ހުރިހާ ދެރަ ސޮޑާއިން ފުޅަންގަށް ވެގެން ތިބޭށެވެ. ހިބަރު ހިފާފާނެތީ ކަނޑުއޮޅީގައި ދަތުރު ކުރެވޭކަށް ނޯވެ އެވެ. ހޯގުޅާ ޖަހައިގެންފާނެތީ ލޮނުން މައްޗަށް އެރޭކޮށް ނޯވެ އެވެ. ހޯގުޅަލާއި ހިބަރަށް އަތުނުވާން ކަމަށް އެއްގަމަށް އެރޭކަށް ނޯވެ އެވެ. ހިކިފަހަށް އަރައިފިތަ، އަންހެންވެރިން ގޯނި ގޯންނަށާއި ތެލިތެއްޔަށް އަޅައިގެން ގެންގޮސް ގަރުދިޔަ ހަދައިފަތެވެ.\nއަޅުގަނޑު ކުޑަކުޑައިރު މުންޑޫގައި އުޅެނިކޮށް އަންހެން ކުއްޖެއްގެ ސިޓީ ލިބިއްޖެ އެވެ. ލޯބީގެ ސިޓީއެވެ. ޖަވާބުގައި އަޅުގަނޑު ވެސް ސިޓީއެއް ލިޔެފީމެވެ. ދެ ސިޓީގައި ވެސް އޮތީ އެއް ވާހަކައެކެވެ. ލޯބިވާ ވާހަކަ އެވެ. ކަންދިމާ ކުރި ގޮތުން ފަޅާއެރީ އަޅުގަނޑުގެ ސިޓީ އެވެ. މި މައްސަލައިގައި އަޅުގަނޑު ބައްޕަ، އޭރުގެ ކަތީބު އަޅުގަނޑު ހާޒިރުކޮށް ސުވާލު ކުރެއްވި އެވެ؛ މީ ކީއްވެގެން ލިޔުނު ސިޓީއެއް ހެއްޔެވެ؟ އަޅުގަނޑު ދެންވީމެވެ. ތިޔަ ސުވާލު ބައްޕައަކަށް އުހުނ، ކަތީބަކަށް ނުކުރެވޭނެ އެވެ. ސަބަބަކީ ތިޔަ ސިޓީގައި ލިޔުނު ސަބަބު އޮންނާނެ އެވެ. އަދި ތިޔަ ކަމާ ގުޅިގެން އަޅުގަނޑު އެކަންޏަކު އަދަބެއްވެސް ނުދެވޭނެ އެވެ. ސަބަބަކީ ކުރިން އަޅުގަނޑަށް ސިޓީ ފޮނުވީ އެކޮޅުންނެވެ. ސިޓީ މިއޮތީ އެވެ. އަމެވެ. ދެކޮޅު ވާންޖެހޭނީ ހަމަހަމަ އެވެ. އެހެން ކަމުން މި ކޮލަމް ލިޔެގެނޭ ކިޔާފައި އަޅުގަނޑާ ސުވާލެއް ކޮށްގެން ނުވާނެ އެވެ.\nފޫޓް - ހުސް ބިންކޮޅު\nދެރަ ސޮޑާ - އާދައިގެ މީހާ\nމޭދު - ޕޯޑިއަމް\nކީސާ - ޖީބު ދަބަސް


Liyekiyunthakaa hure Sun ge money laundering mahsala miadhu ves kuriah nudhiya! | Jazeera\tލިޔެކިޔުންތަކާ ހުރެ ސަންގެ މަނީލޯންޑްރިންގެ މައްސަލަ މިއަދު ވެސް ކުރިއަށް ނުދިޔަ! - Jazeera\nލިޔެކިޔުންތަކާ ހުރެ ސަންގެ މަނީލޯންޑްރިންގެ މައްސަލަ މިއަދު ވެސް ކުރިއަށް ނުދިޔަ!\nނާޒިމް ހަސަން November 19, 2020 310 views0\nދައުވާއާ ގުޅޭ ލިޔެކިޔުންތަކާ ގުޅިގެން މިއަދު ވެސް ކުރިމިނަލް ކޯޓުގައި ސަން އިންވެސްޓްމެންޓް ކުންފުނީގެ މަނީލޯންޑްރިންގެ މައްސަލާގެ އަޑުއެހުން ކުރިއަށް ނުގެންދެވި ނިންމާލައިފިއެވެ.\nމީގެކުރިން ވެސް މި މައްސަލާގެ އިބްތިދާއީ އަޑުއެހުން ނިންމާލަން ޖެހުނީ ލިޔެކިޔުންތައް ސަން ކުންފުންޏަށް ނުލިބޭ ކަމަށް ބުނެ ޝަކުވާ ހުށަހެޅުމުން ލިޔެކިޔުންތައް ހަމަކުރުމަށެވެ. މިއަދުގެ އަޑުއެހުން ފެށުމާއެކު ވެސް ސަންގެ ވަކީލް އަލީ ޝާހު ވަނީ ދައުވާއާ ގުޅޭ ލިޔުންތައް އެ ފަރާތަށް އަދިވެސް ނުލިބޭކަން ފާހަގަ ކުރައްވާފައެވެ.\nއެކަމާ ގުޅިގެން ދައުލަތުގެ ވަކީލް ވިދާޅުވީ ސަންއާ ހަވާލު ކުރަން ޖެހޭ ލިޔުންތައް މިހާރު ހުންނާނީ ހަވާލުކޮށްފައި ކަމަށާއި ހަވާލު ނުކުރެވި ހުރި ލިޔުންތަކަކީ ސިއްރު ލިޔުމަކާއި ބައެއް ފަރާތްތަކުގެ ޒާތީ މައުލޫމާތު ހިމެނޭ ލިޔުންތައް ކަމަށެވެ. އެ ލިޔުންތައް ނެތް ކަމުގައިވީ ނަމަވެސް ދައުވާއަށް ޖަވާބުދާރީވުމަށް ހުރަހެއް ނޯންނާނެ ކަމަށެވެ.\nއެކަމާ ހިތްހަމަ ނުޖެހި، އަލީ ޝާހް ވާހަކަ ދެއްކެވިއެވެ. މައްސަލަ ބައްލަވާ ގާޒީ އަހުމަދު ޝަކީލް ވަނީ ލިޔުންތަކުގެ ބަހުސް ދިގުލައިގެންދާތީ ކަންބޮޑުވެފައެވެ. ގާޒީ ވިދާޅުވީ ނުލިބޭ ލިޔުންތައް ފާހަގަކޮށް ލިޔުމުން ހުށަހަޅަން ސަންއަށް އެންގުމުން އެކަން ކޮށްފައިނުވާ ކަމާއި ކޮންމެ ފަހަރަކު އަޑުއެހުމުގައި އެ ވާހަކަ ދައްކަން ވެއްޖެނަމަ މައްސަލަ ދިގުލައިގެންދާނެ ކަމަށެވެ.\nދެން ގާޒީ ފުރުސަތު ދެއްވީ ނުލިބޭ ލިޔުންތައް ވަކިވަކިން ފާހަގަ ކުރުމަށެވެ. ވަކީލް ޝާހް، ލިޔުންތަކުގެ ނަންބަރުތައް ފާހަގަ ކުރަމުން ދިޔައިރު ދައުލަތުން ގެންދިޔައީ އެ ލިޔުން ނުލިބި އޮތް ސަބަބު ހާމަ ކުރައްވަމުންނެވެ. އެގޮތުން ބައެއް ލިޔުންތަކަކީ ސަންއާ ހަވާލު ކުރެވިފައިވާ ލިޔުންތަކެއް ކަމަށް ދައުލަތަށް ފާހަގަ ކުރެވިފައިވީ ނަމަވެސް އެ ލިޔުންތައް ސަންއަށް ލިބިފައި ނެތެވެ. އެހެންވެ އެ ލިޔުންތައް ދައުލަތުން ސަންއާ ހަވާލު ކުރުމަށް ކޯޓަށް ހުށަހަޅާނެ ކަމަށް ދައުލަތުގެ ވަކީލް ވިދާޅުވިއެވެ.\nގާޒީ ޝަކީލް ވިދާޅުވީ ދެން އޮންނަ އަޑުއެހުމެއްގެ ކުރިން ލިޔުންތައް ހަމަވެއްޖެކަން ޝަރީއަތުން ވެސް ކަށަވަރު ކުރާނެ ކަމަށާއި ދެން އޮންނަ އަޑުއެހުމެއްގައި ލިޔުންތަކާ ގުޅޭ ބަހުސަށް އިތުރު ފުރުސަތެއް ނުދެވޭނެ ކަމަށެވެ. އަދި އެ އަޑުއެހުމުގައި އޮންނާނީ ދައުވާ އިއްވައި އެއަށް ސަން ކުންފުނީގެ ފަރާތުން ޖަވާބުދާރީވުން ކަމަށް ވެސް ގާޒީ ވިދާޅުވިއެވެ.\nސަން ކުންފުނި ހިމެނޭ މުއާމަލާތާ ގުޅިގެން ކުރީގެ ރައީސް އަބްދުﷲ ޔާމީންގެ މައްޗަށް ވެސް ވަނީ ދައުވާ އުފުލާފައެވެ. އެ މައްސަލާގެ އިބްތިދާއީ ފުރަތަމަ އަޑުއެހުން ކުރިއަށް ނުގެންދެވުނެވެ. އަދި އިއްޔެއަށް ތާވަލުކުރި މައްސަލަ ރައީސް ޔާމީން އެދިވަޑައިގެން ވަނީ ކެންސަލް ކޮށްފައެވެ.\nމީދޫ ދާއިރާގެ މެންބަރު އަހުމަދު ސިޔާމްގެ ސަން އާއި ރައީސް ޔާމީންއަށް ދައުވާ އުފުލި މައްސަލައަކީ ޓޫރިޒަމް މިނިސްޓްރީ އާއި އެމްއެމްޕީއާރްސީ މެދުވެރިކޮށް ރިސޯޓެއްގެ ގޮތުގައި ތަރައްގީ ކުރުމަށްޓަކައި ރ. ފުއްގިރި ކުއްޔަށް ދޫކުރުމުގެ މުއާމަލާތާ ގުޅޭ މައްސަލައެވެ. ޕީޖީ އޮފީހުން ބުނެފައިވާ ގޮތުގައި ރައީސް ޔާމީން ވަނީ ނުފޫޒު ބޭނުންކޮށްގެން މއ. ކުރިކީލަހިޔާ އަހުމަދު ކްރިކް ރިޒާ މެދުވެރިކޮށް ރިޝްވަގުތެ ގޮތުގައި 1،117،000 ޑޮލަރު ހޯދައި ސަން ކޮންސްޓްރަކްޝަން އެންޑް އިންޖިނިއަރިން އާއި ސަން އިންވެސްޓްމެންޓް ބޭނުންކޮށްގެން އެ ފައިސާ ލޯންޑާކުރުމަށްޓަކައި ފަށަލަކޮށްފައެވެ.\nޕީޖީ އޮފީހުން ބުނެފައިވާ ގޮތުގައި، މި މައްސަލާގެ ތެރެއިން ކުށުގައި ހިމެނޭ ފައިސާގެ ގޮތުގައި 1،349،885 ޑޮލަރާއި ކުށުގެ އަމަލުން ހޯދި ފައިސާއާ އެއްކޮށްފައިވާ 2،295،250 ޑޮލަރާއި ޖޫރިމަނާގެ ގޮތުގައި 34،689،425 ޑޮލަރު ދައުލަތަށް އަނބުރާ ހޯދުމަށް މަސައްކަތް ކުރާނެއެވެ.


vnews - Congress baavvan club thakuge qaanoonee adhadhu hamaeh nuvey: FIFA\nކޮންގްރެސް ބާއްްވަން ކްލަބުތަކުގެ ގާނޫނީ އަދަދު ހަމައެއް ނުވޭ: ފީފާ\nފުޓްބޯލް އެސޯސިއޭޝަން އޮފް މޯލްޑިވްސް ----\nވިކްޓަރީ ސްޕޯޓްސް ކްލަބުން އިސްނަގައިގެން އަންނަ ހުކުރު ދުވަހު ބާއްވަން މަސައްކަތްކުރާ ފުޓްބޯލް އެސޯސިއޭޝަން އޮފް މޯލްޑިވްސްގެ ކޮންގްރެސްއަށް ކްލަބުތަކުގެ ގާނޫނީ އަދަދު ހަމަނުވާ ކަމަށް ފުޓްބޯޅައާ ބެހޭ މައި އިދާރާ، ފީފާއިން ބުނެފި އެވެ.\nއެފްއޭއެމްގެ ލީޑާޝިޕް ބަދަލުކުރުމަށް އެކްސްޓްރާ އޯޑިނަރީ ކޮންގްރެސް މިމަހުގެ 15 ވާ ހުކުރުދުވަހު ބާއްވަން ވިކްޓަރީން އައީ މަސައްކަތް ކުރަމުންނެވެ.\nއެފްއޭއެމްގެ ގަވާއިދު ބުނާގޮތުން މެމްބަރު ކްލަބުތަކުގެ ފަންސާސް އިންސައްތަ މެމްބަރުން ހުށަހަޅައިފިނަމަ 14 ދުވަސްތެރޭ އެކްސްޓްރާ އޯޑިނަރީ ކޮންގްރެސްއެއް ބޭއްވުމަކީ އެފްއޭއެމްގެ ހިންގާ ކޮމިޓީގެ މަސްއޫލިއްޔަތެކެވެ. އަދި އެފްއޭއެމްއިން މި ކޮންގްރެސް ނުބާއްވައިފިނަމަ އޭއެފްސީ އަދި ފީފާގެ އެހީތެރިކަމާއެކު އެކްސްޓްރާ އޯޑިނަރީ ކޮންގްރެސްއެއް ބޭއްވުމުގެ ބާރު ރަޖިސްޓްރީ ކޮށްފައިވާ ކުލަބުތަކަށް ލިބެއެވެ.\nއެފްއޭއެމްއިން ކޮންގްރެސް ނުބާއްވަން ނިންމީ ހުށަހެޅި 14 ކުލަބުގެ ތެރެއިން ކްލަބު ރޮކްސްޓްރީޓާއި ފޯކައިދޫއަކީ އެފްއޭއެމްގައި ރަޖިސްޓްރީކޮށްފައިވާ ކްލަބަކަށް ނުވާތީ ކަމަށް ބުނެއެވެ. އަދި ނިއުރޭޑިއަންޓަކީ އެފްއޭއެމްއިން ސަސްޕެންޑުކޮށްފައިވާ ކްލަބެއް ކަމަށާއި، އިތުރު ހަތަރު ކްލަބަކުން ސޮއި އަނބުރާ ގެންގޮސްފައިވާ ކަމަށް ބުނެއެވެ.\nމި ކޮންގްރެސްއާ ގުޅިގެން ފީފާ އާއި އޭފްސީގެ ޓީމެއް ވަނީ މާލެ އައިސްފައެވެ.\nއެފްއޭއެމް ހައުސްގައި މިއަދު ބޭއްވި ނޫސްވެރިންގެ ބައްދަލުވުމެއްގައި ފީފާގެ ފަރާތުން ރާއްޖެ އައި އޮފިޝަލް ވިދާޅުވީ މި ކޮންގްރެސްއާ ގުޅިގެން ކްލަބުތަކާއެކު މިއަދު މަޝްވަރާ ކުރެވުނު ކަމަށެވެ. އަދި އެފްއޭއެމްގެ އެކްސްޓްރާ އޯޑިނަރީ ކޮންގްރެސްއެއް ބޭއްވުމަށް ބޭނުންވާ ކްލަބުތަކުގެ ގާނޫނީ އަދަދު ހަމަނުވާކަން ފީފާއަށްވެސް ޔަގީންވެފައިވާ ކަމަށް ބުންޏެވެ.\nމިއަދުގެ ބައްދަލުވުމުގައި އެފްއޭއެމްގެ ރައީސް ބައްސާމް ވިދާޅުވީ ފީފާގެ ނިންމުމާއެކު ދެން އެ އިދާރާއިން މަސައްކަތް ކުރާނީ ކުރިއަށް މިއޮތް ފުޓްބޯޅަ ސީޒަނަށް ތައްޔާރުވުމަށް ކަމަށެވެ. އަދި ކުޅިވަރާ ބެހޭ ވުޒާރާއިން އެފްއޭއެމްއަށް ކުރަނީ ތުހުމަތުތަކެއް ކަމަށްވެސް ވަނީ ބުނެފައެވެ.\nފުޓްބޯޅައިގައި އެންމެ ފަހު ގޮތް ނިންމާ ފަރާތަކީ ފީފާއެވެ.\nއެފްއޭއެމްގެ އެކްސްޓްރާ އޯޑިނަރީ ކޮންގްރެސްއެއް ބޭއްވުމަށް ބޭނުންވާ ކްލަބުތަކުގެ ގާނޫނީ އަދަދު ހަމަނުވާކަމަށް ފީފާއިން ބުނުމުން، ވިކްޓަރީން ބާއްވަން މަސައްކަތް ކުރަމުން އައި ކޮންގްރެސް، ދެން ނުބޭއްވޭނެ އެވެ.


Phone thah slow kuraathee Apple adhi Samsung joorimanaa kohffi - One Online\nފޯނުތައް ސްލޯކުރާ ކުރާތީ ސެމްސަންގް އަދި އެޕަލް ޖޫރިމަނާކޮށްފި\nއާ ފޯނުތައް ނެރުމާއެކު ކުރީގެ ފޯނުތަކުގެ ސްޕީޑު ލަސްކުރާތީ އެޕަލް އަދި ސެންސަންގް ޖޫރިމަނާ ކޮށްފިއެވެ.\nއެޕަލް އަދި ސެމްސަންގް އިން ފޯނުތަކުގެ ސްޕީޑް ލަސްކުރާ ކަމަށް ދެކެވޭ ވާހަކަތަކަށް އެތައް ބަޔަކު ޝަކުވާ ހުށަހަޅާފައިވާއިރު އިޓަލީގެ ކޯޓުން ކުރި މިހުކުމަކީ މިކަމާގުޅިގެން އެ ދެ ކުންފުނީގެ މައްޗަށް ކުރި ފުރަތަމަ ހުކުމެވެ.\nއެޕަލް އަދި ސެމްސަންގް އިންވެސް އަލަށް ފޯނު ނެރޭއިރު ކުރީގެ ފޯނުގެ އޮޕަރޭޓިން ސިސްޓަމް ތަކަށް އާ އަޕްޑޭޓް ފޮނުވާލަައެވެ. އަދި އެ އަޕްޑޭޓް އެޅުމުން އެ ފޯނުތައް ލަސްވެ އާ ފޯނުތައް ގަންނަން މީހުންގެ ޝައުގުވެރިކަން ބޮޑުވެ އެވެ.\nއިޓަލީގެ އެންޓި ޓްރަސްޓް އޮތޯރިޓީ (އޭޖީސީއެމް) އިން ކުރި ކޮމްޕްލެކްސް އިންވެސްޓިގޭޝަނުން އެނގުނު ގޮތުގައި ދެ ކުންފުނިންވެސް ވަނީ ފޯނަށް ސަޕޯޓް ނުކުރާ ސޮފްޓްވެއަރ އަޕްޑޭޓް އެޅުމަށް އެ ފޯނުތައް ގެންގުޅޭ ކޮންސިއުމަރުންނަށް ފޮނުވާފަަ ކަމަށެވެ. އަދި މި ގޮތަށް އަމަލު ކުރި އިރު ކޮންސިއުމަރުންނަށް އެ އަޕްޑޭޓް އެޅުމުން ވާނެ ގެއްލުމަށް ނުވަތަ އެ ޑިވައިސް ރަނގަޅަށް މަސައްކަތް ކުރާނެ ގޮތުގެ މައުލޫމާތު ނުދޭ ކަމަށް ވަނީ ފާހަގަވެފައެވެ.\nއޭޖީސީއެމުން ނެރުނު ބަޔާނުގައި އިތުރަށް ފާހަގަކޮށްފައިވާ ގޮތުގައި އެ އަޕްޑޭޓް ތަކުން ބޮޑެތި މެލްފަންކްޝަންސްތައް ފޯނަށް ދިމާވެ، ފޯނު ގެ ފަންކްޝަންތައް ލަސްވެ ބޭނުން ނުކުރެވޭވަރުވެސް ވެފައިވެ އެވެ. އަދި ސެމްސަންގް އިން ވަނީ 2014 ގައި ނެރުނު ނޯޓް4ގެ ޔޫސަރުންނަށް އެންމެ ފަހުގެ ގޫގަލް އެންޑްރޮއިޑް އޮޕަރޭޓިން ސިސްޓަމް އެޅުމަށް އެދިފައި ކަމަށާއި އެ އަޕްގްރޭޑް އެޅުމުން ފޯނު އެކީ ސްލޯވެފައިވާ ކަމަށް ވެސް ފާހާގަ ވެފައިވާކަމަށް އޭޖީސީއެމުގެ ބަޔާނުގައި ވެއެވެ. މިއީ ނޯޓް7އަށް އަސްލު ބޭނުން ކުރެވޭ އަޕްގްރޭޑެކެވެ.\nއަދި ހަމަ އެހެންމެ އެޕަލް އިން ވަނީ އައިފޯން6ގެންގުޅޭ ފަރާތްތަކަށް ވެސް އައިފޯން7ގެ ސިސްޓަމް އެޅުމަށް އެދިފައެވެ. އެޕަލްއިން ވެސް ފޯނުގެ ޔޫސަރުންނަށް އެ އަޕްގްރޭޑް ކުރުމުން ފޯނުގެ ސްޕީޑް ލަސްވެ ފަންކްޝަން ތަކަށް ބުރޫއަރާނެ ކަމަށް ބުނެފައި ނުވާ ކަމަށް އޭޖީސީއެމުގެ ބަޔާނުގައި ވެއެވެ.\nމީގެ އިތުރުން އެޕަލް އިން އެއްވެސް ވަރަކަށް ފޯނަށް ދިމާވާ މައްސަލަތަކުގައި ސަޕޯޓް ނުދޭ ކަމަށާއި، ލީގަލް ވޮރަންޓީން ވެސް މިކަންކަން ކަވަރު ނުކުރާ ކަމަށް އެބަޔާނުގައި ވެއެވެ.\nއެޕަލް ކުންފުނި ޖޫރިމަނާ ކޮށްފައިވަނީ 10 މިލިއަން ޔޫރޯއަށެވެ. ސެމްސަންގް ޖޫރިމަނާ ކުރީ5މިލިއަން ޔޫރޯ އިންނެވެ.\nގުޅޭ ޓެގު އެޕަލް ސްމާޓް ފޯން އައިފޯން ޓެކްނޮލޮޖީ ސެމްސަންގް


Film"Sooryavanshi" theatre thah hulhuvumaai eku release kuranee – adduLIVE\nފިލްމް"ސޫރްޔަވަންޝީ" ތިއޭޓަރުތައް ހުޅުވުމާއެކު ރިލީޒް ކުރަނީ\nJul 08, 2021, 18:55 ޝަބްނަމް ރަޝީދު\nއަކްޝޭ ކުމާރު ލީޑް ރޯލުން ފެނިގެންދާ ފިލްމް "ސޫރްޔަވަންޝީ" ތިއޭޓަރުތައް ހުޅުވުމާއެކު ރިލީޒް ކުރެވޭނެ ކަމަށް ފިލްމް އުފެއްދި ފަރާތުން ބުނެފިއެވެ.\nފިލްމްގެ ޕްރޮޑިއުސަރ ރޯހިތު ޝެއްޓީ ޕްރެސް ކޮންފަރެންސެއްގައި ފިލްމް ރިލީޒް ކުރެވޭ ތާރީޚާއި ބެހޭގޮތުން ކުރެވުނު ސުވާލުތަކަށް ޖަވާބު ދެމުން ބުނެފައިވަނީ ސުވާލަކީ ތިއޭޓަރުތައް ހުޅުވެނީ ކޮން ދުވަހެއްގައި ކަމަށެވެ. ތިއޭޓަރުތައްް ހުޅުވުމާއެކު މުޅި އިންޑިއާގައި ފިލްމް ރިލީޒް ކުރެވޭނެ ކަމަށް ރޯހިތު ވަނީ ބުނެފައެވެ.\nކޮރޯނާ ވައިރަހުގެ ސަބަބުން އިންޑިއާގެ ހާލަތު ވަރަށް ބޮޑަށް ދަށަށްގޮސް ގިނަ ސިޓީތައް ވަނީ ލޮކްޑައުން ކުރެވިފައެވެ. އޭގެ ސަބަބުން ފިލްމީ މަސައްކަތް ކުރާ ގިނަ ފަރާތްތަކަށް ވަނީ ބޮޑެތި އުނދަގޫތަކާއި ކުރިމަތިލާން ޖެހިފައެވެ.\nމިފިލްމް ފުރަތަމަ ރަސްމީކޮށް ރިލީޒް ކުރުމަށް ހަމަޖެހިފައި އޮތީ މިދިޔަ އަހަރުގެ މާޗްމަހުގެ 24 ވަނަ ދުވަހުއެވެ. ފަހުން އެތާރީހު ބަދަލު ކޮށް ޖޫން 2020 އަށް ވެސް ހަމަޖެހުނެވެ. އެއަށްފަހު އަނެއްކާވެސް މި އަހަރުގެ އޭޕްރީލް 30 ވަނަ ދުވަހަށް ރިލީޒް ކުރުން ޝެޑިއުލް ކުރެވުނެވެ.\nރޯހިތު ބުނީ މިވަގުތު ފިލްމަށްވުރެ މުހިއްމީ ގައުމުގެ އެންމެހާ ރައްޔިތުން ވެކްސިން ޖެހުން ކަމަށެވެ. އެއަށްފަހު އާދައިގެ ހާލަތެއްގައި އުޅުމުގެ ފުރުސަތު ފަހިވެދާނެ ކަމަށް ބެލެވޭ ކަމަށް ވެސް އޭނާ ބުނެފައިވެއެވެ.\nމި ފިލްމުގައި އަކްޝޭ ކުމާރުގެ އިތުރުން އަންހެން ލީޑް ރޯލުން ފެނިގެންދާނީ ކެޓްރީނާ ކެއިފްއެވެ. އަދި އަޖޭ ދޭވްގަން އަދި ރަންވީރް ސިންގް ވެސް މި ފިލްމުން ފެނިގެންދާނެއެވެ.\n"ސޫރްޔަވަންޝީ" އަކީ ރޯހިތު އުފެއްދި ކޮޕްސް ސިލްސިލާގެ4ވަނަ ފިލްމެވެ.